
VERTĖJO PRATARMĖ 


Algio Mickūno ir Davido Stewarto knyga Exploring 
Phenomenology: A guide to the field and its literature buvo 
išleista dukart — 1974 metais “American Library Associa- 
tion“ leidyklos ir 1990 metais, papildyta - “Ohio Univer- 
sity Press“ leidyklos. Tai savaime gera rekomendacija, nes 
anglų kalba parašyta dešimtys įvairių fenomenologinės 
filosofijos įvadų bei apžvalgų. Ši knyga pasirinkta ne tik 
todėl, kad vienas jos autorių yra mūsų tautietis, rašantis ir 
lietuviškai, bet visų pirma dėl to, kad tai kompetentingai ir 
paprastai parašyta fenomenologinės filosofijos apybraiža, 
beveik nereikalaujanti jokių specialių Žinių, o tiktai dėmesio 
ir susikaupimo. 

Autoriai skyrė šią knygą amerikiečių skaitytojams, 
pirmiausia studentams. Angliškųjų leidimų kiekvieno 
skyriaus gale pateikiami rekomenduojamos literatūros 


sąrašai su trumpomis anotacijomis, pirmiausia atsižvel- 
giant į anglų-amerikiečių fenomenologinę literatūrą bei 
klasikų vertimus; tik jų nesant, nurodomi šaltiniai kitomis 
kalbomis. Mums tokia perspektyva būtų dirbtinė, be to, 
Lietuvos bibliotekose apskritai nedaug ką iš tų nurodytųjų 
knygų rasime. Todėl apsispręsta apsiriboti tik svarbiau- 
siais šaltiniais ir jų trumpais aptarimais. Vienoje kitoje 
vietoje nuorodos papildytos vėliau pasirodžiusiais feno- 
menologijos veikalais, taip pat lietuviškais jų vertimais. 


Lietuvoje pirmasis apie fenomenologiją ir iš dalies feno- 
menologiškai pradėjo rašyti Vosylius Sezemanas (1884-1963). 
Jis atkreipdavo dėmesį ir atsiliepdavo į Edmundo Husserlio, 
Moritzo Geigerio, Maxo Schelerio, Martino Heideggerio, 
Edithos Stein ir kitų naujausius veikalus, vos jiems pasi- 
rodžius. Sezemanas parašė straipsnius “Fenomenologija", 
“Husserl" ir “Heidegger" Lietuviškajai Enciklopedijai. Savo 
gnoseologijos ir logikos tyrinėjimuose jis, be kita ko, rėmėsi 
Husserlio Idėjomis ir Loginiais tyrinėjimais, Maxo Schelerio, 
Alexanderio Pfanderio veikalais!. Gana ryški yra stambiau- 
sio Sezemano veikalo — Estetikos? — fenomenologinė per- 
spektyva, o knygelėje Laikas, kultūra ir kūnas? suformuluotos 
temos iki šiol lieka fenomenologų dėmesio centre*. 

Kitas to paties Vytauto Didžiojo Universiteto Humani- 


1 Vosylius Sezemanas. Raštai. Gnoseologija. - Vilnius: Mintis, 1987. Kitų, 
neperspaušdintų jo darbų išsamiausia bibliografija: Juozas Tumelis. 
“Sezemaniana (Medžiaga Vosyliaus Sezemano bibliografijai)“. — 
Problemos, 1984, Nr. 32. Rankraštiniai Sezemano filosofiniai tekstai 
nurodyti ir trumpai apibūdinti: Lietuvos filosofinės minties šaltiniai, t. 2. 
— Vilnius: Mintis, 1991. 

2 Vosylius Sezemanas. Estetika. - Vilnius: Mintis, 1970. 


3 Vosylius Sezemanas. Laikas, kultūra ir kūnas (Šių dienų kultūros už- 
daviniams pažinti). - Kaunas: Spaudos fondas, 1935. 


4 Zr.: Arūnas Sverdiolas. “Kultūra ir laikas (Skaitant vieną V. Sezemano 
studiją)“. In: Veidai-85. - Vilnius: Vaga, 1986. 


tarinio fakulteto filosofijos profesorius Izidorius Tamošaitis 
(1889-1943) rėmėsi Maxo Schelerio idėjomis, jį gausiai 
cituodavo ir atpasakodavo dėstydamas filosofijos įvadą, 
etiką ir socialinę filosofiją, rašydamas straipsnius įvairiais 
filosofijos ir pasaulėžiūros klausimais?. Tačiau Tamošaičio 
fenomenologijos recepcija buvo perdėm paviršutiniška ir 
eklektiška. Daug nuoseklesnis buvo jo mokinys Kazys Dausa 
(g. 1906), patyręs Schelerio įtaką ir parašęs diplominį darbą 
apie jo antropologiją, taip pat keletą straipsnių“, bet vėliau 
nebesireiškęs. 

Daug plačiau Lietuvoje pasklido egzistencializmas, kurį 
Mickūnas ir Stewart tampriai sieja su fenomenologija, iš 
esmės laikydami jį pastarosios atmaina. Juozas Girnius (g. 
1915) pirmasis pradėjo sistemingai ir akademiškai gilintis 
į Martino Heideggerio filosofiją: parašė solidų diplominį ir 
kartu licenciato darbą bei kelis straipsnius apie egzis- 
tencializmą. Jis Freiburge klausėsi Heideggerio paskaitų, o 
ruošdamasis rašyti daktaro disertaciją apie Karlą Jaspersą, 
su pastaruoju konsultavosi. (Beje, Heideggerio ir Jasperso 
studentais įvairiu laiku yra buvę ir daugiau lietuvių.) Eg- 
zistencinė filosofija yra autentiškas visos Juozo Girniaus 
kūrybos — jo Žmogaus be Dievo bei žmogaus technikos 
amžiuje analizės, taip pat studijų pasaulėžiūros, vi- 
suomeninio gyvenimo, estetikos ir literatūros klausimais — 
pagrindas bei akiratis'. Egzistencialistu dažnai laikomas ir 
Antanas Maceina (1908-1987), ypač kalbant apie jo kūrybą 


> Izidoriaus Tamošaičio ir kitų fenomenologijos klausimais Lietuvoje 
prieš karą rašiusiųjų apypilnes bibliografijas Žr.: Lietuvos filosofinės 
minties istorijos šaltiniai, t. 2. - Vilnius: Mintis, 1991. 

* Kazys Dausa. “Makso Schelerio filosofinės antropologijos bruožai“. — 
Eranus, 1935, t. 3. 


7 Juozo Girniaus išsamios bibliografijos neturime. Orientuotis jo raštuo- 
se geriausiai padeda “Autobibliografija“ su įdomiomis autoriaus pa- 
stabomis, išspausdinta: Juozas Girnius. Raštai, t. 1. - Vilnius: Mintis, 
1991. 


po karo, nors jo filosofijos prielaidos yra gana įvairios“. 
Egzistencializmas rūpėjo karo metu brendusiai kartai: 
anksčiau neregėto populiarumo susilaukė filosofiniai 
seminarai Vytauto Didžiojo Universitete, poetai skaitė ir 
svarstė Heideggerio Būtį ir laiką. 

Fenomenologija ir egzistencializmas įtakojo Vakaruose 
studijavusią išeivių kartą. Vincentas Vyčinas (g. 1918) anglų 
kalba išleido kelias knygas, kuriose dėsto ir vis savaran- 
kiškiau plėtoja Heideggerio idėjas?. Jo pirmosios knygos 
Žemė ir dievai. Įvadas į Martino Heideggerio filosofiją sutrintas 
ir prirašinėtas pastabų egzempliorius Maskvos Lenino 
bibliotekoje liudija, kad ne vienas tenai sėmėsi Žinių apie 


8 Antano Maceinos bibliografijos nėra. Pradėtų leisti Raštų trečiajame 
tome išspausdinta trilogija Cor inguietum (Antanas Maceina. Raštai, t. 3. 
— Vilnius: Mintis, 1990.) Egzistencinei filosofijai, paveiktai hermeneu- 
tikos, skirtinos Maceinos knygos: Religijos filosofija. - Putnam: Krikš- 
čionis gyvenime, 1976; Filosofijos kilmė ir prasmė. - Roma: LKMA, 1979; 
Asmuo ir istorija. - Southfield, MI: Ateitis, 1981; Dievas ir laisvė. - Oak 
Lawn, IL: Ateitis, 1985, ir kai kurie kiti tekstai. 


2 Vincent Vycinas. Earth and Gods. - The Hague: Martinus Nijhoff, 1961. 
Kitos jo knygos: Greatness and Philosophy (An Inguiry into Western 
Thought), 1966; Search for Gods. - The Hague: Martinus Nijhoff, 1972; 
Our Cultural Agony. - The Hague: Martinus Nijhoff, 1973. 


10 Su šios knygos tematika artimiau siejasi straipsniai: “Martyno Heideg- 
gerio filosofija“. — Aidai, 1970, Nr. 6, 8, 9; “Heideggerio kultūrinė 
reikšmė“. - Aidai, 1977, Nr. 5, 6; “Mitinė etika Heideggerio filosofijos 
principų šviesoje“. - LKMA Suvažiavimo darbai, t. 8. - Roma: LKMA, 
1974; "Būtis ir žodis Heideggerio mąstyme“. - Lituanistikos Instituto 1973 
metų Suvažiavimo darbai. - Chicago, 1975; “Mitinis lietuvių pasaulis“. — 
Lituanistikos Instituto 1977 metų Suvažiavimo darbai. - Chicago, 1979; 
“Asmenybiškumas Ibseno dramose. Peeras Gyntas“. - Aidai, 1984, Nr. 
4, 5; “Aisčių mitinės buities prasmė“. — LKMA Suvažiavimo darbai, t. 13. 
- Roma: LKMA, 1990; “Žmogus ir technika“. - Filosofija, sociologija, 1990, 
Nr. 1; “Mano gyvenimo ir minties raida“. — Naujasis židinys, 1991, Nr. 
11-12. 


'1 Kartu su Josephu J. Pilotta Algis Mickūnas parašė knygą: Science of 
Communication: its Phenomenological Foundation. - Lawrence Erlbaum, 
1990; jis redagavo ir išvertė į anglų kalbą kelias fenomenologines 
knygas. Suminėsime tik svarbesniuosius jo šios srities straipsnius: 


Heideggerio filosofiją iš šios sistemiškos apybraižos. Deja, 
Vilniaus bibliotekose jo knygų nebuvo ir nėra. Vincentas 
Vyčinas yra rašęs ir lietuvių spaudoje '?. Šiek tiek lietuviškai 
rašo ir Algis Mickūnas (g. 1933), nors svarbiausi jo darbai 
taip pat pasirodė kitomis kalbomis!!. Egzistencializmas yra 
suformavęs daugelio pokario metais brendusių išeivijos 
rašytojų ir mokslininkų humanitarų mąstyseną. Be egzis- 
tencializmo sunku suvokti apie Santarą-Šviesą besispie- 
čiančių intelektualų pasaulėžiūrą. 

Lietuvoje tarybiniu laikotarpiu egzistencializmo, ypač, 
knygos autorių terminu sakant, egzistencializmo kaip 
literatūrinio judėjimo įtaka kultūrai buvo gana ryški, nors 


“Veikla ir istorinis laikas“. - Metmenys, 1975, Nr. 30; “Hermeneutinė 
kontroversija“. - Metmenys, 1980, Nr. 39; “Conscience and Value“. — 
Listening, vol. 22, 1987, No. 1; “The Transcendental Awareness: Husserl 
and Theology“. - Journal of Religious Studies, vol. 13, 1987, No. 1; “Jazik 
i sovremennaja germenevtičeskaja filosofija“. In: R. Pavilionis, sost. 
Jazik. Nauka. Filosofija. - Vilnius: AN Lit. SSR, 1986; “The Vital Connec- 
tion“. In: Analecta Husserliana, vol. 23. - Kluwer Academic Publishers, 
1987; “The Context of Praxis“. In: H. Kojima, ed. Phūnomenologie der 
Praxis im Dialog zwischen Japan und den Westen. - Konigshausen und 
Neuman, 1989; “Moritz Geiger and Aesthetics“. In: Analecta Husserliana, 
vol. 26. - Kluwer Academic Publishers, 1989; “Postmodernity and 
Democracy“. In: J. Murphy, ed. Post Modernism. - Meerut India: Anu 
Books, 1990; “Technology and Liberation“. In: T. Casey, ed. Lifeworld 
and Technology. - University Press of America, 1991; “Politics, Commu- 
nication and Philosophy“. - Review Journal of Philosophy and Social Sci- 
ences, vol. 27. - Meerut India: Anu Books, 1991; “Landgrebe's School of 
Phenomenology“'. In: Analecta Husserliana, vol. 36. - Kluwer Academic 
Publishers, 1991; “Postmodernizmas ir teologija“.- Metmenys, 1992, Nr. 
62 (perspausdinta: Literatūra ir menas, 1992 spalio 3 ir 10); “Magic and 
Technological Culture“. In: E. M. Kramer, ed. Consciousness and Cul- 
ture. - Greenwood Press, 1992; “Gebser and Pedagogy: The Integral 
Difference“ (su E. Lozano). In: E. M. Kramer, ed. Consciousness and 
Culture. - Greenwood Press, 1992; “The Public Domain“. In: J. Murphy 
and D. Peck, eds. Open Institutions. - Praeger, 1992; “Phenomenology 
of Zen“. In: H. Kojima, L. Embree, eds. Japanese and Western Phenome- 
nology. - Kluwer Academic Publishers, 1993. Žr. taip pat: “Kodėl ten 
aš?“ (Algį Mickūną kalbina Arūnas Sverdiolas). - Baltos lankos, 1992, 
Nr. 2. 


apibrėžtų formų ir neįgijo. Apie egzistencinę filosofiją 
pirmasis pradėjo rašyti Jonas Repšys (1930-1976)'?. Nekal- 
bant apie tuos, kurie fenomenologiją ir egzistencializmą 
kritikavo dėl ideologinės konjunktūros, nepažindami 
šaltinių, atkreiptinas dėmesys į vėliau nusidriekusią eilutę 
filosofų, dalykiškai nagrinėjusių vieną ar kitą fenomeno- 
logijos aspektą. Apsiribosime tais, kurie parašė disertacijas 
fenomenologijos klausimais. Tomas Sodeika (g. 1949) apgynė 
disertaciją Romano Ingardeno fenomenologinė ontologija 
(1983). Zenonas Norkus (g. 1958) — disertaciją Edmundo 


12 Jonas Repšys. “Kai kurie metodologiniai žmogaus koncepcijos klausimai 
M.Heidegerio filosofijoje“. - Filosofija, t. 7, 1966; “K.Jaspersas ir egzis- 
tencializmo socialinės bei teorinės prielaidos“. - Problemos, 1972, Nr. 9; 
“Žmogaus koncepcija K.Jasperso filosofijoje“. - Problemos, 1972, Nr. 10; 
“S.Kjirkegoras ir egzistencializmas“. - Filosofijos istorijos chrestomatija. 
XIX ir XX amžių Vakarų Europos ir Amerikos filosofija. - Vilnius: Mintis, 
1974; “Tradicinės ontologijos humanizacija M.Heidegerio filosofijoje“. 
— Problemos, 1976, Nr. 18; “Dorovinis asmenybės tobulėjimas ir 
egzistencializmas“. In: Etikos etiudai - 4. - Vilnius: Mintis, 1980. 


13 Tomas Sodeika. “Vertybė kaip ontologinė problema R.Ingardeno feno- 
menologijoje“. - Problemos, 1979, Nr. 24; “Atsakomybės problema Ro- 
mano Ingardeno etikoje“. In: Etikos etiudai - 4. - Vilnius: Mintis, 1980; 
“R.Ingardenas - E.Huserlio transcendentalinio idealizmo kritikas“. — 
Problemos, 1980, Nr. 25; “Ginčas dėl pasaulio racionalumo: R.Ingardenas 
ir A.Bergsonas“. In: Filosofija: Praeitis ir dabartis. - Vilnius: Mintis, 1981; 
“Fenomenologinė realizmo koncepcija ir neotomistinis realizmas“. — 
Šiuolaikinė katalikybė: filosofija, ideologija, politika. - Vilnius: Mintis, 1981; 
“E.Huserlio fenomenologija“. In: Egzistencijos filosofija: istorija ir dabartis. 
— Vilnius: Mintis, 1981. 


1 Zenonas Norkus. “Apie intencionalinius santykius, intencionalinius 
kontekstus ir E.Huserlio fenomenologiją“. - Problemos, 1987, Nr. 37; 
“Grynoji sąmonė be Aš A.Gurvičiaus fenomenologijoje“. - Problemos, 
1989, Nr. 40. 

15 Jis parašė knygas: Žmogaus pasaulis ir egzistencinis mąstymas. - Vilnius: 
Mintis, 1985; Daiktas ir menas. - Vilnius, Mintis, 1988; Būtis ir pasaulis. 
— Vilnius: Mintis, 1990; Sietuvos. - Vilnius: Mintis, 1992; Post scriptum. 
- Vilnius: Regnum, 1992, ir nemaža straipsnių. Be to, Arvydas Šliogeris 
sudarė kelių autorių knygą: Egzistencinė filosofija: istorija ir dabartis. - 
Vilnius: Mintis, 1981. 

Huserlio logikos filosofija (1984)“. Solidžiu egzistencinės 
filosofijos pagrindu savo knygose ir gausiuose straipsniuose 
remiasi Arvydas Šliogeris (g. 1944), jau nuo savo antrosios 
disertacijos Žmogaus pasaulis ir egzistencinis mąstymas (1985) 
dedantis daug pastangų šią filosofiją savarankiškai ap- 
mąstyti ir įveikti ?. 

Jaučiu malonią pareigą padėkoti Algiui Mickūnui, 
peržiūrėjusiam ir autorizavusiam knygos vertimą. 


ARŪNAS SVERDIOLAS 

I dalis 


FENOMENOLOGIJOS KILMĖ 


1 skyrius 
FENOMENOLOGIJOS 


BENDROSIOS 
TEMOS 


Kiekvienam, kas pirmąkart ruošiasi į kelionę, patartina 
turėti bendrą supratimą, kur jis vyksta, susidaryti tos ša- 
lies vaizdą ir susipažinti su kai kuriomis pagrindinėmis 
gairėmis. Pradėti galima kad ir nuo paties fenomenologijos 
termino prasmės. Jis yra sudarytas iš dviejų graikiškų 
žodžių: phainomenon ("reiškinys") ir logos ("protas arba 
“žodis"). Taigi fenomenologija yra protu besiremiantis 
tyrimas, atskleidžiantis fenomenuose arba reiškiniuose 
glūdinčias esmes. Tačiau kas yra reiškinys? Atsakymas į šį 
klausimą veda prie vienos iš svarbiausių fenomenologijos 
temų: reiškinys yra viskas, ką suvokiame. Visa, kas sąmonei 
reiškiasi, yra teisėta filosofinio tyrinėjimo sritis. Be to, ap- 
raiška yra to, ką ji apreiškia, esmės reiškinys. Nors tai gali 
pasirodyti keista, kiti filosofiniai požiūriai atsisakė žengti 
šį žingsnį. 

Tai anaiptol nereiškia, kad anksčiau filosofija nekreipė 
dėmesio į sąmonės problemą. Ši problema labai rūpėjo 
XVII - XVIII amžių filosofams. Tačiau, pasak tenomenologų, 
anie darė lemtingą metodinę klaidą, laikydami sąmonę 
tiesiog viena iš gamtos pasaulio substancijų. Gerai žinoma, 
kad Descartes visą tikrovę suskaidė į dvi substancijas: 
mąstančiąją (protą, arba sąmonę) ir tįsiąją (kūnus). Ši skaida 
padėjo pamatus Naujųjų laikų filosofijos problemoms, 
kurios sukasi apie klausimą, kaip yra galimas pažintinis 
šių dviejų substancijų sąryšis. Viena iš Descartes'o dualizmo 
išdavų — dėmesio atitraukimas nuo sąmonės patyrimo į 
objektyvias tikrenybes, kokios jos yra pačios savaime. Dėl 
to sąmonė kaip svarbi savarankiška tyrimo sritis iš esmės 
buvo ignoruojama. XIX amžiuje buvo laikoma, kad 
“subjektyvusis"“ patyrimo veiksnys neturi įtakos ir yra 
filosofiškai nesvarbus. 

Galiausiai išsiplėtojo filosofija, mėginusi sąmonę laikyti 
empiriniu reiškiniu, kurį galima tirti kiekybiniais gamtos 
mokslų metodais.j Fenomenologija tokį požiūrį atmeta ir 
teigia, kad kiekybiniai gamtos mokslų metodai netinka 
tirti sąmonės prigimčiai dėl dviejų svarbiausių priežasčių: 
1) pati sąmonė nėra vienas iš gamtos objektų, 2) esama 54- 
monės reiškinių, kurių negalima tinkamai tyrinėti kieky- 
biniais eksperimentinio mokslo metodais. Taikant mokslo 
metodą kaip vienintelį tinkamą visai tikrovei tyrinėti, 
atmetami tie reiškiniai, kurie tokiai analizei neatsiveria. 
Trumpai sakant, fenomenologija neapsiriboja tirdama tik- 
tai tas tikrenybes, kurios yra objektyvios materialistine ar 
natūralistine prasme. Fenomenologija siūlo gerokai pra- 
plėsti filosofinio tyrimo sritį, nes fenomenologai iš anksto 
nenustato, kas yra ar nėra realu - jie verčiau pradeda nuo 
sąmonės turinio, kad ir koks tasai turinys būtų, laikydami 
jį tinkama medžiaga tyrimui. 

Tačiau fenomenologija nėra griežta mokykla ar vieninga 

filosofinė disciplina. Tarp mąstytojų, kuriuos galime su- 
talpinti po bendra fenomenologijos antrašte, esama didelės 
požiūrių įvairovės. Šį filosofavimo būdą geriausiai nusako 
terminas “fenomenologinis sąjūdis“, kurį, beje, pavartojo 
žymus fenomenologas Herbert Spiegelberg savo istorinia- 
me fenomenologijos įvade!. Kadangi filosofai, dirbantys 
fenomenologinės tradicijos rėmuose, laikosi skirtingų 
požiūrių, sunku pateikti pagrindinių fenomenologinių 
doktrinų santrauką; turėtina omenyje, kad galimi kiti 
fenomenologijos aprašymai, kurie susitelktų ties kitomis 
jos bendro lauko sritimis. Ne visi fenomenologai sutiktų 
netgi su tuo, kad čia aptariamos, temos yra svarbiausios. 
Bet tokia padėtis liudija, kad fenomenologinio filosofavi- 
mo būdai taikomi dinamiškai ir įvairiai. Turint omenyje 
visus šiuos persergėjimus, galima teigti, kad fenomeno- 
loginė filosofija susikaupia ties tokiomis pagrindinėmis 
temomis: grįžimas prie tradicinių filosofijos uždavinių; 
filosofijos be išankstinių prielaidų ieškojimas; sąmonės 
intencionalumas; atsisakymas nuo subjekto-objekto di- 
chotomijos. 


JA 


GRĮŽIMAS PRIE TRADICINIŲ 
FILOSOFIJOS UŽDAVINIŲ 


Tie, kas susidomi fenomenologija tikėdamiesi rasti keis- 
tą ir neįprastą filosofijos rūšį, gali nustebti pamatę, kad 
fenomenologija daro ne ką kita, kaip tai, ką filosofija da- 
rė visą laiką. Greičiausiai kaip tik šitai turėjo omenyje 
Edmund Husserl, svarbiausioji figūra tenomenologijai 
atsirandant, savo straipsnyje apie fenomenologiją En- 
cyclopaedia Britannica pažymėdamas: “Fenomenologinė fi- 
losofija plėtoja pagrindinius senosios : GiaDų filosofijos 

akstinus ir aukščiausiąjį Descartes'o motyvą. Šie dalykai 
nemirė“. Vieni iš pagrindinių graikų filosofijos akstinų 
buvo įsitikinimas, kad filosofija yra išminties, arba tikro 
pažinimo, ieškojimas, ir tikėjimas, kad filosofijos uždavi- 
nys - Mėginti suprasti visatos prigimtį ir Žmogaus vietą 
joje. “Filosofija prasideda nuostaba“ ,- pastebėjo Platonas, 
turėdamas omenyje, kad filosofijos uždavinys yra įvardyti 
klausimus, kylančius iš pačių Žmogaus dvasios gelmių. 
Žmogus trokšta pažinti save bei savo pasaulį, ir filosofijos 
uždavinys — tokį pažinimą pasiekti. 

Tačiau XIX amžiaus pabaigoje filosofijos akiratis buvo 
smarkiai apribotas. Įspūdingas gamtos mokslų pasiseki- 
mas aprašant fizinį pasaulį davė pradžią įsitikinimui, kad 
pasaulyje nėra nieko, ko nebūtų galima ištirti empiriškai. 
Todėl filosofija, pasak plačiai pripažįstamo požiūrio, turinti 
apsiriboti empiriniais teiginiais. Fenomenologai tokį požiūrį 
vadina “scientizmu". Filosofija nebebuvo suprantama kaip 
nepriklausoma disciplina, turinti savitą uždavinį. Panašiai 
kaip kai kurie Viduramžių mąstytojai laikė filosofiją 
teologijos tarnaite, daugelis Naujųjų laikų mąstytojų, ypač 
XIX amžiaus pabaigoje ir XX amžiaus pradžioje, laikė 
filosofiją mokslų tarnaite. Šiuo požiūriu filosofijos vaid- 
muo yra ne užklausti mokslo prielaidas ar išryškinti moks- 
linėje veikloje implikuojamas sąvokas, bet tiktai paaiškinti 
tam tikras logikai kylančias problemas. Bet šitaip laikant 
logiką vienintele tinkama filosofinio tyrimo priemone, buvo 
iškreipiamas logikos vaidmuo. Jei problema negali būti 
suformuluota logikos terminais, tai ji geriausiu atveju tėra 
tik pseudoproblema, o blogiausiu — beprasmiškas žodžių 
rinkinys. Nors šis požiūris pasiekė zenitą tik XX amžiaus 
pirmojoje pusėje, kuomet loginiai pozityvistai suformula- 
vo savo verifikuojamumo principą“, šios pozicijos šaknys 
siekia dar XIX šimtmetį. Loginio pozityvizmo kraštutiniai 
tvirtinimai, kad vieninteliai prasmingi sakiniai yra tie, kurie 

išreiškia teiginius, verifikuojamus: 1) apeliuojant į jusles 
(tada jie verifikuojami empiriškai) arba 2) pagal apibrėžimą 
(tada jie analitiškai teisingi). Visi kiti sakiniai, pasak pozi- 
tyvistų, yra beprasmiški. Tradicinės filosofijos pastangos, 
nukreiptos į etinius, metafizinius ir religinius ieškojimus, 
buvo išmestos į šiukšlyną. 

Pozityvistų požiūris liudija žymų filosofinės veiklos su- 
siaurėjimą. Tiesa, filosofijoje būta kraštutinumų, ypač XIX 
amžiaus pradžioje, kuomet vokiečių idealistai, pirmiausia 
Hegel, kūrė detalias ir išsamias mąstymo sistemas, siekusias 
ne tik totalumo, bet ir absoliutumo. Hegel Dvasios feno- 
menologijoje fenomenologijos terminą taikė aprašydamas 
proto arba dvasios judėjimą absoliučios savimonės link. 
Žodis "fenomenologija" čia turi visai kitą prasmę negu 
tuomet, kai jį taiko Husserl ir jo sekėjai. Nepajėgdami 
įZvelgti šio didžiulio skirtumo tarp Hegelio ir Husserlio 
bei jo sekėjų vartojamos fenomenologijos sąvokų, susi- 
painiosime. 


—— 


FILOSOFIJA BE PRIELAIDŲ 


Kiekviena protinga veikla prasideda prielaidomis apie 
sios veiklos prigimtį, tiriamąjį objektą ir šiam tyrimui tin- 
kamą metodą. Antai fizikos mokslas remiasi prielaida, kad 
egzistuoja empirinėmis priemonėmis tirtini fiziniai objek- 
tai. Idealistinė filosofija, suponuodama skirtumą tarp re- 
gimybės ir tikrovės, turi prieiti išvadą, kad pažįstame tik- 
tai regimybes, o kadangi tokio pažinimo turinys yra idėjos, 
tikrovę galime iš tikrųjų paaiškinti tiktai remdamiesi 
mąstymu ir idėjomis. Mokslai jaučia pagundą - ypač dėl 
įspūdingų savo metodo laimėjimų - išplėsti savo prielaidas 
visa kam. Kraštutiniu atveju tai prilygsta tvirtinimui, kad 

visa tikrovė gali būti ištirta empirinėmis priemonėmis. 
Protai yra tiktai sudėtingos mašinos; pats mąstymas iš 
principo yra paaiškinamas kaip tam tikrų biofizinių 
reiškinių funkcija. Triuškinantys šio požiūrio padariniai 
paties loginio mąstymo prigimties supratimui buvo viena 
iš problemų, kurios Husserliui rūpėjo ankstyvaisiais jo 
veiklos metais. Antra vertus, filosofinis idealizmas su- 
siduria su panašia pagunda, bet prieina priešingas išvadas. 
Pabrėždamas mąstymą ir idėjas, jis linksta jų pagrindu 
aiškinti visą tikrovę. 

Abiem atvejais pačiame tyrimo metode glūdinčios 
prielaidos sąlygoja tam tikras prielaidas apie tikrovės 
prigimtį. Šiomis prielaidomis būtina suabejoti; filosofija 
turi užklausti visas paslėptas prielaidas, netgi savo pa- 
čios prielaidas. Šis pripažinimas filosofijos vaidmens tiriant 
bet kokių protingų veiksmų pamatines prielaidas buvo 
viena iš paskatų Edmundui Husserliui plėtoti fenome- 
nologiją.,„Husserl įžvelgė, jog filosofija turi išsilaisvinti 
iš bet kokių slaptų prielaidų tam, kad šį uždavinį galėtų 
atlikti. 

* Esama įvairių rūšių prielaidų, ir tam tikra prasme abso- 
liuti laisvė nuo jų neįmanoma, nes požiūris, jog filosofija 
be prielaidų yra galima, taip pat yra savotiška prielaida. 
Husserl ir vėlesnieji fenomenologai atmesdavo kaip tik 
prielaidas apie tikrovės prigimtį. Fenomenologinis požiū- 
ris reikalauja susilaikyti nuo bet kokių sprendimų apie 
tokius dalykus, kol jie galės būti paremti tikresniais 
pagrindais. Šis “natūralios nuostatos“, Husserlio žodžiais, 
suspendavimas, buvo jo pavadintas fenomenologiniųtfiočhė 
(pagal graikų žodį, stoikų vartotą pažymėti susilaikymui 
nuo tikėjimo). Įvykdžiusi šį epoche, filosofija pradeda natū- 
ralios nuostatos prielaidų neapsunkintą sąmonės aprašy- 
mą ir aiškinimą. (Epoche plačiau svarstysime antrajame 
skyriuje.) Šio požiūrio radikalumą gerai apibendrino žymus 

amerikiečių fenomenologas Marvin Farber, pažymėdamas, 
kad fenomenologinis epoche duoda filosofijai išeities tašką, 


laisvą nuo prielaidų, maskuojančių slaptas prielaidas apie 
tikrovės prigimtį. 


Kas čia yra prielaida? Ne erdvinis laikinis pasaulis; ne viena iš 
mokslo teorijų, taikomų aiškinti esamam pasauliui; ne savaiminė 
ar pastovi būtis; ne kitos Žmogiškosios būtybės; ne savęs paties 
kūniškoji būtis ar empiriškai sąlygotas 290; ne idealus grynosios 
logikos mokslas ar kokia teorinio pažinimo idealizacija; trumpai 
sakant, niekas nėra prielaida, pradžioje yra vien pats save grin- 
džiantis pažintinis patyrimas“. 
Bet lygiai taip pat šiais esiniais nėra ir abejojama, nes tai 
būtų negatyvi prielaida. Fenomenologijos tikslas yra 
suspenduoti visus tokius klausimus, pasisukant į pačios 
sąmonės turinį - į reiškinius —- ir manant, kad filosofijos 
uždavinys yra aprašyti reiškinių esmes, išaiškinti skirtingus 
reikšmės lygmenis ir jų savitarpio santykius. Tokia yra 
prasmė fenomenologijos reikalavimo pradėti nuo taško, 
kuris neturėtų jokių prielaidų. 


SĄMONĖS INTENCIONALUMAS 


Laikyti sąmonę intencionalia — tai kitas būdas pasakyti, 
kad ji visuomet yra nukreipta į objektą. Dažnai sakoma, 
kad sąmonė yra ko nors sąmonė (elipsė čia žymi bet kokį 
galimą sąmonės objektą). Intencionalinė sąmonės sąranga 
paprastai yra siejama su XIX amžiaus filosofu Franzu 
Brentano, kuris intencionalumą laikė psichikos arba są- 
monės reiškinių savybe, skiriančia juos nuo ne-sąmonės 
reiškinių. Pačiam Brentano sąmonės intencionalumas turė- 
jo pirmiausia psichologinę prasmę. Bet perimta Husserlio, 

intencionalumo sąvoka įgijo daug platesnę prasmę ir 
atsidūrė pačiame fenomenologijos, kaip ją suprato Husserl, 
centre. Pasak Brentano, intencionalumas yra priežastingai 
susijęs su konkrečiomis išorinėmis daiktų savybėmis. 
Husserl laikė intencionalumą ne priežastiniu santykiu su 
objektais, bet sąmonės veikla, sutampančia su turimu 
omenyje objektu. 

Šis intencionalumo aiškinimas griauna bet kokią galimybę 
laikyti sąmonę tuščia ar uždara savyje. Descartes, kuris 
ieškojo absoliučiai nepaneigiamo išeities taško filosofinei 
sistemai konstituoti, šią neabejotiną tiesą rado mąstančia- 
jame asmenyje: “Mąstau, vadinasi esu“ (cogito, ergo sum). 
Descartes'o cogito buvo mėginimas suteikti filosofijai 
absoliučiai tvirtą pagrindą. Bet kadangi Descartes šiuo 
požiūriu abejojo fizinio pasaulio tikrumu, jis pasiliko su 
tuščiu cogito, vien mąstančiuoju daiktu (res cogitans), be 
jokios garantijos, kad bus apie ką mąstyti. Sąmonės inten- 
cionalumo samprata įveikia šią Descartes'o dilemą, nes 
sąmonė, suvokimas visuomet yra ko nors sąmonė, ko nors 
suvokimas. Husserl pasinaudojo pripažinimo, kad sąmonė 
visuomet yra nukreipta į objektą, svarbia implikacija, -— 
tuo, kad tarp suvokiančiojo proto ir to, ką jis suvokia, yra 
neišardoma vienybė. 

Sąmonės intencionalumas taip pat parodo, kad absurdiška 
skaidyti tikrovę į tokias alternatyvines kategorijas kaip 
protai ir kūnai, subjektai ir objektai bei panašias. Des- 
cartes'ui šias skaidas įvedus, filosofija nuolat susiduria su 
sunkumu paaiškinti bet kokią šių dviejų tikrovės rūšių 
sąveiką. Nuo XVII amžiaus ši problema yra nuvedusi 
filosofiją keistais keliais. Pats Descartes mėgino aiškinti, 
kad kūnas ir siela sąveikauja kankorėžinėje liaukoje. 
Rimtesni buvo vėlesniųjų mąstytojų Mėginimai įveikti šį 
Descartes'o duaiizmą tiesiog pašalinant vieną iš narių. 
Idealizmas skelbėsi galįs puikiai paaiškinti tikrovę vien 

mąstymu, natūralizmas — paaiškinti mąstymo tikrovę 
nesiremiant mąstymu. Tačiau pripažinimas, jog sąmonė 
yra intencionali, implikuoja, kad taip skaidyti neteisinga. 
Jei nepažini tikrovė ir yra neprieštaringas dalykas, ji yra 
nepamąstoma; visiškai tuščios, savyje uždaros sąmonės 
neįmanoma suvokti. 

Kita sąmonės intencionalumo išdava yra ta, kad dėmesys 
perkeliamas nuo pasaulio realumo klausimo prie to, kas 
reiškiasi sąmonei, prie reikšmės. Visi klausimai apie 
pasaulio realumą kuriam laikui imami į skliaustus, ne- 
svarstomi. Atskiriant sąmonę nuo natūralistinių psicholo- 
ginių poveikių, pašalinama įėjimo į "realų" pasaulį prob- 
lema. Tuomet pilnutinai reiškiasi glaudus sąmonės ir 5ą- 
monės turinio ryšys, nes sąmonė niekuomet nebūna tuščia 
ir abstrakti, atsaji. Ji visuomet konkreti ir susijusi su pa- 
tyrimo pasauliu. 


SUBJEKTO-OBJEKTO 
DICHOTOMIJOS ATMETIMAS 


Kaip minėjome, sąmonės intencionalumas implikuoja, 
kad bet koks Mąstymas yra mąstymas apie ką nors, kad 
kiekvienas cogito (mąstau) yra nukreiptas į cogitatum 
(mąstinį). Fenomenologinis požiūris įveikia nuotolį tarp 
sąmonės ir jos turinio parodydamas, kad negalima jų 
radikaliai išskirti. Pasaulis jau nebėra problema, kaip kad 
Descartes'ui, kuris buvo priverstas painiai įrodinėti fizinių 
objektų buvimą. Fenomenologija, perkeldama dėmesį nuo 
pasaulio realumo prie jo, kaip reiškinio, reikšmės, įveikia 
nuotolį tarp cogito ir jo cogitatum. Sąmonė yra vieninga, bet 
šioje vienybėje yra du poliai — cogito ir jo turinys, cogitatum. 
Šios skirties svarbą narpliojant tam tikras painiavas, 

keliamas subjekto-objekto dichotomijos, apibendrino 
prancūzų filosofas Pierre Thėvenaz, sakydamas, jog 


padaryti, kad pasaulis pasirodytų kaip reiškinys — reiškia suprasti, 
kad pasaulio būtis yra nebe jo egzistencija ar realumas, bet jo 
reikšmė, ir kad ši pasaulio reikšmė glūdi tame, jog jis yra cogitatum, 


kurį turi omenyje cogito". 


Suprasti, ką reiškia ši įžvalga, reiškia suvokti perėjimą 
nuo įprastinio, sveiko proto požiūrio į pasaulį prie fe- 
nomenologinio požiūrio, kuriam pasaulis pasirodo kaip 
reiškinys. Tačiau tai veda nuo bendrųjų fenomenologijos 
bruožų aptarimo prie fenomenologinio metodo nagrinė- 
jimo. Mat fenomenologija atpažįstama kaip tam tikras 
filosofinis judėjimas ne todėl, kad ji pasiūlė naują doktrinų 
komplektą, bet todėl, kad ji pateikė naują filosofavimo 
būdą. Kad tinkamai suprastume šį metodą, geriausia 
pradėti iš pradžių, nuo Edmundo Husserlio, pripažinto 
fenomenologijos kūrėjo ir pagrindinės figūros fenomeno- 
logijos metodo raidoje. Šį metodą ir istorinį kontekstą, 
kuriame jis atsiranda, detaliau aptarsime antrajame sky- 
riuje. Bet pirmiausia keli žodžiai apie patį Husserlį. 

Edmund Gustav Albrecht Husserl (1859-1938) įgijo ma- 
tematiko išsilavinimą Leipcigo, Berlyno ir Vienos univer- 
sitetuose. Pastarasis suteikė jam matematikos doktoratą 
1883 metais už disertaciją apie variacinį skaičiavimą. 
Vienoje jis sutiko Žymų filosofą ir psichologą Franz 
Brentano, kuris atkreipė Husserlio dėmesį į filosofiją. Jau- 
nas privatdocentas Husserl pradėjo dėstyti Halės univer- 
sitete, vadovaujamas filosofo Carlo Stumpfo. 1900 metais 
jis užėmė filosofijos katedrą Gėtingene, o 1916 metais 
persikėlė į Freiburgo universitetą, kur dėstė iki išėjimo į 
pensiją 1930 metais. Parašęs pirmąją matematinę knygą 
Aritmetikos filosofija (Philosophie der Aritmetik, išspausdinta 
1891 metais), Husserl atsidėjo beveik vien filosofijai. 

Antrajame XX amžiaus dešimtmetyje Husserl vis labiau 
pripažįstamas kaip filosofas. Nuo 1913 metų iki pat išėjimo 
į pensiją jis su keliais bendradarbiais (Moritz Geiger, 
Alexander Pfander, Max Scheler, Oscar Becker) leido feno- 
menologinei filosofijai skirtą knygų seriją, pavadintą Filo- 
sofijos ir fenomenologinių tyrimų metraštis (Jahrbuch fir 
Philosophie und Phūnomenologische Forschung). 

Nors per visą savo gyvenimą Husserl išspausdino 
pustuzinį didelių knygų ir daugybę straipsnių, redagavo 
Metraštį ir buvo pripažintas fenomenologinių tyrinėjimų 
lyderis Europoje, šitai dar neleidžia teisingai įvertinti jo 
kūrybiškumą. Liko neišspausdinta daugiau kaip keturias- 
dešimt tūkstančių puslapių rankraščių ir septyni tūkstan- 
čiai puslapių transkripcijų, kuriuos parengė Husserlio 
asistentai?. Husserlio rankraščiai išliko tik jo bendradar- 
bių dėka. Pastarųjų pastangos atrodo ypač drąsios turint 
omenyje apokaliptinius įvykius, ištikusius Europą ketvir- 
tojo dešimtmečio pabaigoje. Husserlį, kuris buvo žydas, 
senatvėje palietė suvaržymai, primesti žydams prasidėju- 
sio Hitlerio režimo. Jam buvo užtrenktos Freiburgo bib- 
liotekos durys ir darbą jis galėjo tęsti tik todėl, kad jo 
studentai, neišsigandę galimų nacistinių represijų, nešda- 
vo jam knygas. Jei Husserl būtų gyvenęs ilgiau, jo likimas, 
be abejo, būtų buvęs toks pat kaip milijonų kitų Europos 
Žydų. 

Po Husserlio mirties jo artimiausieji bendradarbiai 
suprato - naciams siekiant sunaikinti bet kokį žydų mokslo 
pėdsaką, Husserlio rankraščiai išliksią tik tuomet, jei jie 
būsią išvežti iš šalies. Tai buvo padaryta padedant grupei 
vokiečių vienuolių seserų, kurios savo bagažuose paslapčia 
nuvežė Husserlio rankraščius Belgijos ambasadoriui 
Berlyne, o šis diplomatiniu paštu persiuntė juos Liuveno 
universitetui, kur jie saugiai išliko. Tame pačiame uni- 
versitete po karo buvo įkurtas Husserlio archyvas“. 

Husserlio mąstymo raidą galima suskaidyti į keturis 
etapus. Pirmajame jis tyrė logikos pagrindus. Kadangi 
Husserl turėjo matematiko išsilavinimą, jo pirmosios 
publikacijos buvo skirtos matematikai ir logikai. Šiuose 
darbuose jis mėgino paaiškinti logikos pagrindus psicho- 
logiškai — toks požiūris buvo būdingas daugeliui Husser- 
lio amžininkų. Šis mėginimas pasirodė nesėkmingas ir at- 
vedė į sekantį raidos etapą, apimantį du aspektus: 1) lo- 
gikos psichologinio aiškinimo atmetimą ir 2) plėtojimą 
metodo, žinomo kaip fenomenologinė redukcija, kurią 
pasitelkus pašalinami visi nereikšmingi empiriniai mo- 
mentai. 

Trečiajame etape buvo toliau plėtojamas fenomenologi- 
nis metodas siekiant sukurti esmių, arba eidetinį, mokslą. 
Nors šis periodas buvo vaisingiausias (eidetinė fenomeno- 
logija svarstoma daugelyje Husserlio spausdintų darbų), 
vis dėlto tai buvo prieštaringiausias jo veiklos aspektas. 
Daugelis jo bendradarbių laikė eidetinę fenomenologiją 
pernelyg idealistine ir ją kvestionavo remdamiesi betar- 
piškai patiriamu pasauliu. Husserl atsakė savo kritikams, 
iš naujo patvirtindamas neidealistinę savo metodo kryptį, 
o tai vedė į ketvirtąjį ir paskutinįjį jo filosofijos etapą — 
gyvenamojo pasaulio reikšmės iškėlimo etapą. Gyvena- 
masis pasaulis, įprastinio, betarpiško patyrimo pasaulis 
visuomet buvo Husserlio tyrimų fonas; ketvirtajame etape 
jis ėmėsi jį aiškinti. Šis gyvenamojo pasaulio pabrėžimas 
vėlyvuosiuose Husserlio darbuose pasirodė labai svarbus 
vėlesniųjų fenomenologų darbui ir yra tiesioginė jungtis 
tarp fenomenologijos ir egzistencinės filosofijos. Antraja- 
me skyriuje Husserlio filosofiją nagrinėsime remdamiesi 
siuo planu ir detaliau aptarsime kiekvieną iš keturių etapų. 

Vos prieš pusę amžiaus fenomenologija yra tapusi žymiu 
Europos filosofiniu sąjūdžiu. Dar per anksti pateikti galutinį 
ir išsamų fenomenologijos poveikio bei Husserlio vietos 

jos raidoje vertinimą. Tačiau kad ir kokia būtų galutinė 
išvada, neabejotina, jog Edmund Husserl tiek dėl savo 
genialių įžvalgų, tiek dėl įtakos vėlesnei filosofijai bus 
laikomas vienu iš XX amžiaus filosofijos milžinų. 


1 Herbert Spiegelberg. The Phenomenological Movement: A Historical In- 
troduction. 2 vols. 2nd ed. - The Hague: Martinus Nijhoff, 1965. 


2 Edmund Husserl. “Phenomenology." In: Encyclopaedia Britannica. 14th 
ed. (1927), vol. 17, p. 699-702. 


3 Zr. Alfred Ayer. Language, Truth and Logic. 2nd ed. - New York: Dover, 
n.d., ypač sk. 5, p. 87-103. 


* Marvin Farber. “The Ideal of a Presuppositionless Philosophy“. In: J. J. 
Kockelmans, ed. Phenomenology: The Philosophy of Edmund Husserl and 
Its Interpretation. - Garden City, N.Y.: Doubleday, Anchor, 1967, p. 37- 
58. 


? P. Thėvenaz. “What Is Phenomenology?“ In: J.M.Edie, ed. What Is 
Phenomenology? And Other Essays. - Chicago: Ouadrangle, 1962. 


6 Transkripcijų reikėjo todėl, kad Husserl rašė naudodamasis savo išras- 
tomis santrumpomis, kurias galėjo iššifruoti tik nedaugelis jo ben- 
dradarbių. Projektas išleisti šiuos rankraščius dar nėra įgyvendintas; 
jis daugiausia gulė ant dviejų Husserlio studentų ir bendradarbių, 
Eugeno Finko ir Ludwigo Landgrebe's, pečių. Husserlio veikalus ėmėsi 
spausdinti olandų leidėjas Martinus Nijhoff, iki šiol išleidęs Hagoje 
dvidešimt šešis tomus raštų, pavadintų Husserliana : 

Bd. 1. Cartesianische Meditationen und Pariser Vortrūge. Redagavo Stephen 
Strasser, 1950. 

Fenomenologinio metodo išdėstymas ir jo taikymas intersubjektyvumui 
bei kitų Žmonių pažinimui. 

Bd. 2. Die Idee der Phūnomenologie. Fiinf Vorlesungen. Red. Walter Biemel, 
1950 (liet. vert.: E.Huserlis. “Grynosios fenomenologijos ir feno- 
menologinės filosofijos idėjos“. In: Filosofijos istorijos chrestomatija. XIX 
ir XX amžių Vakarų Europos ir Amerikos filosofija. - Vilnius: Mintis, 1974, 
p. 189-199). 

Natūralizmo epistemologinės problemos formulavimas transcen- 
dencijos ir imanencijos terminais ir įvadas į suskliautimo metodą. 


Bd. 3. Ideen zu einer reinen Phūnomenologie und phūnomenologischen Phi- 
losophie. Erstes Buch. Allgemeine Einfiihrung in die reine Phūnomenologie. 
Red. Walter Biemel, 1950 (liet. vert.: “Grynosios fenomenologijos ir 
fenomenologinės filosofijos idėjos“. In: Filosofijos istorijos chrestomatija. 
XIX ir XX amžių Vakarų Europos ir Amerikos filosofija. - Vilnius: Mintis, 
1974, p. 189-199). 

Išsamus fenomenologijos metodo išdėstymas ir pamatinių transcen- 
dentalinės sąmonės struktūrų teorinė analizė. 


Bd. 4. Ideen zu einer reinen Phūnomenologie und phūnomenologischen Phi- 
losophie. Zweites Buch. Phūnomenologische Untersuchungen zur Konstitution. 
Red. Marly Biemel, 1952. 

Skirtingų objektyvybės ir jos patyrimo lygmenų - gamtos, gyvenimo, 
sielos ir dvasios — analizė. 

Bd. 5. Ideen zu einer reinen Phūnomenologie und phūnomenologischen 
Philosophie. Drittes Buch. Die Phūnomenologie und die Fundamente der 
Wissenschaften. Red. Marly Biemel, 1952. 

Skirtingų tikrovės sričių analizė; fenomenologijos ir psichologijos bei 
fenomenologijos ir ontologijos santykių išdėstymas, taip pat papildomi 
metodo svarstymai. 


Bd. 6. Die Krisis der europūischen Wissenschaften und die transzendentale 
Phūnomenologie. Eine Einleitung in die phūnomenologische Philosophie. Red. 
Walter Biemel, 1954 (liet. vert. “Europos Žmonijos krizė ir filosofija“. — 
Proskyna, 1993, Nr. 6(24), p. 373-384). 

Mokslinio metodo istorinės raidos ir jo objektyvumo prietaro analizė; 
kvietimas grįžti prie f£undamentalesnio visų Žmogaus veiksmų grindi- 
mo gyvenamuoju pasauliu. 


Bd. 7. Erste Philosophie (1923-24). Erster Teil. Kritische Ideengeschichte. Red. 
Rudolf Boehm, 1956. 
Mėginimas parodyti, kad Vakarų filosofija turi būtinai vesti prie feno- 
menologijos kaip savo paskutinės išdavos. 


Bd. 8. Erste Philosophie (1923-24). Zweiter Teil. Theorie der phūnomenologischen 
Reduktion. Red. Rudolf Boehm, 1959 (liet. vert.: “Meditacija apie abso- 
liučiai atsakingo individualaus ir visuomeninio gyvenimo idėją". In: Gė- 
rio kontūrai. Iš XX a. užsienio etikos. - Vilnius: Mintis, 1989, p. 174-180). 
Mėginimas supažindinti skaitytoją su fenomenologija ir jos pagrindais. 
Darbui judant pirmyn, Husserl suvokia, kad mėginimas žlunga, ir 
vėliau jį transformuoja į Die Krisis. 

Bd. 9. Phūnomenologische Psychologie. Vorlesungen Sommersemester 1924 . Red. 
Walter Biemel, 1963. 

Išryškinamas skirtumas tarp psichologinio patyrimo ir jo fenome- 
nologinių pagrindų, tiriami psichologijos ir fenomenologijos panašumai 
ir skirtumai. 

Bd. 10. Zur Phūnomenologie des inneren Zeitbewu ftseins (1893-1917). Red. 
Rudolf Boehm, 1966. 

Pamatiniai transcendentalinės subjektyvybės lygmenys analizuojami 
kaip laiko konstitucija ir kaip juslinių reiškinių sintezė į laikinius 
objektus. 

Bd. 11. Analysen zur passiven Synthesis. Aus Vorlesungen und Forschungs- 
manuskripten 1918-1926. Red. Margot Fleischer, 1966. 

Sąmonės receptyviosios srities ir jos sintezuojamų reiškinių, tokių kaip 
neigimas, galimybė, akivaizdumas, asociacija, ir afektyvumas, atmainų 
analizė. 

Bd. 12. Philosophie der Arithmetik. Mit ergūnzenden Texten (1890-1901). Red. 
Lothar Eley, 1970. 
Pirmasis Husserlio mėginimas grįsti skaičių mokslą psichikos veikla. 
Šiam mėginimui nepavykus, Husserl pradėjo plėtoti fenomenologiją. 
Bd. 13. Zur Phūnomenologie der Intersubjektivitūt. Texte aus dem Nachla f. Erster 
Teil: 1905-1920. Red. J.Kern, 1973. 


Bd. 14. Zur Phinomenologie der Intersubjektivitūt. Texte aus dem Nachla fe. 
Zweiter Teil: 1921-1928. Red. J.Kern, 1973. 

Bd. 15. Zur Phūnormenologie der Intersubjektivitūt. Texte aus dem Nachla f. 
Dritter Teil: 1929-1935. Red. J.Kern, 1973. 

Bd. 16. Ding und Raum. Vorlesungen 1957. Red. U.Clasges, 1973. 

Bd. 17. Formale und transzendentale Logik. Versuch einer Kritik der logischen 
Vernunft. Red. P.Jensen, 1974. 

Bd. 18. Logische Untersuchungen. Erster Band: Prolegomena zur reinen Logik. 
Red. E.Holenstein, 1975. 

Bd. 19. Logische Untersuchungen. Zweiter Band: Untersuchungen zur Phū- 
nomenologie und Theorie der Erkenntnis. Erster Teil. Red. U.Panzer, 1984. 

Bd. 20. Logische Untersuchungen. Zweiter Band: Untersuchungen zur Phū- 
nomenologie und Theorie der Erkenntnis. Zweiter Teil. Red. U.Panzer, 1984. 

Bd. 21. Studien zur Arithmetik und Geometrie. Texte aus dem Nachla ff (1886- 
1901). Red. I.Strohmeyer, 1983. 

Bd. 22. Aufsūtze und Rezensionen (1890-1910). Red. B.Rang, 1979. 


Bd. 23. Phantasie, Bildbenutztsein, Erinnerung. Zur Phūnomenologie der an- 
schaulichen Vergegenwūrtigungen. Texte aus dem Nachlaff (1898-1925). 
Red. E.Marbach, 1980. 


Bd. 24. Einleitung in die Logik und Erkenntnistheorie. Vorlesungen 1906/07. 
Red. U.Melle, 1984. 


Bd. 25. Aufsūtze und Vortrūge (1911-1921). Red. Th.Nenon ir H.R.Sepp, 1986. 


Bd. 26.Vorlesungen ūber Bedeutungslehre. Sommersemester 1908. Red. U.Melle, 
1984. 


Išleisti ir keli Husserliana-Dokumente tomai: 


Bd. I. K. Schuhmann. Husserl-Chronik. Denk- und Lebensweg Edmund Hus- 
serls. —- Den Haag: M.Nijhoff, 1977. 


Bd. II/1. Eugen Fink. Cartesianische Meditationen. Teil 1: Die Idee einer 
transzendentalen Methodenlehre. Texte aus dem Nachla ff Eugen Finks (1932) 
mit Anmerkungen und Beilagen aus dem Nachlaf Edmund Husserls (1933/ 
34). H.Ebeling, J.Holl ir G.Van Kerkhoven, eds. - Dordrecht: Kluwer 
Academic Publishers, 1988. 


Bd. II/2. Eugen Fink. Cartesianische Meditationen. Teil 2: Ergūnzungsband. 
H.Ebeling, J.Holl ir G.Van Kerkhoven, eds. - Dordrecht: Kluwer Aca- 
demic Publishers, 1988. 

' Husserlio rankraščių išsaugojimą ir Husserlio archyvo Liuvene įkūrimą 
aprašė Van Breda (Van Breda, L.Herman, and J.Taminiaux, eds. Husserl 
et la pensėe moderne: Husserl und das Denken der Neuzeit, 1959.) 


2 skyrius 
HUSSERL IR 


FENOMENOLOGINIS 
METODAS 


Edmund Husserl — fenomenologijos raidos spiritus mo- 
vens - liko vėlesniųjų fenomenologų mokytojas. Nors savo 
didžiausią darbą jis nuveikė XX amžiuje, problemas, su 
kuriomis galinėjosi, jam paliko XIX amžiaus filosofai, o tos 
problemos viešpatavo Vakarų mąstyme nuo XVII amžiaus 
mąstytojo Rene Descartes'o. Descartes dažnai minimas 
Husserlio veikaluose, o vienas iš jų netgi vadinasi Dėe- 
kartiškieji apmąstymai, ir pagrįstai. Descartes buvo visos 
naujosios filosofijos takoskyra. Jis iškėlė drąsią idėją su- 
teikti filosofijai tokį pat tikrumą, koks buvo būdingas jo 
laikų matematikai. Jo metodas buvo garsioji “Descartes'o 
abejonė“. 

Descartes'o klausimai pasilieka ir mūsų klausimais: kaip 
galime tikrai pažinti pasaulį, asmenį, Dievą? Tačiau Des- 
cartes'o atsakymai į šiuos klausimus daugiau iškelia prob- 

lemų, negu pateikia sprendimų, ir šitai duoda pagrindą 
filosofijos plėtrai vėlesnius tris amžius. Be kita ko, Descar- 
tes suskaidė tikrovę į du polius - protą ir kūną. Taip atsi- 
rado dualizmas, davęs pradžią dviem iš pažiūros nesutai- 
komoms filosofinėms mokykloms - racionalizmui ir em- 
pirizmui. 

Čia ne vieta duoti naujosios filosofijos raidos po Des- 
cartes'o santrauką. Bet kai kuriuos apibendrinimus ga- 
lima, netgi būtina pateikti tam, kad suprastume kontekstą, 
kuriame atsiranda fenomenologija. 

Kant mėgino sujungti racionalizmą ir empirizmą naujoje 
sintezėje, kurioje jis stengėsi rasti bendrą abiejų mokyklų 
pagrindą. Bet jo sprendime slypėjo didelė dviprasmybė - 
nežinomas ir nepažinus daiktas savaime. Šią dviprasmybę 
buvo palikta išspręsti vokiečių idealistams, pirmiausia 
Hegeliui. Viena iš filosofinės tradicijos ironijų yra ta, kad 
Kant, kuris bet kokia kaina norėjo išvengti idealizmo, 
suteikė pagrindą vienam iš idealistiškiausių filosofų 
apskritai - Hegeliui. 

Hegel pirmasis plačiai vartojo žodį fenomenologija, bet jis 
suprato juo ne tai, ką Husserl. Hegeliui fenomenologijos 
terminas atitinka absoliutinės dvasios raidos procesą. 
Absoliutinė dvasia pasiekia savivoką, praeidama nuosek- 
lius etapus, kurie paaiškina visą tikrovę; trumpai sakant, 
visa tikrovė yra mąstymas. Sąmonė ir savimonė yra tiktai 
absoliuto savisklaidos proceso etapai. Hegelio “dvasios 
fenomenologijos“ privalumas yra tas, kad ji įveikė Des- 
cartes'o dualizmą ir išvengė Kanto daikto savaime dvi- 
prasmybės. Bet didysis jos trūkumas yra tas, kad gamtinė 
tikrovė aiškinama visą tikrovę paverčiant idealia. Hegelio 
filosofinė sistema nepaliko vietos individui kaip vienatinei, 
valingai, pasirenkančiai, sąmoningai būtybei. Individas yra 
tiktai vienas absoliuto savisklaidos etapas, jis netgi ne- 
suvokia esąs absoliuto, artėjančio prie savivokos, įrankis. 


4 „" 

XIX AMZIAUS PAGRINDAI 


XIX amžius buvo aštrios reakcijos prieš Hegelį ir griež- 
tą filosofijos sistematizavimą liudininkas. Kierkegaard 
reikšmingiausiai pasisakė prieš individualaus, egzis- 
tuojančio asmens praradimą ir prieš visišką transcen- 
dencijos, anapusybės nureikšminimą. Jis palygino Hegelio 
sistemą su didinga pilimi, netinkama gyventi žmogui. 
Sistemoje individas negali būti atsakinga, pasirenkanti, 
egzistuojanti būtybė; tiesą sakant, tokia sistema visiškai 
pašalina egzistencijos klausimą ir Dievą kaip trans- 
cendentinę tikrovę, kurioje yra įsišaknijusi žmogaus būtis. 
Kierkegaard pabrėžė egzistuojantį individą ir jo santykį su 
transcendencija, anapusybe ir šitai po šimtmečio tampa 
iškilia kai kurių egzistencinių filosofijų tema. 

XX amžiaus pradžioje į filosofiją nebebuvo žiūrima kaip 
į discipliną, kuri turi suteikti pagrindus mokslui ir net 
visoms kitoms žmogaus pastangoms. Filosofija nebebuvo 
laikoma turinčia kokią nors savarankišką galią kvestio- 
nuoti mokslo prielaidas, o jos sritis buvo susiaurinta taip, 
kad apimtų tik logikos ir kalbos reikšmių išaiškinimą. 
Vienas iš terminų, kurį fenomenologai naudojo aprašyti 
iškilimui mokslo kaip aukščiausio metodo visiems žmo- 
gaus klausimams spręsti, buvo scientizmas. Filosofinė 
scientizmo išvada buvo pozityvizmas su jo verifikuojamu- 
mo principu, apie kurį užsiminėme pirmajame skyriuje 
(žr. p. 18-19). Tačiau pozityvizmas netgi tuomet, kai jam 
buvo būdinga evangelinė aistra, negalėjo atsakyti į 
klausimą, koks yra pačios logikos objektyvus galiojimas, 
ir buvo priverstas užimti nepatogią poziciją — negalėjo 
pateisinti savo paties prielaidų ir pirmųjų principų. 

XIX amžiaus pabaigos mąstytojams rūpėjo logikos 
pagrindų klausimas, nors, reikia pastebėti, kad jų nagri- 
nėjama logika buvo ne šiuolaikinis, Boole'o užrašymą 

įkūnijantis formalus skaičiavimas, bet veikiau ta logikos 
rūšis, kuriai atstovauja Johno Stuarto Millio darbai. Logika 
buvo suprantama kaip samprotavimo procesuose vei- 
kiančių pamatinių principų, aksiomų ir sąvokų analizė. 
Visiškai nepaisant klausimo, kaip šie principai gali būti 
paaiškinti, vyravo aiškinimas, kad juos galima paaiškinti 
kaip psichinius procesus. Suprasdami šiuos psichinius 
procesus, galime paaiškinti logikos pagrindus. Kadangi 
psichikos tyrimas buvo laikomas savastinga naujai susi- 
formavusio psichologijos "mokslo" sritimi, daugelis filo- 
sofų, taip pat Husserl, paprasčiausiai manė, kad logikos 
pagrindus galima paaiškinti psichologijos "dėsniais". 

Šis požiūris, susijęs su psichologizmu, neigė, kad logika 
turi kokią nors vidinę dinamiką. Veikiau logika yra tiktai 
dėsningas funkcionavimas tam tikrų fizinių cheminių 
procesų, vykstančių žmogaus smegenyse. Tai reiškia, kad 
pamatinės logikos aksiomos, tokios kaip prieštaravimo 
principas, galioja tiktai empiriškai, o ne visuotinai. Bet 
kadangi mokslas remiasi logika, tolesnė psichologizmo 
išdava buvo ta, kad jis pakirto paties mokslo galiojimą, 
nors mokslas dar ne visiškai suvokė šios metodologinės 
prielaidos padarinius. 

Kitas būdas kelti tą pačią problemą - tai matyti, kad 
visose protingose Žmogaus pastangose buvo pabrėžiami 
vadinamieji empiriniai teiginiai, tai yra teiginiai, kuriuos 
galima verifikuoti arba falsifikuoti “objektyvaus"“ tyrimo 
metodu. Šių prielaidų priėmimas transformavo net psi- 
chologiją. Mąstymo veiklos tyrimas buvo suprastintas iki 
empiriškai aprašomų procesų aprašymo. Tokiai analizei 
neprieinami mąstymo aspektai buvo laikomi grynai 
“subjektyviais" ir mokslui nesvarbiais. Šiuo metodiniu 
judesiu buvo siekiama aprašyti visą Žmogiškąjį subjektą 
kaip dar vieną gamtos “daiktą". Žmogus buvo interpre- 
tuojamas kaip dar vienas "objektas", tirtinas tais pačiais 

metodais, kuriuos naudojo gamtos mokslai. Tai ženklino 
lam tikro tipo radikalų redukcionizmą, kuris visas Žmogaus 
lunkcijas suprastino iki fiziškai stebimų savybių. Psicho- 
logija linko į biheviorizmą — moksliškai verifikuojamų ir 
matuojamų savybių nagrinėjimą. 

Tačiau biheviorizmas atvedė prie dar vieno paradokso: 
nors psichologijos tikslas yra aprašyti Žmogaus elgesį, 
aprašinėtojas, kuris suvokia šį elgesį ar netgi pats yra jo 
saltinis, lieka nepastebėtas. Visus mąstymo arba "dvasios" 
vokiškojo Geist prasme reiškinius mėgindama paaiškinti 
liziniais procesais, psichologija suprastino mintis iki fizi- 
nių procesų, smegenų išskyrų, kurios iš principo turėjo 
buti paaiškintos remiantis cheminiais ar fiziologiniais 
(dėsniais. Priekaištaudami tokio pobūdžio redukcionistinei 
psichologijai, fenomenologai pareiškė priekaištus ne dėl 
cmpirinio metodo apskritai, bet dėl prielaidų, kuriomis jis 
rėmėsi. Mėgindama aprašyti visą žmogiškąjį subjektą vien 
kiekybiškai, psichologija atmetė pačios Žmogaus sąmonės 
„svarbą. Be kita ko, tai kelia tolesnius keblumus. Jei 
psichologija gali laikyti logiką vien paprastu psichofiziniu 
procesu, tariamai vykstančiu žmogaus smegenyse, tai 
nebėra kriterijaus, kuriuo remiantis galima būtų atskirti 
vieną tokį procesą, vykstantį mano smegenyse, kaip logiš- 
kai pranašesnį už kitą procesą, vykstantį kito smegenyse. 
I aikantis griežtai psichologistinio logikos interpretavimo, 
bet kokie Mąstymo procesai, net ir prieštaringi, turi būti 
laikomi vienodai galiojančiais, nes tuomet logika negali 
sukurti kriterijų teisingiems teiginiams atskirti nuo klai- 
(lingų. Tačiau čia slypėjo įdomus ir triuškinantis prieš- 
laravimas: implicitiškai neigdamas, kad tiesa ar klaidin- 
;,umas galioja visuotinai (kaip gali teiginys būti visuotinai 
teisingas ar klaidingas, jei jis yra visiškai paaiškinamas 
kaip psichinis procesas?), psichologizmas nejučiomis nei- 
0 savo paties kaip požiūrio teisingumą. 

HUSSERLIO REAKCIJA 


=ĮEdmunė Husserl, gimęs antrojoje XIX amžiaus pusėje, 
buvo filosofijos kaip nepriklausomos disciplinos žlugimo 
liudininkas. Visas intelektualinis klimatas, kalbant apie 
filosofijos pagrindus, netgi apie patį mąstymą, linko į 
nihilizmą, dramatiškiausiai atvaizduotą Nietzsche's raš- 
tuose, Rainerio Maria Rilke's poezijoje ir Franzo Kafkos 
apsakymuose. Nenuostabu, kad kaip akademinę profesiją 
Husserl pasirinko matematiką, o ne filosofiją. Jo pirmoji 
knyga, Philosophie der Arithmetik (Aritmetikos filosofija, 1891) 
buvo mėginimas paaiškinti logikos ir matematikos pa- 
grindus remiantis psichologizmo prielaidomis. Tačiau šis 
mėginimas, kurį Husserl vėliau pripažino visiškai ne- 
nusisekusiu, kėlė tolesnius neraminančius klausimus apie 
prielaidas, kuriomis rėmėsi psichologija. Imdamasis šių 
problemų, ypač susidūręs su žymaus matematiko Frege's 
triuškinančia Aritmetikos filosofijos kritika, Husserl nu- 
sprendė iš naujo ištirti visą logikos pagrindų klausimą. Jis 
padarė tai veikale, pavadintame Loginiai tyrinėjimai. Čia 
galima matyti, kaip Husserl atsisako psichologizmo. 
Pirmiausia Husserl nurodo, kad logiką suponuoja bet 
kokie sąmoningi mėginimai veikti objektyviąją gamtą. 
Kaip psichologija — vienas iš vėlyviausių ir netiksliausių 
mokslų - gali pretenduoti suteikti pagrindus logikai, juolab 
kad ji pati savo tyrinėjimuose remiasi logika? Be to, 
psichologijai rūpi tokie psichikos dėsniai, kokie jie yra, tuo 
tarpu logikai rūpi toks mąstymas, koks jis turi būti. Kitaip 
sakant, Husserl laiko logiką normatyviniu mokslu, tuo 
tarpu psichologija esanti grynai empirinė ir aprašomoji 
disciplina. Norėdamas parodyti psichologizmo absurdiš- 
kumą, Husserl taikė Aristotelio reductio ad absurdum, 
suvedimo į nesąmone, metodą. Tarkime, pavyzdžiui, kad 
psichologija yra logikos pagrindas. Kas iš to išeina? 

Psichologijos “dėsniai" yra migloti apibendrinimai, kuriems 
trūksta tikslumo ir tikrumo. Išeitų, kad logika, pagrįsta 
psichologija, taip pat turėtų būti netikslus mokslas. Tačiau 
is tikro yra priešingai: logikos reikalavimai yra griežti. 
Taigi dedukcijos ir išvedimo taisyklės negali būti tiktai 
cmpiriniai apibendrinimai. |-+>——- 

Tarkime priešingai — kad psichologijos "dėsniai" yra 
priežti. Kadangi psichologijos procedūros yra empirinės, 
arba pagrįstos patyrimu, tai logikos dėsniai geriausiu atve- 
ju būtų daugiau ar mažiau tikėtini empiriniai apibendri- 
nimai. Tačiau bendras logikos požiūris yra tas, kad jos 
principai (pavyzdžiui, prieštaravimo principas) yra visuo- 
Linai ir a priori teisingi. Prieštaravimo principas nesiremia 
laktais, jis nurodo, kokiu būdu turime mąstyti apie faktus. 
, Nors Husserl pripažino, kad mintys yra logikos sąlyga, 
jis griežtai įrodė, kad logika negali būti suprastinta tiktai į 
mąstymo procesus ir suprasta kaip vien mąstymo kūrinys 
Apie logikos objektyvumą, pasak Husserlio, galima spręsti 
iš to, kad mes remiamės logika darydami išvadą apie 
mąstymo procesų teisingumą. Logika grindžia mąstymo 
procesus, o ne atvirkščiai. Be to, logikos dėsniai liečia ne 
kokį paskirą faktą ar paskirą mąstantį subjektą, jie tinka 
visiems daiktams ir visiems mąstantiems subjektams. Tai 
kitas būdas pasakyti, kad logika ne aprašo, kaip žmonės 
faktiškai mąsto, bet nurodo, kaip jie turi mąstyti, jei nori 
mąstyti logiškai. Žinoma, reikia daryti prielaidą, kad psi- 
chinė veikla yra logikos dėsnių pažinimo sąlyga, bet šios 
psichinės veiklos negalima painioti su loginio mąstymo 
pagrindu. 

Trumpai sakant, yra skirtumas tarp priežastinių principų, 
aprašančių, kaip veikia gamtos daiktai, ir logikos dėsnių, 
gamtos nesuponuojančių. Pavyzdžiui, medžiai auga ne lo0- 
piškai, bet pagal mechaninius priežastinius dėsnius, ku- 
riuos gali aprašyti gamtos mokslas. Tačiau mąstydami apie 

medžius, turime mąstyti apie juos logiškai. Medis negali 
būti ir nebūti tuo pat metu ir tuo pačiu atžvilgiu (prieš- 
taravimo principas), o tai, ką vadiname medžiu, turi būti 
arba medis, arba ne medis (trečio negalimumo principas). 
Ankščiau kalbėjome apie dėsnį, vartodami šį terminą tre- 
jopai: 1) kaip priežastinį dėsnį, išplaukiantį iš empirinių 
apibendrinimų; 2) kaip psichologijos dėsnį (sakykime, 
asociacijos principą), galų gale išvedamą iš empirinių 
apibendrinimų; ir 3) kaip logikos dėsnį, neišvedamą iš jokio 
empirinio gamtos ar psichikos fakto. 

Tęsdamas geriausią graikų filosofinę tradiciją, Husserl 
pripažino, kad gamtos objektai nuolatos kinta; kilmė, 
augimas ir nyksmas yra būdingi visiems gamtos objektams. 
Bet šias kaitas valdantys dėsniai patys yra nekintami. Jei 
būtų kitaip, jei mokslo dėsniai remtųsi tiktai empirinių 
stebėjimu, jie keistųsi kartu su aprašomais objektais. 

Psichologistinės prielaidos ne tiktai pakerta mokslo 
pagrindus, bet ir atveria kelią etiniam reliatyvizmui bei ni- 
hilizmui. Reliatyvizmas, paprastai sakant, yra požiūris, kad 
visos normos ir vertybės vienodai galioja, o nihilizmas — 
tvirtinimas, Kad galų gale nėra nei normų, nei vertybių. 
Jei tiesa yra tiesiog “pernelyg žmogiškas požiūris“, kaip 
kad teigė Nietzsche, tuomet tiesa yra tiesiog vardas, kurį 
tam tikra rūšis, žŽomo sapiens, davė proto veiksmams; arba 
tiesa yra tiesiog tai, kas vyksta kiekvieno individualaus 
asmens psichikoje. Antai, jei žmogus paskelbtų priešta- 
ravimo principą - būtų tas pat, lyg jis sakytų “man skauda 
galvą“. Abiem atvejais privatūs vidiniai potyriai duoda 
pradžią tam tikrai kalbinei reakcijai. Bet jei žmogus sakytų 
"man skauda galvą ir galvos neskauda“, tai remiantis 
psichologizmo prielaidomis, negalima būtų pasakyti, kad 
jo teiginys buvo klaidingas, netgi jei jis prieštaravo pats 
sau. Tam, kad -pasakytume, jog toks teiginys yra klaidin- 
gas, reikalinga, kad logika būtų laikoma nurodančia, kaip 

reikia mąstyti, o ne aprašančia, kaip yra mąstoma. Psi- 
chologizmas lemia ir kitą prieštaravimą: jei kiekvienas 
asmuo turi savo tiesą, kaip kad kiekvienas turi savo galvos 
skausmą, tai nėra tiesos, kuri priklausytų visiems žmo- 
nėms visais laikais. Tačiau sakydami, kad tiesos nėra, 
prieiname nesąmonę, nes pasakymas suponuoja bent vie- 
ną tiesą, būtent, kad tiesos nėra. | 

Atmesdamas psichologizmą ir reliatyvizmą, Husserl 
aiškiai matė, kad turime reikalą mažų mažiausiai su paties 
mokslo pagrindais. Visi mokslai (bet kokių racionalių 
pastangų prasme) suponuoja logiką ir viltį, kad tiesa 
surandama. Bet jei net logika yra nepatikima, tai nėra nieko 
patikimo. Reikėjo tirti paties žmogiškojo pažinimo pa- 
grindą. Taip Husserl, ieškodamas logikos pamatų, turėjo 
nuo matematikos nukeliauti prie psichologijos ir galų 
gale — prie filosofijos. 


GRĮŽIMAS PRIE DESCARTES'O 
REVOLIUCIJOS 


Husserlio filosofinis tyrimas prasideda pirmųjų pradų 
ieškojimu. Savo darbą jis būtų galėjęs pavadinti archeologija 
(graikiškai arche — "kilmė" arba "pradžia", o logos — “pro- 
tas“ arba “/mąstymas" ), jei šio termino nebūtų jau pasiėmęs 
vienas visuomenės mokslas. Reikėjo grįžti prie geriausios 
klasikinės ir kritinės filosofijos tradicijos. Darant tokią 
pastangą, neišvengiamas palyginimas su Descartes'u, nes 
tarp Husserlio ir Descartes'o yra nuostabą keliančių pa- 
našumų. Abu studijavo matematiką. Abu buvo giliai su- 
trikdyti savo laikų filosofijos nuopuolio ir su juo susijusio 
skepticizmo. Pagaliau abu ieškojo mąstymo pagrindo, ku- 
ris suteiktų tikrumą ir pašalintų abejonę. 

Tačiau esama tarp jų ir didelio skirtumo: Husserl yra 
įsitikinęs, kad Descartes padarė lemtingą filosofijai posūkį, 
įvesdamas į ją Mmąstančios substancijos (7es cogitans) ir tį- 
sios substancijos (7es extensa), arba proto ir gamtos, kaip jie 
buvo pavadinti vėliau, radikalią skirtį. Jei mąstymas ir 
mąstymo objektas radikaliai atskiriami, iškyla klausimas, 
kas juodu sieja. 

Kitas svarbus skirtumas tarp Descartes'o ir Husserlio 
buvo vaidmuo, kurį jų mąstyme vaidino matematika. 
Descartes gyveno saugiame XVI-XVII šimtmečių pasauly- 
je, Matematikai vos pradėjus įrodinėti savo tikrumą ir savo 
svarbą naujajam mokslui bei astronomijai. Atrodė, kad ji 
pateikia modelį aiškios ir ryškios racionalios veiksenos, 
kuria turėtų sekti filosofija. Descartes stengėsi rasti 
absoliučiai tikrą pirmąją tiesą, kuria galėtų remtis visa 
filosofija, ir rado ją neabejotiname teiginyje cogito ergo sum 
(mąstau, taigi esu). Descartes'o nuomone, “aš mąstau“ turi 
atlikti tą pačią funkciją filosofijai, kurią logikos aksiomos 
atliko matematikai. Bet Husserlio laikais net ir matemati- 
kos aksiomos užklausiamos. Husserl žinojo, kad tikrą pa- 
grindą, kurio stigo filosofijai, reikia rasti nesiremiant jo- 
kia metodologija ar mokslu - net ir matematika ar logika — 
kad ir koks tikras atrodytų jų skelbiamas tikrumas. Tas pat 
pagrindas, kuris suteiktų tikrumą filosofijai, suteiktų ją ir 
matematikai bei gamtos mokslui. 

Panašiai samprotavo ir Descartes. Jis manė, kad, sis- 
temingai abejodamas pasaulio egzistavimu, rado meto- 
dą, kuriuo remdamasis galėtų pasiekti nebeabejotiną da- 
lyką - būtent faktą, kad jis abejoja, 0 tai jau yra tam tikras 
mąstymas. Taigi tai, kad jis mąsto, yra neabejotinas faktas. 
Nors Husserliui ir darė įspūdį Descartes'o visuotinės 
abejonės metodas, jis teigė, kad Descartes jį taikė ne- 
patenkinamai, nepakankamai radikaliai. Mat abejodamas 
paskirų dalykų egzistavimu (kad jis sėdi prie židinio tam 


4() 


tikrame kambaryje tam tikrų metu ir panašiai), Descartes 
iš tikrųjų veikė likdamas tikėjimo pasaulio egzistavimu 
rėmuose. Galime abejoti dėl paskirų objektų pasaulyje ar- 
ba dėl paskirų pasaulio suvokinių tik tuomet, jei tikime, 
kad tas abejotinas pasaulis yra. Net ir griežtai sekdami 
dekartiškąja abejone, prieitume negatyvų sprendimą — 
pasaulio neigimą. 

„Husserl siūlo naują metodą, kurio laikantis, būtų ne 
abejojama pasauliu, bet žvelgiama į jį radikaliai naujaip. 
Ką tai reiškia kalbant specifiniais terminais, aptarsime 
vėliau. Be to, Husserl kritikuoja Descartes'ą dėl to, kad šis 
baigęs savo metodinės abejonės programą įsitikinimu, jog 
pats jis esąs egzistuojanti, mąstanti substancija (cogito). 
Šituo jis niekuomet neabejojęs ir to neužklausęs. Todėl jo 
problema buvusi paaiškinti, kaip mąstanti substancija 
(res cogitans) santykiauja su nemąstančia substancija (res 
extensa). Taip radosi dalykas, kurį Whitehead pavadino 
gamtos suskaldymu, o visa naujoji filosofija mėgino įveik- 
ti šią tikrovės skaidą. 


PRIE PAČIŲ DAIKTŲ 


Husserl kvietė grįžti prie Descartes'o dvasios, atsisakant 
jo prielaidų. Jis šaukėsi naujo metodo, kuris realizuotų 
radikaliai naują požiūrį į pasaulį. Šis radikaliai naujas 
požiūris buvo grįžimas “prie pačių daiktų“, kaip sakė 
Husserl. Ką Husserl laikė daiktais (Sachen)? Daiktas, pasak 
Husserlio, yra reiškinys, fenomenas, tai yra bet kas, kas 
suvokiama. Bet kas, ką galima suvokti, yra teisėta filo- 
sofinio svarstymo sritis. Užuot mėginęs aiškinti mąs- 
tymą materija arba atvirkščiai, Husserl reikalavo, kad bet 
koks patyrimas būtų imamas kaip toks, kaip jis pasirodo ir 

kaip yra suvokiamas. Žmogaus suvokiamas stalas kam- 
baryje ar matematinė teorema - abu yra suvokiami daik- 
tai ir turi būti imami tokie, kokie jie pasirodo sąmonei. 
Aišku, galima siekti atskirti stalo, ant kurio rašoma, ir 
mąstomos Matematinės teoremos tikrovės rūšis. Bet, nors 
ir būdamos skirtingos rūšies, abi jos yra sąmonės objektai 
ir turi savo pačių tikrovę, nesuvedamą viena į kitą. Proto 
veikla, su kurios pagalba pažįstame matematinius objek- 
tus, tokius kaip teoremos, postulatai bei kita, ir proto veikla, 
su kurios pagalba pažįstame materialinius objektus, yra 
skirtingų rūšių. Lemtingai klystume mėgindami tirti ma- 
tematinius esinius tomis pačiomis priemonėmis, kurios 
tinka tirti stalams, kėdėms, medžiams ir kitiems pasaulio 
objektams. Be kitų aspektų, Husserlio metodas leido išplėsti 
patyrimo termino reikšmę. Užuot apribojęs jo vartojimą 
jusliškai pažįstamais daiktais, Husserl taikė jį viskam, ką 
suvokiame. Yra daug skirtingų daiktų, kuriuos galime su- 
vokti: gamtos objektai, matematiniai esiniai, vertybės, 
afektų būsenos, valios aktai, melodijos, nuotaikos, geismai, 
jausmai — visa tai yra suvokiami daiktai (Sachen). Visus tuos 
daiktus Husserl vadina fenomenais, reiškiniais. Taigi feno- 
menologija tampa sąmonės turinio sistemingo tyrimo 
programa. 

Aišku, kad Husserlio filosofijos stilius reikalauja išplėsti 
įprastą filosofijos tyrimų lauką. Iš tikrųjų bet kas, ką mes 
suvokiame, teisėtai yra filosofinio tyrimo lauke. Šitaip 
Husserl grįžo prie graikų išplėtotos filosofijos sampratos 
kaip visa ko, kas yra, racionalaus tyrimo. Šis mėginimas 
susigrąžinti pradinį filosofijos plotį, kartu suteikiant tvirtą 
pagrindą racionaliai veiklai, buvo Husserlio filosofiją 
motyvuojantis principas. Kad tai yra grįžimas prie kla- 
sikinio filosofinio idealo, rodo Aristotelio pastebėjimas, 
jog "išprusęs skaitytojas kiekvienoje mokslo srityje rei- 
kalaus tik tiek tikslumo, kiek jo leidžia dalyko prigimtis" !. 

Panašiai Husserl reikalavo, kad kiekvienas reiškinys būtų 
imamas toks, koks jis yra, neprimetant jo turinio neati- 
tinkančios metodologijos. 


FENOMENOLOGINIS 
METODAS 


Natūralioji nuostata 


Aišku, filosofijai rūpi daug dalykinių sričių: etika, esteti- 
ka, pažinimo teorija, mokslo filosofija, metafizika, logika, 
kosmologija ir kita. Ką bendra turi visos šios atskiros tyri- 
mo sritys, jei apskritai turi? Jei jos neturi nieko bendra, 
sunku suprasti, kaip vienas filosofinis metodas — feno- 
menologija ar koks kitas — gali jas nagrinėti: Tačiau dar 
prieš keliant kokį nors filosofinį klausimą, visos šios 
skirtingos tyrimo sritys turi vieną akivaizdžiai bendrą 
bruožą —- jos yra bendrai patiriamo pasaulio dalys. Šią 
ikifilosofinę nuostatą pasaulio atžvilgių Husserl vadino 
“natūraliąja nuostata“, arba “natūraliuoju požiūriu“. Žmo- 
gus, auginantis pasėlius ir nuimantis derlių, turi reikalą 
ne su filosofiškai suvokiamu pasauliu. Jam niekados 
nenutinka klausti apie pasaulio, kuriame jis gyvena, 
realumą ar tirti jo racionalųjį pagrindą. Iš tiesų šis na- 
tūralusis požiūris yra esminė Žmogaus gyvenimo nuos- 
tata. Kad ir ką Žmogus suvoktų, jis visuomet santykiauja 
su savo natūraliu pasauliu, kuriame yra realūs daiktai, 
procesai, praktiniai aspektai, vertybės, kiti Žmonės, 
visuomeninės institucijos, kultūros kūriniai ir daugybė ki- 
tų esinių. 5u savo pasauliu Žmogus santykiauja atlikda- 
mas spontaniškus veiksmus - stebėdamas, skaičiuodamas, 

konceptualizuodamas, spręsdamas, norėdamas, pasirink- 
damas alternatyvą, jausdamas džiaugsmą, geismą, pasi- 
bjaurėjimą, turėdamas viltį ir kita. Visi šie veiksmai yra 
žmogaus būdai santykiauti su natūraliu pasauliu. 

Natūralus pasaulis apima negyvus objektus, gyvūnus ir 
kitus Žmones - visi jie yra natūralaus pasaulio dalis. Tai, 
kaip Husserl apibūdina natūraliąją nuostatą, anaiptol ne- 
stebina; tai ne tiek teorija, kiek mėginimas aprašyti sąmonės 
santykį su kasdienio patyrimo pasauliu. 


Aš suvokiu pasaulį be galo išsiskleidusį erdvėje, o laike nuolatos 
tampantį ir jau tapusį. Aš jį suvokiu — tai pirmiausia reiškia, kad 
aptinku jį tiesiogiai, akivaizdžiai, kad jį patiriu. Per regą, lytą, 
klausą ir kitus skirtingus juslinio suvokimo būdus kūniški daiktai 
man tiesiog yra kažkaip išdėstyti erdvėje, tiesiogine ar perkeltine 
prasme “po ranka“ (“vorhanden“), nesvarbu, kreipiu aš į juos 
ypatingą dėmesį, užsiimu jais, juos nagrinėdamas, mąstydamas, 


jusdamas, norėdamas, ar ne? 


Tačiau natūralus pasaulis apima ne tiktai kitas būtybes, 
gyvas ir negyvas, jis yra ir vertybių, pareigų bei praktinių 
reikalų pasaulis. 

Natūralusis požiūris yra visų Žmogaus santykių su 
pasauliu ir su kitais žmonėmis pagrindas. Bet galima užimti 
kitokią nuostatą pasaulio atžvilgiu, kuri, nors ir suponuo- 
dama natūraliąją nuostatą, nuo jos skiriasi. Viena iš tokių 
nuostatų, ir labai svarbi, yra "mokslinis", ar, Husserlio Žo- 
džiais, "teorinis", požiūris. Jis skiriasi nuo natūraliosios 
nuostatos tuo, kad atmeta visus vertinamuosius, estetinius 
ir praktinius rūpesčius. Mokslinė nuostata nagrinėja 
objektus, turinčius materialius predikatus; tai santykis su 
pasauliu kaip grynai objektyviu ir nepriklausomu nuo 
bet kokių subjektyvių įtakų. Mokslininkas kaip mokslinin- 
kas turi objektyvizuoti savo tyrimų lauko prigimtį ir nagri- 
nėti jį kaip visiškai atskirą nuo visų Žmogaus rūpesčių. 

Husserl pastebėjo, kad mokslinis arba teorinis požiūris 
labai pakeičia gamtos sampratą. “Gamta kaip tokia neturi 
vertybių, estetinių savybių ir kita ko, nors ir šios yra galimi 
pažinimo bei organizuoto tyrimo objektai“ *. 

Ką Husserl turi omenyje, aiškiai pamatytume supriešinę 
mokslinę nuostatą su kasdiene. Natūraliajai nuostatai 
gamta nėra. mokslinio tyrimo sritis. Individas kaip natū- 
ralaus pasaulio dalis yra įsitraukęs į daugybę subjektyvių 
santykių su pasauliu. Tuo tarpu mokslinės nuostatos besi- 
laikantis teoretizuojantis subjektas, idant konstituotų gam- 
tą kaip mokslinio tyrimo objektą, atlieka daugybę sprendi- 
mo, atrankos ir kitų galimų nuostatų atmetimo veiksmų. 
Imdamasis teorinio gamtos tyrimo, mokslininkas atsitrau- 
kia nuo natūralios nuostatos, nors, būdamas gyva, žmo- 
giška būtybė, jis ir toliau veikia jos laikydamasis. Kaip 
mokslininkas, pasirinkęs teorinę nuostatą, jis tiria gamtą 
neutraliai, atmesdamas visus kitus santykius, rūpinčius 
žmogiškosioms būtybėms. Antai laikydamasis natūralios 
nuostatos, mokslininkas yra susijęs su savo Žmona ištisa 
žmogiškųjų jausmų, vertybių, praktinių rūpesčių ir parei- 
gų gama. Tačiau kaip mokslininkas, jis regi ją tik kaip 
molekulių spiečių ir kaip fizinių medžiagų junginį. Moks- 
linė nuostata susiaurina galimo tyrimo objektų skalę iki 
vienos objektų rūšies - materialiosios gamtos. Tai nepa- 
vojinga, jei suvokiame, kad mokslinė nuostata siaurina 
žmogaus patyrimo skalę. Tačiau nuolatinė mokslinio po- 
Ziūrio pagunda - klaidingai manyti, kad ši nuostata yra 
visa apimanti. 


Filosofinė nuostata 


Nei natūraliajai, nei teorinei nuostatai nerūpi pamatiniai 
filosofiniai klausimai. Tol, kol nekyla nuostaba, apie kurią 

kalta Platonas, tai yra kol Žmogus neužklausia savo 
patyrimo pasaulio, filosofijos nėra. Istorijos pastebėta 
filosofija prasidėjo tuomet, kai žmogus pradėjo žvelgti į 
pasaulį pakeitęs šią nuostatą. Filosofija prasidėjo Graiki- 
joje, kai žmogus pradėjo tirti pasaulį ir reikalauti jo ra- 
cionalaus paaiškinimo. Užuot priėmusi natūralų pasaulį 
be klausimų, filosofinė nuostata reikalauja pažinti racio- 
nalius pasaulio pamatus arba, kaip sako Aristotelis, klausti 
“kodėl?". Husserl šį perėjimą nuo natūraliosios prie fe- 
nomenologinės nuostatos pavadino “fenomenologine 
redukcija“. 
„ |Husserl teigė, kad perėjimas nuo ikifilosofinės prie 
filosofinės nuostatos apima visų Žmogaus prielaidų apie 
pasaulį užklausimą. Aišku, tas užklausimas yra sunkiai 
aprašomas procesas, todėl Husserl vartojo daug skirtingų 
metaforų. | 

Fenomenologinė redukcija. Sakome, kad sudėtinga proble- 
ma redukuojama, arba suprastinama, į jos pamatinius 
elementus. Tokia redukcija pabrėžia tai, kas problemoje 
yra esmiška, nekreipiant dėmesio arba ignoruojant tai, kas 
yra atliekama arba atsitiktina. Atlikdami fenomenologinę 
redukciją, ignoruojame savo ankstesnį prietarą apie pa- 
saūlį. Sutelkdami dėmesį į tai, kas esmiška, tikimės at- 
skleisti racionalius principus, būtinus tiriamam daiktui ar- 
ba fenomenui suprasti. 
=FEenomenologinis epoche. Šis dėmesio sutelkimas apima 
susilaikymą nuo tam tikrų visuotinai pripažintų įsitikinimų. 
Norėdamas aprašyti pastarąjį perėjimo nuo natūraliosios 
prie filosofinės nuostatos aspektą, Husserl taiko graikišką 
žodį epoche — techninį terminą, skeptikų vartotą kalbant 
apie susilaikymą nuo sprendimo. Tačiau Husserl neragino 
grįžti prie skepticizmo. Jis veikiau reikalavo kvestionuoti 
prielaidas tol, kol jos galės būti paremtos tikresniu pamatu. 
Pavyzdžiui, empirizmas teigia, kad visą Žmogaus pažinimą 

galima paaiškinti remiantis jusliniu patyrimu. Ši prielaida 
turi būti suspenduota, arba jos veikimas turi būti sulaiky- 
tas, idant ištirtume visus skirtingus patyrimo matmenis 
(matmenis, kurių empiristas nepastebėtų, laikydamasis 
savų prielaidų). Taigi, tik atsivėręs visokeriopam patyrimui, 
žmogus gali spręsti, ar empirizmas yra pakankama teorija 
paaiškinti žmogiškąjį pažinimą. 

Suskliautimas. Būdamas matematikas, Husserl nurodo, 
kad fenomenologinė redukcija ima į skliaustus (Einklam- 
merungen) natūraliąją nuostatą pasaulio atžvilgiu. Mate- 
matikoje lygtys suskliaučiamos tam, kad kitaip su jomis 
elgtumės. Suskliausdamas lygtį, matematikas jos neat- 
meta, tik ją atideda, kol esti tiriamas platesnis lygties 
kontekstas. 

Šie trys terminai - fenomenologinė redukcija, epoche, 
suskliautimas — yra sinonimiški, ir Husserl juos vartoja 
pakaitomis. Tai skirtingos metaforos, aprašančios tą patį 
nuostatos pakeitimą, būtiną filosofiniam tyrimui. Kaip 
Husserl plėtojo fenomenologinį metodą ir kaip vėlesnieji 
fenomenologai taikė jį aktualioje praktikoje, detaliai ap- 
tarsime tolesniuose skyriuose. 

Vienas iš keblumų, su kuriais susiduriame pirmąkart 
skaitydami Husserlio ir kitų fenomenologų veikalus, yra 
vartojamų terminų neįprastumas. Dėl to geriausia pradėti 
nuo vieno iš trumpesniųjų Husserlio darbų, tokių kaip 
Fenomenologijos idėja, Dekartiškieji apmąstymai arba Idėjos. 
Bendras įvadas į grynąją fenomenologiją. Net ir šie veikalai 
gali gluminti techniškais terminais. Tačiau tokia speciali 
terminija buvo vartojama sąmoningai, ji buvo būtina. Mat 
tradiciniame filosofijos žodyne buvo gausu įvairiausių 
prielaidų, kurių fenomenologai visaip mėgino išvengti. 
Speciali terminija buvo vartojama sąmoningai: naujais 
terminais remiantis buvo mėginama išeiti iš akligatvio, 
kuriame atsidūrusi filosofija. 


47 


48 


Aristotelis. Nikomacho etika, 1094b 24. In: Rinktiniai raštai. — Vilnius: 
Mintis, 1990, p. 65. 


Edmund Husserl. Ideen zu einer reinen Phūnomenologie und phūno- 
menologischen Philosophie. Erstes Buch, S. 48. 


Edmund Husserl. Ideen zu einer reinen Phūnomenologie und phū- 
nomenologischen Philosophie. Zweites Buch. 


3 skyrius 


TOLESNĖ 
FENOMENOLOGINIO 
METODO RAIDA 


1901 metais išspausdinus Loginius tyrinėjimus, kuriuose 
iškilo aikštėn psichologizmo trūkumai (Žr. antrąjį skyrių), 
Husserl atsidūrė filosofinėje aklavietėje. Jam nuolatos kil- 
davo klausimas, kas užims psichologizmo vietą ir suteiks 
būtinus pagrindus mokslui ir matematikai. Pirmasis 
Husserlio mėginimas išdėstyti savo naująjį filosofijos 
metodą buvo penkių paskaitų ciklas, kurį jis pavadino 
Fenomenologijos idėja'. Šiose paskaitose jis iškėlė pagrindinę 
problemą, skatinusią jį formuluoti fenomenologinį me- 
todą Idėjose?*. 

Kaip aptarėme antrajame skyriuje, pamatinis dalykas fe- 
nomenologiniam metodui buvo epoche, kurio funkcija yra 
suskliausti visą sluoksnį prielaidų, besiremiančių natū- 
raliąja nuostata. Nors epoche suskliaučia natūralių objektų 
pasaulį, Husserl įrodinėja, kad negalima suskliausti visko. 

4. 309 


Net po fenomenologinio epoche kažkas lieka, būtent pats 
eg0. Fenomenologinis epoche negali suskliausti žmogiško- 
sios sąmonės, nes pats suskliautimo veiksmas ją supo- 
nuoja. Kartais Husserl ego vadina “likučiu“, atsirandančiu 
po suskliautimo. 

Norėdamas išvengti ankstesniosios filosofijos subjekto- 
objekto dualizmo, Husserl vadina šį ego “transcendentaline 
sąmone“, nes jis nėra nei subjektyvus, nei objektyvus, bet 
apima ir viena, ir kita. Aprašydamas poliarinę eg0 prigimtį, 
Husserl taiko cogito ("aš mąstau") ir cogitationes ("mąstinių, 
minčių“) terminus, nes eg0 negalima nagrinėti atsietai nuo 
jo sąmoningo gyvenimo. Nėra cogito be cogitationes arba, 
trumpai sakant, nėra sąmonės be sąmonės objektų. Feno- 
menologinis epoche, redukuojantis natūralų pasaulį į 
transcendentalinę sąmonę arba “transcendentalinę sub- 
jektyvybę“, kaip kartais pasako Husserl, atveria patyrimo 
sritį, kuri savo pobūdžiu skiriasi nuo empirinio, tekančio 
patyrimo. Pasaulio būtį galima suskliausti, tačiau sąmonės 
patyrimo ir to patyrimo turinio atmesti negalima, kitaip 
atsiranda prieštaravimai. 


SĄMONĖS SĄRANGA 


Kitas būdas suprasti, kas yra grynoji sąmonė - tai suvokti, 
jog, pasak Husserlio, fenomenologinis suskliautimo me- 
todas (epoche) reikalauja, kad filosofas laikytųsi atstu nuo 
visų anksčiau naudotų teorijų bei prielaidų ir taptų pasy- 
viu savo sąmoningo gyvenimo patyrimo stebėtoju. Tai reiš- 
kia, kad jis gali remti savo įžvalgas ne tradicinėmis ar- 
ba tvirtai pagrįstomis teorijomis — ar jos būtų filosofinės, 
ar mokslinės, — bet betarpiška įžvalga į pačius fenome- 
nus, reiškinius. Mat fenomenas kaip tik yra betarpiškas 

patyrimas, išlaisvintas iš visų teorinių prielaidų ir inter- 
pretacijų. Fenomenologiškai suskliautus, sąmonė išgryni- 
nama, ir lieka tiktai reiškiniai, fenomenai. Fenomenus 
nagrinėjant, savo ruožtu atsiskleidžia pamatinė pačios 
sąmonės sąranga. 

Kaip nurodo Husserl, sąmonė yra “visuotinė, apodiktiškai 
patiriama Ego struktūra" „ kurioje kiekvienas sąmonės pro- 
cesas "turi omenyje“ tą ar kitą ir tam turimam omenyje da- 
lykui būdingu būdu jį apima kaipo pavienį cogitatum" . Šis 
ko nors turėjimas omenyje yra kiekvienam sąmonės aktui 
būdingas intencionalumas. 


Namo suvokimas turi omenyje namą ... ir turi jį omenyje taip, 
kaip būdinga suvokimui; namo atsiminimas turi omenyje namą 
taip, kaip tai būdinga atminčiai, namo fantazija — taip, kaip tai 
būdinga fantazijai. Predikatyvinis sprendimas apie namą ... turi jį 
omenyje kaip tik taip, kaip tai būdinga sprendimui... Sąmonės 
procesai dar vadinami intencionaliais; bet tuomet žodis inten- 
cionalumas reiškia ne ką kita, kaip visuotinę pamatinę sąmonės 


savybę: suvokti ką nors; kaip cogito, aprėpti savo cogitatums. 


Šios citatos iš vieno vėlyvojo Husserlio veikalo nurodo, 
jog fenomenologijai svarbu pripažinti tai, kad pamatinė 
sąmonės sąranga yra intencinė - tema, jau nagrinėta 
pirmajame skyriuje, bet čia reikalaujanti papildomų pa- 
aiškinimų. 

Aprašyti pamatinę sąmonės sąrangą kaip intencinę — 
reiškia sakyti, kad nėra tokio dalyko kaip savyje uždara 
sąmonė. Sąmonė visuomet yra nukreipta į objektą. Tačiau 
reikia įspėti: atskiro subjekto, suvokiančio atskirą objektą, 
samprata yra taip giliai įaugusi į kasdienį mąstymą, kad 
sunku pamatyti, koks revoliucinis yra Husserlio požiūris. 
Ilusserliui nebėra problemos, kaip subjektas susiliečia su 
objektais. Nebėra tokio dalyko, kaip tuščia sąmonė ar ne- 
patiriamas objektas. Vienas Husserlio būdas tai išdėstyti 

buvo: ego-cogito-cogitatum; "aš" (690) yra neįmanomas be 
jo sąmonės gyvenimo (cogito), o sąmonės gyvenimas - be 
sąmonės turinio (cogitatum). 

Siekdamas įtvirtinti fenomenologinį požiūrį į sąmonę, 
Husserl įvedė naują terminiją, kuri turėtų išvengti anks- 
tesniems filosofijos požiūriams būdingo subjekto-objekto 
dualizmo, o kartu - atsižvelgti į poliarinę sąmonės sąran- 
gą. Sąmonės veiklą jis vadina noesis (graikiškai “suvokimas 
protu“, "protas" ar “mąstymas"), o esmę, kurią ši proto 
veikla atitinka — noema (graikiškai “tai, kas suvokiama“, 
“suvokinys“ , "mintis" ). Būdvardinės n0esi1s ir n0ema formos 
yra noetinis ir noeminis. Vėl reikia perspėti: subjektinis- 
objektinis mąstymas yra taip įsišaknijęs mąstymo įpro- 
čiuose, kad nesuprastume Husserlio, jei noetiką tapatintu- 
me su subjektu, o n0emiką - su objektu. Husserl ne kartą 
pabrėžė, kad noetinės veiklos negalima tapatinti su 
psichologine, nes ji turi reikalą ne su psichiniais procesais, 
bet su šių procesų reikšme. Panašiai noemikos negalima 
tapatinti su empiriniais objektais, nes ji turi reikalą ne su 
fiziniu patyrimu, bet su šio patyrimo reikšme. Ši reikšmių 
vienybė - dar viena nuoroda į sąmonės intencinės sąran- 
gos svarbą. Noetinės-noeminės sąmonės sąrangos nega- 
lima tapatinti ir su empiriniu objektu (tradiciškesnė ter- 
minija), nes ji yra ir subjekto, ir objekto patyrimo galimy- 
bės sąlyga. Niekuomet nepatiriame noetikos ir noemikos 
atskirai viena nuo kitos, jos visuomet yra susijusios; tai dvi 
tos pačios monetos pusės. 


IMANENCIJA IR TRANSCENDENCIJA 


Suskliaučiant natūraliąją nuostatą, sąmonė išlaisvinama 
iš visų natūralistinių ir psichologistinių prielaidų, kurios 

vestų tik atgal, prie neįveikiamo subjekto-objekto dualiz- 
mo. Fenomenologiškai formuluojant, negalima kalbėti apie 
tikrovės prigimtį, nenurodant į šios tikrovės patyrimą. 
Tikrovės patyrime galime parodyti, kaip sąmonės ima- 
nencija arba vidujybė yra susijusi su gamtos transcenden- 
cija arba anapusybei/ Bet čia reikia padaryti svarbią ter- 
minologinę skirtį. Husserl reikalavo skirti franscendenciją 
ir transcendentalybę. Žodis transcendentalybė, kaip jį vartoja 
Husserl, turi prasmę, kurią jam suteikė Kant, ir nurodo 
būtinas patyrimo sąlygas. Tai, kas transcendentalu, nėra 
nei patyrimo objektas, nei patiriantis subjektas. Veikiau tai 
yra sąlygos, kuriomis yra galimas ir subjektyvus, ir objek- 
tyvus patyrimas. Kokia apskritai yra bet kokio patyrimo 
būtina sąlyga? Pasak Husserlio, tai sąmonė, suponuojama 
bet kokio patyrimo. 

Tačiau, kaip anksčiau pastebėjome, fenomenologinė 
redukcija niekuomet nesuskliaučia pačios sąmonės, ir 
Husserl nurodo į sąmonės "likutį", kuris randasi atlikus 
fenomenologinę redukciją. Šį likutį Husserl kitaip vadina 
grynosios sąmonės lauku arba, vėl naudodamasis Kanto 
terminija, “transcendentaliniu" eg0. Eg0 yra transcenden- 
talinis, nes jis visuomet suponuojamas suskliaučiant ir 
patiriant subjektus bei objektus. Bet patyrime galima rasti 
transcendentinį ir imanentinį lygmenis. 

Imanencija arba vidujybė reiškia tai, kas yra sąmonėje, o 
transcendencija arba anapusybė - tai, į ką sąmonė yra 
nukreipta. Šios skirties svarbą išryškinsime pavyzdžiais. 
lmanentiškai patiriame tik to paties patyrimo srauto kitus 
sąmonės aktus; taip esti kreipiantis į tikėjimą, kuris ir toliau 
išlieka. Tikėjimas tarpsta tame pačiame sąmonės sraute, 
kaip ir šį tikėjimą tirianti veikla, pastaroji nesikreipia į 
kažką, esantį už jos. Transcendentinis patyrimas, priešingai, 
kreipiasi į erdvinį-laikinį daiktą, esantį anapus patyrimo 
srauto ir toliau nagrinėjamą kaip fenomenas. 

Dar sudėtingiau esti transcendentinio patyrimo atveju, 
kai suvokiama, kad erdvinis ir laikinis daiktas niekuomet 
nėra suvokiamas in toto, visas iškart, bet per viena po kitos 
einančias ir tvarkingas perspektyvas. Husserl tai vadino 
Ordnung, tvarka, kiti fenomenologai — viena po kitos 
einančių apraiškų “srautu“. Empiriniai fenomenai —- ne 
tiktai apraiškos, tai daiktų apraiškos. Daiktai reiškiasi per 
skirtingas perspektyvas, ir, nors tai nuoseklus empirinių 
apraiškų srautas laike, daikto vienybė lieka tapati laike ir 
yra sąmonės sučiuopiama. Sakykime, aš pamatau namą. 
Išlaikydamas namą sąmonės žvilgsnyje, aš einu aplink jį ir 
toliau suvokiu, kad tai yra vienas ir tas pats namas, nors 
mano namo percepcijos nuolat keičiasi. Namo spalva taip 
pat pasirodo įvairiomis perspektyvomis priklausomai nuo 
apšvietimo, stebėtojo vietos ir kita ko. Aš užsimerkiu, 
atsimerkiu ir turiu dvi skaičiaus atžvilgiu skirtingas to 
paties namo ar tos pačios spalvos percepcijas. Todėl gali- 
ma sakyti, kad daiktas transcenduoja sąmonės patyrimo 
srautą. Tačiau šio patyrimo vienybė yra reikšmės vienybė, 
vienybė, kuri remiasi sąmoningu namo patyrimu. Vis dėl- 
to šios vienybės negalima kildinti iš sąmonės, nes sąmonė, 
suvokimas visuomet yra ko nors sąmonė, šiuo atveju - namo 
suvokimas. Šios vienybės, duotos sąmonei, bet neišvedamos 
tiktai iš diskretiškų ir ribotų namo perspektyvų, viduje 
galima nagrinėti įvairius patyrimo tipus (percepciją, at- 
mintį ir kita), kurie visi yra nukreipti į vieną ir tą patį 
namą. 

Klausimas, kas vienija patyrimą, buvo vyraujanti pokan- 
tinės filosofijos tema ir viena iš centrinių problemų, su 
kuriomis turėjo reikalą Husserl. Husserl sprendė šią 
problemą parodydamas, kad transcendentalinis e90 vi- 
suomet kreipiasi į savo turimą omenyje, intenduojamą 
objektą, betarpiškai įžvelgdamas savo intencijos reikšmę. 
Tačiau patyrimo reikšmė negali būti paaiškinta nei 

remiantis tiktai transcendentaliniu e90, nei tiesiog nuro- 
dant į transcendentinį objektą. Patyrimo reikšmė ir yra tai, 
ką transcendentalinis ego įžvelgia ir kuo remdamasis jis 
vienija savo patyrimo procesą. Tačiau, pasak Husserlio, 
patyrimo reikšmė yra to, kas patiriama, esmė. (Trumpai 
tariant, esmė ir reikšmė yra koreliatyvūs terminai. Nors 
transcendentalinis e90 įžvelgia patyrimo reikšmę ir vienija 
patyrimą šios reikšmės pagrindu, pati reikšmė neišryškėja 
be esmių supratimo. 


ANAPUS EPOCHE 


Stengdamasis paaiškinti, kaip reikšmės vienybė yra duo- 
ta patyrime, Husserl turėjo išplėsti savo pirmąjį fenome- 
nologijos formulavimą, paversdamas ją tuo, ką jis vadino 
"esmių mokslu“. Tai tapo viena iš labiausiai ginčijamų jo 
filosofijos dalių, ir nemaža Husserlio sekėjų ją atmetė. Mes 
grįšime prie to vėliau. 

Esminis Husserlio fenomenologijos sampratai dalykas 
yra įsitikinimas, kad sąmonei duotas reiškinys yra empi- 
riškai patiriamo objekto esmė. Fenomenologija teigia, kad, 
nors pasaulis transcenduoja sąmonę ir yra kitokios rūšies 
negu sąmonė, sąmonės intencionalumas (ji visuomet yra ko 
nors sąmonė) įgalina glaudų sąmonės ir pasaulio ryšį. 
Daiktai yra pažinūs. Husserl laiko šį teiginį ne dogma, bet 
visiškai įrodomu dalyku. Tačiau pasaulio vienybė ir 
pažinumas slypi fenomenų esmės pažinume. Husserl 
vadina šią esmę eidos, graikišku žodžiu, reiškiančiu "idėją". 
Tačiau kalbėdamas apie eidos, Husserl turi galvoje ką kita 
negu įprastinę idėją kaip subjektyvų mąstymo dalyką. 
Husserl laiko eidos daikto esme. Kiekvienas individualios 
būtybės patyrimas gali būti paverstas eidetiniu patyrimu 


55 


arba eidetine intuicija (suprantant intuiciją etimologine 
prasme, kaip “įžvalgą"). Tokios intuicijos objektas yra eidos, 
ir Husserl vaizdavosi fenomenologiją tampant esmių 
mokslu, arba eidetiniu mokslu. 

Viename iš vėlyvųjų ir svarbiausiųjų savo veikalų, 
Patyrimas ir sprendimas*, Husserl nagrinėjo metodą, kuriuo 
pasiekiamas šis esmių mokslas, arba eidetinę redukciją, 
kaip jis ją dažnai vadina. Iš eidetinės redukcijos termino aišku, 
kad Husserl laiko ją žingsniu, analogišku, bet netapačiu 
fenomenologinei redukcijai. Fenomenologinė redukcija, 
arba epoche, išlaisvina sąmonę iš natūralistinių prielaidų. 
Taigi toliau galime redukuoti sąmonę į jos esmiškus 
dalykus, atmesdami visus svarstymus, kurie neliečia tam 
tikros esmės. Taip yra galimas visiškai grynas eidoso 
aprašymas. Husserl tvirtino, kad norėdami imtis empiri- 
nių reiškinių, turime žinoti kiekvieno reiškinio esmę. Bet 
tą eidosą, arba esmę, jis suprato ne kaip transcendentinę 
idėją Platono prasme, ne kaip įgimtą idėją Descartes'o 
prasme arba proto konstrukciją, kaip kad Kant. Ji nėra 
tapati ir empiriniam objektui. Husserl kalbėjo apie eidosą 
kaip apie a priori, tačiau pastarąjį suprato ne kaip vien 
proto, ankstesnio už empirinį patyrimą, tiekinį, bet veikiau 
kaip įžvalgos sugebėjimą, pirmesnį už empirinį patyrimą, 
kuris paskui realizuojamas arba įkūnijamas patyrime. 
Trumpai sakant, eidos yra “esminė galimybė“, be kurios 
patyrimas būtų neįmanomas. 

Eidos, arba esmė, yra empirinio pasaulio struktūra bei 
reikšmė. Kitaip sakant, esmė sudaro struktūras, kurias 
empirinis pasaulis apreiškia. Pavyzdžiui, judėjimo esmė 
nėra tapati judančiajam objektui, o vis dėlto judėjimas yra 
betarpiškai patiriamas kaip esminė to objekto galimybė. 
Kitas pavyzdys: atsitiktinumas yra betarpiškai patiriamas 
kaip empirinio pasaulio aspektas; tačiau atsitiktinumas nėra 
tapatus jokiam atsitiktiniam objektui, net jei visi empiriniai 

objektai yra esmiškai atsitiktiniai. Trečias pavyzdys —- 
spalva. Spalva kaip empirinė objekto savybė yra trans- 
cendentiška, o kaip psichofiziologinis įspūdis = imanen- 
tiška; bet spalva kaip esmė yra sąlyga, įgalinanti suprasti ir 
patiriamo objekto kokybę, ir subjektyvų jo patyrimą. Es- 
mės yra betarpiškai suvokiamos arba jos talpinamos em- 
piriniame reiškinyje; bet empirinis reiškinys yra tik šio 
patyrimo sąlyga. Husserlio žodžiais, atsitiktinybė, arba 
paskiras empirinis objektas, ir tai, kas esmiška, niekuomet 
nebūna duoti patyrime vienas be kito?. Kadangi eidos, 
Husserlio požiūriu, suteikia patyrimui prasmę, eidetinę 
redukciją jis laikė svarbiu fenomenologinio metodo 
išplėtimu. Tačiau tai buvo ginčytinas žingsnis, kurį dauge- 
lis artimiausių Husserlio bendradarbių atsisakė žengti ir 
kuris vis dar yra svarbiausias dalykas, dėl kurio nesutaria 
filosofai, dirbantys fenomenologinėje tradicijoje. 

Kitas būdas, kuriuo Husser!l išdėsto eidetinę redukciją, 
yra "laisvo varijavimo“ metodas. Eidosą, kuris yra daikto 
esmė, galima laikyti provaizdžiu kitų daiktų, nurodančių 
į tą patį eidosą. Įvesdami kitus tos pačios rūšies daiktus, 
kartu įvedame variacijas, galimas palyginti su eidos, kuriuo 
remiantis šiuos įvairius daiktus galime laikyti priklausan- 
čiais tam pačiam tipui. Sakykime, turėdami reikalą su pa- 
skiru objektu, tokiu kaip knyga, turime ne tik empirinį šios 
paskiros knygos įspūdį, bet ir įžvalgą į tai, kas yra knygos 
esmė. Laisvai varijuodami knygos perspektyvas ir įvesda- 
mi kitas knygas, besiskiriančias nuo pirmosios tam tikrais 
atžvilgiais - dydžiu, forma, svoriu, spalva ir panašiai, - vis 
dėlto išlaikome knygos eidosą, su kuriuo siejame visas kitas 
savitas knygas. Pasak Husserlio, tai reiškia, kad eidos buvo 
įZvalga į daikto esmę, o ne tiktai proto konstruktas. Antraip 
proto veiklą supainiotume su šios veiklos turiniu. 

Husserl plėtojo fenomenologiją kaip eidetinį mokslą, kad 
jos metodą atskirtų nuo empirizmo metodo. Husserl kalbėjo 

apie dvejopą intuiciją - juslinę ir kategorinę. Juslinė intuicija 
yra tai, ką daugelis dabartinių filosofų vadina jusliniais 
duomenimis, o kategorinė intuicija yra betarpiška neem- 
pirinė įžvalga į rūšį, giminę arba bet kokio galimo empiri- 
nio patyrimo sąrangą. Pavyzdžiui, penkiomis juslėmis 
suvokti stalą yra juslinės intuicijos dalykas. Bet nustatyti 
skirtumus tarp stalo formos, dydžio, spalvos, tekstūros ir 
taip toliau, kartu pastebint, kad visos šios skirtingos savy- 
bės yra būdingos vienam ir tam pačiam stalui, yra kate- 
gorinės intuicijos reikalas. Šį pavyzdį imant galima taip 
pat pasakyti, kad juslinė intuicija "įvykdo" kategorinę in- 
tuiciją. Kategorinė intuicija yra pritaikoma bet kokiam stalo 
eidoso atvejui, tuo tarpu juslinė intuicija pritaiko ir įvykdo 
kategorinę intuiciją būtent šiam stalui. Kategorinę intuici- 
ją kitaip galime apibūdinti kaip tuščią signifikaciją ar tuščią 
intuiciją, kuri intenduoja bet kokį ir kiekvieną galimą stalą, 
nepaisydama to, ar šie stalai yra betarpiškos patirties 
objektas. Kiekvienas empiriškai patirtas stalas įvykdo arba 

"įkūnija" kategorinės intuicijos intenciją ir todėl gali būti 
pavadintas “įvykdyta signifikacija“. Tačiau nenorėdamas 
susilaukti priekaišto, kad vėl įvedė subjekto-objekto dua- 
lizmą, Husserl visuomet tvirtino, kad kategorinė intuicija 
niekuomet nebūna be juslinės ir atvirkščiai - juslinė intui- 
cija neįmanoma be kategorinės. Kaskart, suvokiant paskirą 
individualų daiktą, betarpiškai gaunamas "raktas" (termi- 
nas, kurį Husserl ne kartą vartojo) į ypatingą sąmonės 
veiksmą, tinkamą suprasti šio esinio esmę. 

„Mėgindamas su eidetinės redukcijos pagalba išplėtoti 
fenomenologiją į esmių mokslą, Husserl stengėsi išvengti 
empirizmo ir subjektyvizmo. Jis norėjo parodyti, kad es- 
mės yra Mūsų betarpiškai patiriamo pasaulio dalis, bet 
tvirtino jas esant nei vien protinės, nei vien fizines (vartojant 
įprastesnę terminiją). Tačiau daugelis artimiausių Husser- 
lio bendradarbių įžvelgė čia polinkį į idealizmą, ir esama 

solidžios mokslininkų nuomonės tokiai interpretacijai 
paremti. Taip interpretavo Husserlį Eugen Fink, Martin 
Heidegger ir Maurice Merleau-Ponty, ir kiekvienas iš jų 
savaip siūlė plėtoti fenomenologiją, idant būtų išvengta to, 
kas, jų manymu, buvo idealistinis Husserlio judesys. Ar 
Husserl iš tiesų idealistiškai aiškino patyrimą, lieka tebe- 
sitęsiančio ginčo objektas, nors aišku, kad pats Husserl 
nelaikė eidetinės fenomenologijos idealistine. Klausimas, į 
kurį Husserl mėgino atsakyti, buvo klausimas apie santykį 
tarp esmių intuicijos ir empirinių objektų intuicijos (su- 
prantant intuiciją Kanto prasme, kaip “įžvalgą"). Nors 
Husserl sprendė šį klausimą parodydamas, kad abi in- 
tuicijos yra visuomet duotos patyrime ir viena niekuomet 
nebūna be kitos, jo tvirtinimas, kad vis dėlto jos skiriasi, 
kelia problemą, kaip rasti jų vienybę. Tai tapo vėlesniųjų 
fenomenologų uždaviniu“. 


Sritinės ontologijos 


M |Husserl buvo įsitikinęs, kad įvairūs mokslai yra nepajė- 
gūs padėti pamatą skirtingoms jų tiriamoms sritims, ir 
tvirtino, kad eidetinis mokslas, kuriuo, jo manymu, turi 
būti fenomenologija, gali išryškinti kiekvieno paskiro 
mokslo priimtas pamatines kategorijas. Pasak Husserlio, 
kiekvienas mokslas turi savo tyrimų sritį, bet savo paties 
moksliniais metodais jis nepajėgus pagrįsti šios srities 
atribojimo nuo kitų tyrimo sričių. Prieš tapdamas mokslu, 
kiekvienas mokslas jau daro prielaidą, kad ši sritis yra 
skirtinga nuo kitų, kuriose daiktai jau yra pažįstami kaip 
artimi, panašūs, skirtingi, tapatūs ir taip toliau. Paskiro 
mokslo tiriamą objektyvybės dalį Husserl vadino jo “sri- 
timi“. Yra daug tokių sričių: fizinė, psichologinė, mate- 
matinė ir kitos objektyvybės. Vieną sritį nuo kitos skiria 

sritinės kategorijos, kuriose glūdi apriorinės prielaidos; jų 
pagrindu esiniai gali būti jungiami, skiriami ir suprantami 
kaip priklausą paskiram mokslui. Taigi sritinės kategorijos 
yra pamatinės inteligibilumo atmainos; jos įgalina esmiš- 
ką paskiro mokslo objektų aprašymą. Mokslus, tiriančius 
ypatingos srities kategorijas, Husserl vadino “sritinėmis 
ontologijomis“. Taigi kiekvienas mokslas, tirdamas tam 
tikrą objektyvybės sritį, turi remtis sritine ontologija. 
Sritinės ontologijos apibrėžia ir aprašo esmines paskiro 
mokslo objektų struktūras. Pasak Husserlio, tai reiškia, 
kad kiekvienas mokslas savo veiksmams pateisinti turį 
išgryninti savąsias prielaidas, pasitelkęs eidetinį mokslą.| 

Pamatinis sritinių ontologijų skaidymas yra skaidymas į 
formaliąsias ir materialiąsias ontologijas. Formalioji ontolo- 
gija atmeta visas savitas srities kategorijas ir turi reikalą 
tiktai su “objekto apskritai“ formalia idėja arba eidosu. 
Trumpai sakant, ji turi reikalą su sąlygomis, kuriomis bet 
kas gali būti žmogaus mąstymo, mokslo ir tyrimo objektu. 
Kaip pamatinė samprata, objektas apskritai yra esmė, grin- 
džianti visas esmes. Materialiosios ontologijos, priešingai, 
tiria visas sąlygas, kurias suponuoja empiriniai mokslai. 
Taigi materialioji sritis gali būti pavadinta empirinės 
objektyvybės sritimi. Husserl teigė, jog tam, kad turėtume 
racionalų gamtos mokslą, turime visų pirma turėti eidetinį 
gamtos mokslą. 


Transcendentalinė konstitucija 
Pamatinis fenomenologijos teiginys: pasaulis neturi ki- 
tos reikšmės be tos, kurią jis gauna iš sąmonės. Tačiau 
santykis yra abipusis: sąmonė neturi kitos reikšmės be tos, 
kurią ji gauna iš pasaulio. Sąmonė yra niekis be jos objektų, 
turint omenyje ne empirinį, bet idealų objektą, tiksliau 

sakant, esmę, eidosą. Pasak Husserlio, sąmonės reikšmė 
skiriasi nuo bet kokio empirinio objekto, tačiau ji yra su 
šiuo objektu susijusi ir konstituoja visą jo reikšmę. Tačiau 
tai nėra priežastinis ryšys, nes daiktai nepasirodo gatavi ir 
neatsispaudžia sąmonėje. Daiktai pasirodo sąmonei tokiais 
būdais, kokiais sąmonė juos patiria, tačiau sąmonė patiria 
daiktus tik tais būdais, kokiais jie pasirodo. Šį sąmonės ir 
pasaulio santykiavimą Husserl vadina “konstituavimo" 
procesu. Husserl pabrėžia “konstituavimą" esant procesą 
todėl, kad negalime kažką patirti vien tiktai jusliškai 
suvokdami; patyrimas yra sudėtingesnis dalykas. Pamatinis 
materialaus daikto patyrimas reikalauja įvairių pastarojo 
fazių, — tokių kaip suvokimas, retencija, numatymas, at- 
mintis, vaizduotė ir kitos - sintezės. Tiktai per šiuos poty- 
rius pasirodo skirtingos daikto pusės. Konstitutyvinei 
fenomenologijai Husseri kėlė tikslą aprašyti visas sąmonės 
atmainas ir veiksmus, taip pat dalykų, į kuriuos šie veiks- 
mai yra nukreipti ir su kuriais jie yra susiję, susiliejančias 
perspektyvas. Šiame dvilypiame aprašyme išryškėja paskiro 
daikto konstitucija. !-- 

Kaip parodė ankstesnysis svarstymas, fenomenologinis 
patyrimo aprašymas atskleidžia daugelį patyrimo lygme- 
nų ir sričių. Patiriamą pasaulį sudaro daugelis lygmenų, 
struktūrų ir santykių, kurie gali būti objektyviai aprašyti 
remiantis fenomenologiniu metodu. Bet daikto (Sache) 
patyrimas reikalauja, kad šie lygmenys ir santykiai būtų 
sujungti. Šimtmečiu anksčiau nei Husserl su tokia sujun- 
gimo būtinybe turėjo reikalą Kant, ir šiuo klausimu Husserl 
bendrais bruožais perėmė Kanto problemos sprendimą, 
pritardamas dėl transcendentalinės sąmonės svarbos. Kaip 
pastebėjome anksčiau, terminas transcendentalinis Kanto, 
taip pat ir Husserlio filosofijoje nurodo tai, kas yra būtina 
patyrimo sąlyga. Sekdamas Kantu, Husserl žino: tam kad 
patyrimas būtų vieningas, šią vienybę reikia paaiškinti 

kaip sąmonės veiklos rezultatą. Šis veiklus sąmonės vaid- 
muo nurodo į “transcendentalinę sąmonę“, arba “trans- 
cendentalinį subjektyvumą“; kitaip sakant, būtina paty- 
rimo vienybės sąlyga yra sąmonės veiklumas. 

Pamatinis transcendentalinės sąmonės uždavinys yra 
sujungti laike skirtingus patyrimo lygmenis bei sritis. Čia, 
kaip ir Kanto filosofijoje, pabrėžiamas sąmonės veiklu- 
mas: sąmonė yra ne tiktai pasyvus įspūdžių gavėjas, bet 
ir veiklus pradas, sintezuojantis šiuos įspūdžius į vieningą 
objekto patyrimą. Todėl įlaikinimas yra pagrindinis trans- 
cendentalinės sąmonės elementas. Pavyzdžiui, suvokdami 
paskirą esinį, patiriame jį per daugelį savybių: spalvą, 
formą, apimtį, padėtį erdvėje ir kitas. Visi šie patyrimo 
lygmenys negali būti laikomi įspūdžių seka, jie turi būti 
patyrimo suvienyti, kad paaiškintų visas šias savybes 
parodančio objekto suvokimą. Negana to - šį objektą 
patiriame kaip !ą patį objektą per eiles nuoseklių per- 
spektyvų, kurios pasirodo laike. Tačiau idant nuspręsčiau, 
kad objektas, kurį dabar suvokiu, yra tas pats, kurį su- 
vokiau prieš akimirką, reikalinga veikli sąmonė, kuri iš- 
laiko praeities perspektyvas kaip priklausančias dabar- 
tiniam objekto suvokimui ir numato ateities perspektyvas 
taip pat priklausančias tam pačiam objektui. Tai reiškia, 
kad sąmonė, būdama intencionali, sučiuopia daugybę 
patyrimo perspektyvų bei lygmenų kaip priklausančių 
vienam ir tam pačiam objektui, nuolatos turimam omenyje. 
Jei šio sąmonės veiklumo nebūtų, patyrimas būtų tiktai 
įspūdžių srautas be jokio vienybės prado, paaiškinančio, 
kokiu būdu šie įspūdžiai yra patiriami kaip vieningas 
objektas. 

Norėdamas pabrėžti sąmonės veiklumo svarbą šiam 
vienijimui, Husserl vadina šį veikimą konstituavimu. Jis 
yra transcendentalinis ta prasme, kad tokia konstitucija 
yra būtina sąlyga vieningam paskirų esinių patyrimui,. 

Tačiau transcendentalinė konstitucija yra formalus sąmo- 
nės sugebėjimas. Kitaip sakant, sąmonė nekuria įspūdžių 
ar objekto, apie kurį įspūdžiai sintezuojami. Veikiau ji 
vienybę konstituoja iš daugybės įspūdžių, pasitelkdama 
patį patyrimą. Trumpai sakant, transcendentalinė kons- 
titucija yra būtina bet kokio patyrimo sąlyga. 


Gyvenamasis pasaulis 


Kadangi vėlyvuoju savo gyvenimo laikotarpiu Husser!l 
dėjo daug pastangų mėgindamas plėtoti fenomenologiją 
kaip eidetinį mokslą, daugelis artimiausių bendradarbių 
kaltino jį tolstant nuo kasdienio patyrimo pasaulio. Tokia 
jo darbų interpretacija vertė Husserlį grįžti prie kasdienio 
pasaulio analizės, kuriai jis skyrė dėmesį dar 1907 metais 
Fenomenologijos idėjoje". Šią temą Husserl plėtojo ir pasku- 
tiniojoje savo knygoje, išleistoje po mirties, - Europos mokslų 
krizė“, nagrinėdamas gyvenamojo pasaulio (Lebenswelt) 
sąmpratą. 

Prieš vienaip ar kitaip filosofuodami ar teoretizuodami, 
mes tvirtai tikime gyvenamuoju pasauliu —- pasauliu, ku- 
riame aptinkame save. Visą sąmoningą gyvenimą rūpi- 
namės projektais, daiktais, kitomis žmogiškosiomis bū- 
tybėmis, savimi kaip pasaulyje esančiomis būtybėmis; nė 
vienas iš šių patyrimo lygmenų neatrodo izoliuotas; 
gyvenamąjį pasaulį visuomet aptinkame erdviškai ir 
laikiškai plytinčiame kontekste. Kontekstą, kuriame 
patiriame besikeičiančius daiktus, jausmus, idėjas ir kita, 
Husserl vadina “akiračiu“ ,apimančiu laiką, erdvę, pasaulį 
ir aplinkinius esinius. Pavyzdžiui, suvokdami objektą, tokį 
kaip medis, patiriame jį laike ir vietoje, ir atskirą nuo kitų 
rūšių objektų. Tačiau medis yra suprantamas tiktai jo 
kontekste arba akiratyje. Taigi suvoktas objektas tampa 

tema suprantant platesnį kontekstą; šia prasme objektas 
tematizuoja savo akiratį. 

Šis akiratis visuomet yra duotas su viskuo, kas pasirodo, 
ir niekuomet negalime visiškai nuo jo atsiriboti. Gyvena- 
masis pasaulis yra visų Žmogaus pastangų fonas nežiūrint 
to, ar teisingai, ar klaidingai, ar iliuziškai orientuotumės. 
Gyvenamasis pasaulis, kurį Husserl suprato kaip konkretų 
viso patyrimo kontekstą, tapo išeities tašku vėlesniesiems 
filosofams egzistencialistams, kurie, sekdami kai kuriomis 
Husserlio įžvalgomis, atmetė transcendentalinę filosofiją 
ir pabrėžė būtį-pasaulyje. Šis judėjimas buvo toks reikš- 
mingas, kad jam skirsime atskirą skyrių. 

Savo gyvenamojo pasaulio analizėje Husserl nurodė, kad 
įprastinės skirtys nėra savavališkos, bet glūdi gyvenama- 
jame pasaulyje patiriamų paskirų esinių pačioje prigim- 
tyje. Ne visi objektai yra tokie patys, ir filosofijos tikslas 
yra teisingai juos skirti. Sveikas protas pastebi, kad žmonės 
yra kitokios rūšies esiniai negu uolos, medžiai ar žvaigždės. 
Pereidami nuo natūralios nuostatos prie fenomenologinės, 
visas šias skirtis pasiimame su savimi. Samprata, kad gy- 
venamasis pasaulis yra pagrindas esminių skirčių, kurio- 
mis remdamiesi pradedame filosofuoti, jungia transcen- 
dentalinę filosofiją ir įprastai patiriamą pasaulį. 

Kadangi vėlyvuoju laikotarpiu Husserl pabrėžė gyve- 
namąjį pasaulį, kai kurie interpretatoriai ėmė teigti, esą jis 
pasitraukė nuo eidetinės fenomenologijos ar netgi išvis jos 
atsisakė. Anot jų, eidetinė fenomenologija, kuriai rūpi esmės 
ir kuri pabrėžia transcendentalinę sąmonę bei atmeta 
natūralią nuostatą, - tai judėjimas idealizmo link. Kaltini- 
mas polinkiu į idealizmą persekiojo Husserlį didesnę jo 
kūrybingo gyvenimo dalį, nors jis nuolatos atmetinėjo tokį 
savo filosofijos supratimą ir tvirtindavo, jog transcenden- 
talinė fenomenologija nėra idealistinė. Europos mokslų krizėje 
Husserl paskutinį kartą mėgino įveikti šiuos kaltinimus 

parodydamas, kad bet koks filosofavimas yra įsišaknijęs 
skirtyse, kurios veikia patiriant gyvenamąjį pasaulį. Tačiau 
Krizė anaiptol neįtikino jo kritikų, ji tik sustiprino jų įtari- 
mus dėl Husserlio idealizmo. Tai, kad jis pabrėžė gyve- 
namąjį pasaulį, buvo laikoma radikaliu fenomenologijos 
kaip eidetinio mokslo atmetimu. 

Kitaip interpretuojant ypatingą Husserlio dėmesį gyve- 
namajam pasauliui teigiama, kad nors pastarasis iš- 
aiškinamas tik Krizėje, jis slypi jau ankstesniuosiuose 
darbuose. Pasak šios interpretacijos, eidetinė fenome- 
nologija mėgino tiktai išlaisvinti sąmonę iš natūralistinių 
prielaidų bei polinkių. Išlaisvinant sąmonę iš ikifilosofinės 
refleksijos natūralistinių prielaidų, tampa aiškesnis glau- 
dus intencionalinis sąmonės ir pasaulio santykis. Gy- 
venamojo pasaulio patyrimas nurodo kelius, kuriais 
fenomenologija eina sąmonės intencionalumo link. Taigi 
eidetinė fenomenologija turi reikalą su esmėmis, tačiau 
šios esmės yra patiriamos kaip esančios gyvenamajame 
pasaulyje, o ne atskiroje ir skirtingoje nuo patyrimo idėjų 
karalystėje. 

Ar gyvenamojo pasaulio pabrėžimas vėlyvuosiuose 
Husserlio veikaluose reiškia lūžį bei jo ankstesniosios 
eidetinės fenomenologijos peržiūrėjimą, yra ginčytinas 
dalykas?. Husserl, aišku, nemanė, jog tarp šių dviejų jo 
mąstymo etapų būta pertrūkio, nors daugelis jo sekėjų, 
patys tapę įžymiais savarankiškais mąstytojais, tvirtai 
teigia, kad tokio pertrūkio esama. Nors ir įdomus aka- 
deminiu požiūriu, šis ginčas nesumažina Husserlio svar- 
bos. Mat tai, kas galų gale vertinga jo veikaluose, - yra 
fenomenologinis metodas, atvėręs vaisingą galvojimo bū- 
dą ištisai filosofų kartai. 

FENOMENOLOGIJOS UNIKALUMAS 


Kadangi fenomenologija yra ganėtinai naujas dalykas, 
interpretatoriams nuolat kyla pagunda suprasti ją tik kaip 
naują Descartes'o, Kanto filosofijos arba fenomenalizmo 
atmainą. Todėl Husserl daug dėmesio skyrė išryškinti sa- 
vo požiūrį ir šio požiūrio skirtingumą nuo kitų, jo atmestų 
orientacijų. Matydami skirtumus bei panašumus tarp 
Husserlio ir kitų filosofinių orientacijų, galime tiksliai 
įvertinti jo fenomenologinio metodo įnašą. 


Fenomenologija ir Descartes o filosofija 


Nors Husserl, be abejonės, manė tęsias ir radikalizuojąs 
Descartes'o darbą, jo taikomas metodas nebuvo dekartiš- 
koji abejonė. Iš pirmo žvilgsnio epoche, arba suskliautimas, 
buvo panašus į naujais drabužiais apvilktą dekartiškąją 
abejonę; tačiau tai toli nuo tiesos. Husserl priekaištauja 
Descartes'ui, kad šis abejojęs tiktai paskirais esiniais, 
visiškai neabejodamas fone egzistuojančiu pasauliu. 
Husserl siekė radikalizuoti dekartiškąją abejonę, bet, 
priešingai negu Descartes, jis nepriėmė pasaulio nebūties. 
Epoche nėra abejonė pasaulio egzistavimu ar skeptinis 
požiūris į jį - ji sulaiko sprendimą apie pasaulio realumą ar 
nerealumą. Šis natūralaus požiūrio suskliautimas nepa- 
keičia mūsų pasaulio patyrimo, tik padeda pamatyti jį 
naujoje šviesoje. | 

>uskliautimo tikslas yra ne apriboti patyrimą vien tais 
daiktais, kurie yra neabejotini, bet atverti pasaulio paty- 
rimą atsisakant visų ribojančių teorijų ir prielaidų. Dar 
vienas epoche bruožas yra mūsų subjektyvumo, cogito, 
pabrėžimas. Husserl laiko sąmonę ne kitu daiktu arba 
objektu pasaulyje, kaip kad darė Descartes, vadinęs ją res 

cogita, bet pasaulio esmės atitikmeniu. Toji esmė gali būti 
pažinta tiktai leidžiant mūsų asmeniui atsiverti visai 
fenomenologinio epoche pasiekiamai sąmonės patyrimo 
apimčiai. 


Fenomenologija ir Kanto filosofija 


Dar didesnė pagunda yra supainioti Husserlio filosofiją 
su Kanto filosofija, nes Husserl vartoja daug terminų, 
kuriuos pirmasis į filosofiją įvedė Kant; jis aiškiai skolin- 
gas Kantui už aktyvaus sąmonės vaidmens pabrėžimą. 
Tačiau esama ir didelių skirtumų. Pavyzdžiui, skaitant 
Husserlį, gali sukelti painiavą garsioji Kanto daikto savai- 
me (Ding-an-sich) ir fenomenų pasaulio skirtis. Kant su- 
pranta fenomeną kaip tai, ką patiriame empiriškai; šis 
patyrimas Kantui iš esmės yra vienintelis kelias į bet kokį 
pagrįstą pažinimą. Fenomenui Kant priešpriešina daiktą 
savaime, kurį jis dar vadina noumenu ir kuris yra nežinomas 
ir nepažinus. Pasak Kanto, apie daiktą savaime negalime 
nieko pasakyti — ar jis yra fenomenų priežastis, ar jų 
ontologinis pamatas. Visi proto mėginimai eiti anapus 
fenomeno prie daikto savaime, tai yra anapus empirinio 
patyrimo, veda prie loginės painiavos ir prieštaravimo. 

Husserl, priešingai, kaltino Kantą, kad tasai apribojo 
(galbūt dėl savo “mokslinių“ prietarų) patyrimą tik viena 
rūšimi - būtent empiriniu patyrimu, ir nekreipė dėmesio į 
kitas sritis, tokias kaip logika, matematika, mokslo teorijos, 
vertybės bei kiti "idealūs" objektai. Taigi Kant tardamas, 
esą vis1 Mąstymo procesai yra tokie patys, negalėjo pagrįsti 
empirinio patyrimo. Pasak Husserlio, sąmonei duotas 
objektas yra empiriškai patiriamo daikto esmė. Husserl 
tvirtina, kad ši esmė, arba eidos, yra nesuprastinama į jokį 
subjektyvų procesą. Tai reiškia, kad Husserlio fenomenas, 

duotas sąmonei, yra tai, ką Kant vadina daiktu savaime. 
Taip Husser! įveikia fenomenalių ir noumenalių objektų 
skirtį, kuri kelia tokį rūpestį Kantui. 

Yra ir kitas pamatinis skirtumas tarp Kanto ir Husserlio. 
Pasak Kanto, nepatirtas pasaulis yra chaotiška nestruk- 
tūruotų įvykių seka. Tiktai tuomet, kai sąmonė sutvarko 
nevieningą srautą pagal savo pačios taisykles, atsiranda 
reikšmė. Kitaip sakant, Kant mano, jog ego suteikia reikš- 
mę pasauliui, kad padarytų jį prasmingą. Kant tai vadina 
pasaulio “konstituavimu"“. Nors Husserl sutinka, kad be 
sąmonės pasaulis reikšmės neturi, pasak jo, santykis yra 
abipusis: ir sąmonė neturi reikšmės be pasaulio. Sąmonė 
yra niekas be esmės, be eidos to, ką ji suvokia. Pasak Hus- 
serlio, sąmonė skiriasi nuo bet kokio empirinio objekto, bet 
vis dėlto ji yra su juo susijusi ir konstituoja visą šio objekto 
reikšmę. Be to, Husserlio požiūriu, sąmonės ir sąmonės 
esmės santykis visuomet yra abipusis, tuo tarpu, pasak 
Kanto, sintetinanti sąmonės veikla yra absoliuti. Papildomi 
skirtumai atsiranda vartojant intuicijos terminą. Kant vartoja 
šį terminą kalbėdamas apie empirinį objekto patyrimą, 
Husserl — kalbėdamas apie empirinio objekto esmės 
suvokimą. Husserl taikė esmėžiūros, Wesenschau, terminą. 


Fenomenologija ir fenomenalizmas 
e 

Kalbant apie Husserlį irįfenomenologiją dabartinės 
filosofijos kontekste, svarbu pabrėžti esminį skirtumą tarp 
fenomenologijos ir fenomenalizmo. Fenomenalistinis 
požiūris kyla iš britų empiristų ir Kanto. Jo laikantis 
tvirtinama, kad tiktai fenomenai, reiškiniai, yra pažinūs ir 
kad "anapus" reiškinių nieko nėra, o jei ir yra, tai šitai 
nepažinu. Reiškiniai yra tiktai regimybės suvokiančiajam 
subjektui, ir į patyrimo vienybes juos jungia suvokėjo 

protas. Šią poziciją kraštutiniu pavidalu atstovavo Berke- 
ley, suformulavęs principą, kad “būti — reiškia būti suvo- 
kiamam“. Kant, nors ir pripažino, kad, be reiškinių, yra 
dar ir daiktai savaime, neigė jų pažinumą, tuo pavojingai 
priartėdamas prie fenomenalizmo. |<— | 

Vokiečių terminas regimybei yra Schein, ir Husserl, no- 
rėdamas atskirti savo požiūrį nuo fenomenalizmo, kalbėjo 
ne apie regimybes, bet apie fenomenus; Erscheinungen,o tai 
yra ne vien reiškiniai, bet ko nors reiškiniai. Fenomenologija 
laiko empirinį objektą sąmonės patyrimo atitikmeniu, bet 
ne dalyku, tapačiu šiam patyrimui. Kitaip sakant, empirinis 
reiškinys yra tai, ko dėka pasirodo mūsų suvokiamas 
daiktas. Taigi fenomenologija nutiesia vidurio kelią tarp 
Descartes'o subjekto-objekto dualizmo ir Berkeley'o 
idealizmo, paverčiančio reiškinius vien sąmonės bū- 
senomis. 

Jei Husserlio empirizmas ir Berkeley'o idealistinis 
empirizmas yra šiek tiek panašūs, tą panašumą sumažina 
Husserlio grįžimas prie sąmonės patyrimo pilnatvės. 
Fenomenologija, pavyzdžiui, koreguoja teoriją, energingai 
gintą britų empiristų, jog antrinės savybės (spalvos, garsai, 
kvapai, skoniai ir kita) yra proto vaizdiniai arba įvaizdžiai, 
o ne pačiuose daiktuose glūdinčios savybės. Husserl, 
priešingai, įrodinėja, kad antrinės savybės yra sąmonės 
objektai, kurių būtis nepriklauso nuo sąmonės veiklos. 
Priešingai negu Berkeley, Husserl tvirtina, kad antrinės 
savybės nėra tiktai vaizdiniai. Tiesiogiai patirdami, susi- 
duriame ne su vaizdiniu ar įvaizdžiu, bet su erdviniu daik- 
tu kaip su daugelyje kintančių perspektyvų besireiškiančia 
vienybe. Reikia pažymėti, kad erdvinis daiktas pasirodo 
netobulai, nes mes jį suvokiame tik iš dalies ir vienpusiškai. 
Tačiau suvokiamas daiktas yra vienybė, ir sąmonė turi 
sučiuopti šią vienybę, idant kintančios erdvinio daikto 
perspektyvos pasidarytų prasmingos. Jei ši vienybė nebūtų 

duota sąmonei pačiuose reiškiniuose, sąmonė negalėtų 
sutvarkyti nuoseklių potyrių srauto. Pati sąmonė negali 
būti šios vienybės šaltinis, nes tam, kad galima būtų su- 
konstruoti vienybę iš potyrių srauto, šioji turėtų būti jau 
žinoma. Taigi patiriamas daiktas nėra tiktai sintezuojan- 
čios proto veiklos gaminys; priešingai, proto veikla tampa 
vieninga remdamasi patiriama vienybe ir patyrime duoto 
daikto tapatybe. 


Fenomenologija ir gyvenimo filosofija 


Husserlio darbo metais Vokietijoje išsiplėtojo kitas 
reikšmingas filosofinis požiūris, žinomas kaip Lebensphi- 
losophie, gyvenimo filosofija. Vėlgi kai kurie interpretatoriai 
painiojo Husserlio fenomenologinį metodą, pabrėžiantį 
sąmonę, su tam tikru gyvenimo filosofijos pavidalu, ypač 
dėl Husserlio dėmesio gyvenamajam pasauliui. Bet iš tikro 
taip nėra. Žlugus Hegelio idealizmui, gyvenimo filosofija 
perkėlė tyrimo centrą į empirinę, kintamą žmogiškąją būtį. 
Norėdami pagrįsti šį požiūrį ontologiškai, jo šalininkai 
pasiūlė gyvenimo kaip visų reiškinių pagrindo sampratą. 
Šį siekimą įkūnijo Nietzsche, bet labiausiai išplėtojo 
Wilhelm Dilthey. Husserl laikė šį judėjimą posūkiu į ira- 
cionalias gyvenimo galias ir atmetė nepagrįstas jos prie- 
laidas, kurios pačios reikalaujančios racionalaus išryš- 
kinimo. Husserl kritikavo gyvenimo filosofiją kaip gryną 
psichologizmą nauju pavidalu, nes ji mėginanti supras- 
tinti visus žmogiškuosius reiškinius į gyvenimo galias. 
Kitur Husserl kritikavo šią antropologizmo - visų filo- 
sofinių klausimų suprastinimo į klausimus apie žmogų, 
anthropos - atmainą, įrodinėdamas, kad pats gyvenimas 
yra ne galutinis dalykas, bet reiškinys, kurį gali tirti są- 
monė. Husserl taip pat nurodė, kad sąmonė negali būti 

tinkamai suprasta laikant ją gyvenimo funkcija, kaip kad 
norėjo gyvenimo filosofai, bet kad gyvenimas yra sąmonės 
funkcija. Funkcija negali peržengti savo pagrindų; tačiau 
gyvenimas yra tiktai vienas iš daugelio sąmonei atvirų 
reiškinių. Taigi sąmonės funkcionavimas yra platesnis ne- 
gu gyvenimo; gyvenimas yra apribotas tam tikro laiko ir 
vietos, tuo tarpu sąmonė šių apribojimų nepažįsta. Be to, 
sąmonė nukreipia gyvenimą į tikslūs. Be sąmonės gyve- 
nimas neturėtų reikšmės. Tačiau sąmonė nėra vienintelis 
reikšmės davėjas, o pasaulis nėra bereikšmis. Pasaulio ir 
sąmonės santykis yra abipusis; sąmonė pasiima savo 
prasmę iš pasaulio, o pasaulis gauna savo prasmę iš 
sąmonės. Nė viena iš šių prasmių nėra duota atskirai nuo 
kitos. 

Kaip minėjome, Husserlio fenomenologijos išplėtojimas 
į eidetinį mokslą nesusilaukė vieningo jo bendradarbių 
pritarimo. Beveik visi norėjo sekti jo fenomenologinio epoche 
metodu ir sutiko su psichologizmo bei visų natūralistinių 
filosofijų kritika, tačiau daug kam nekėlė simpatijų 
Husserlio reikalavimas, kad filosofija būtų esmių mokslas. 
Pastarųjų sąraše yra tokie įžymūs mąstytojai kaip Martin 
Heidegger, Jean-Paul Sartre, Maurice Merleau-Ponty, Paul 
Ricoeur, Herbert Spiegelberg ir Eugen Fink. Tačiau ir feno- 
menologija neliko statiška nuo Husserlio laikų. Šis filo- 
sofinis metodas buvo nuolatos plėtojamas ir įvairiopai 
taikomas. Vienas iš labiausiai pažymėtinų - egzistencijos 
filosofų savitas fenomenologinio metodo taikymas. Visa 
tai atitinka Husserlio darbo dvasią, nes jis visą gyvenimą 
siekė išryškinti fenomenologinį metodą ir pritaikyti jį 
naujoms tyrimo sritims. Nuolatinė jo prielaida buvo ta, 
kad fenomenologinis metodas nėra iki galo išdėstytas ir 
kad reikia dirbti toliau. Visiškai atsidėjęs filosofijai, Husserl 
netgi mirdamas mąstė apie fenomenologiją. Gulėdamas 
mirties patale, jis pasakė: “Dabar galėčiau pradėti“ **. 

! Edmund Husserl. Diė Idee der Phūnomenologie. Fiinf Vorlesungen. 


2 Edmund Husserl. Ideen zu einer reinen Phūnomenologie und phūnome- 
nologischen Philosophie. 


3 Edmund Husserl. Cartesianische Meditationen. - Den Haag: Martinus 
Nijhoff, 1950, p. 67-72. 


* Edmund Husserl. Erfakrung und Urteil. - Prag, 1939. 
Individualių ir universalių predikatyvinių teiginių pagrindo - trans- 
cendentalinės sąmonės ikipredikatyvinės veiklos — analizė. 

> Edmund Husserl. Ideen zu einer reinen Phūnomenologie und phūnome- 
nologischen Philosophie. Erstes Buch, p. 10. 


6 Thomas Seebohm. Die Bedingungen der Mūglichkeit der Transzendental- 
Philosophie. - Bonn: H. Bouvier, 1962. 
Parodomos transcendentalinio subjektyvumo koncepcijos probleminės 
sritys. Plati “transcendentalinio subjektyvumo“ sampratos bibliografija 
nuo Kanto iki 1961 metų. 


' Edmund Husserl. Die Idee der Phūnomenologie. Fiinf Vorlesungen. 


Š Edmund Husserl. Die Krisis der europūischen Wissenschaften und die 
transzendentale Phūnomenologie. Eine Einleitunę in die phūnomenologische 
Philosophie. 

? Šių diskusijų aptarimą žiūrėk: Analecta Husserliana: The Yearbook of 
Phenomenological Research, vol. 2. - Dordrecht: D. Reidel, 1972. 


10 Plačiausias projektas leisti fenomenologinę literatūrą yra veikalų 
anglų, vokiečių ir prancūzų kalbomis serija, olandų firmos Martinus 
Nijhoff spausdinama bendru pavadinimu Phaenomenologica. Šią seriją, 
atspindinčią įvairius požiūrius, remia Husserlio archyvas. Pradėta 1958 
metais, dabar serija jau apima per 100 tomų ir kasmet pasipildo. 
Kiekvienas serijos tomas žymimas eilės numeriu, kurį nurodome 
skliaustuose po leidimo metų. 


Antonio Aguirre. Genetische Phūnomenologie und Reduktion: Zur Letztbe- 
grūndung der Wissenschaft aus der radikalen Skepsis im Denken E. Husserls, 
1970 (38). 

Mokslo sąvokų kilmės ir jų pagrindo transcendentalinėje konstitucijoje 
tyrimas. 

Walter Biemel. Philosophische Analysen zur Kunst der Gegenwart, 1968 (28). 
Remiantis fenomenologiniu metodu, nagrinėjamos skirtingos estetinio 
patyrimo sritys bei struktūros, kuriomis jos remiasi. 

Rudolf Boehm. Vom Gesichtspunkt der Phūnomenologie: Husserl-Studien ,1968 
(26). | 
Tiriamos pagrindinės fenomenologinės pažiūros. 

Jan M. Broekman. Phūnomenologie und Egologie: Faktisches und transzen- 
dentales Ego bei Edmund Husserl, 1963 (12). 

Nagrinėjamas natūralaus ir transcendentalinio požiūrio skirtumas; 
parodoma pasaulyje esančio ego konstitucija. 

Ulrich Claesges. Edmund Husserls Theorie der Raumkonstitution, 1964 (19). 
Remiantis materialiosios gamtos konstitucija, nagrinėjama erdvės kilmė. 


Theodor Conrad. Zur Wesenlehre des psychischen Lebens und Erlebens, 1968 (27). 
Remiantis fenomenologiniu metodu, nagrinėjami psichiniai procesai ir 
būsenos. 


Alphonse de Waelhens. Le Philosophie et les expėriences naturelles, 1961 (9). 
Rodomas filosofinio mąstymo ir natūralaus patyrimo skirtumas bei 
filosofijos pagrindas natūraliame patyrime. 


Henri Declėve. Heidegger et Kant, 1970 (40). 
Nagrinėjamos Heideggerio pastangos išspręsti Kanto ontologinę 
problemą. 

Mikel Dufrenne. Jalons, 1966 (20). 
Nagrinėjami Spinozos, Kanto, Hegelio, Heideggerio, Bachelard'o, 
Sartre'o ir Merleau-Ponty filosofijos klausimai. 


Edmund Husserl 1859-1959: Recueil commėmoratif publiė a Voccasion du 
centenaire de la naissance du philosophe, 1959 (4). 
Vedančiųjų fenomenologų straipsniai apie Husserlio gyvenimą, asmenį 
ir filosofiją. 

Lothar Eley. Die Krise der Apriori in der transzendentalen Phūnomenologie 
Edmund Husserls, 1962 (10). 
Svarstomos transcendentalinės fenomenologijos metodologinės prob- 
lemos ir subjektyvumo paradoksas. 


Lothar Eley. Metakritik der formalen Logik: Sinnliche Gewissheit als Horizont 
der Aussagenpolitik und elementaren Prūdikatenlogik, 1969 (31). 
Mėginimas parodyti, kad predikatyvinės logikos pagrindas yra per- 
cepcinis pasaulio akiratis. 

Eugen Fink. Sein, Wahrheit, Welt. Vor-Fragen zum Problem des Phūnomenon- 
Begriffs, 1958 (1). 

Svarstomi klausimai, padedantys geriau suprasti, kas yra fenomenas. 


Eugen Fink. Studien zur Phūnomenologie, 1930-1939, 1966 (21). 
Epistemologinių vaizdinių reikšmės analizė ir Husserlio filosofijos 
atskleidimas per jo kritikas. 


Manfred Frings. Person und Dasein: Zur Frage der Ontologie des Wertseins, 
1969 (32).- 
Parodomi Schelerio ir Heideggerio požiūrių į vertybes panašumai ir 
skirtumai. 


Theodore F. Geraets. Vers une nouvelle philosophie transcendentalę. La genėse 
de la philosophie de Maurice Merleau-Ponty jusgu a la phėnornėnologie de la 
perception, 1970 (39). 

Nagrinėjama Merleau-Ponty filosofijos kilmė iš fenomenologijos ir 
priežastys, dėl kurių jis ją atmetė. 

Klaus Held. Lebendige Gegenwart: Die Frage nach der Seinsweise des Trans- 
zendentalen Ich bei Edmund Husserl, entwickelt am Leitfaden der Zeitprob- 
lematik, 1966 (23). | 
Nagrinėjamos savikūra ir laiko konstitucija pagrįstos patyrimo sritys. 

Edmund Husserl. Briefe an Roman Ingarden: Mit Erlūuterungen und Erin- 
nerungen an Husserl. R. Ingarden, ed. 1968 (25). 
Husserlio laiškai Romanui Ingardenui, duodantys daug įžvalgų į Hus- 
serlio asmenybę. 


Paul Janssen. Geschichte und Lebenswelt: Ein Beitrag zur Diskussion von 
Husserls Spūtwerk, 1970 (35). 
Svarstoma transcendentalinės fenomenologijos sąsaja su istorija bei 
gyvenamuoju pasauliu, taip pat istorijos pamato gyvenamajame 
pasaulyje problema. 


Iso Kern. Husserl und Kant: Eine Untersuchung ūber Husserls Verhūltnis zu 
Kant und zum Neukantianismus, 1964 (16). 
Husserlio santykio su Kantu ir neokantine filosofija bei skirtumo tarp 
fenomenologijos ir kantizmo analizė. 


Odette Laffoucriėre. Le Destin de la pensėe et "la mort de Dieu“ selon Heidegger, 
1968 (24). 
Svarstoma “Dievo mirties“ problema Heideggerio filosofijoje ir ga- 
limybės plėtoti Dievo sampratą remiantis būties samprata. 


Emmanuel Levinas. Totalite et infini: Essai sur V exterioritė, 1961. 3 ed. 1968 
(8) (liet. vert.: “Diskursas ir etika“. In: Gėrio kontūrai. Iš XX a. užsienio 
etikos. — Vilnius: Mintis, 1989, p. 298-319). 

Dėstoma fenomenologinė ontologija, besiremianti skirtingomis žmo- 
gaus egzistencijos ir jos santykio su transcendencija matmenimis. 


Werner Marx. Vernunft und Dasein, 1970 (36). 

Parodomi tradicinių proto sampratų ribotumai. Plėtojama logosu pa- 
remta proto samprata. 

J.N. Mohanty. Edmund Husserl's Theory of Meaning, 2nd ed. 1969 (14). 
Analitinės filosofijos požiūriu nagrinėjama Husserlio reikšmės sam- 
prata. 

J.N. Mohanty. Phenomenology and Ontology, 1970 (37). 

Svarstoma fenomenologinės ontologijos galimybė ir jos problemos. 

J.-Claude Piguet. De V eshėtigue d la mėtaphysigue, 1959 (3). 

Parodomos estetikos metafizinės išdavos. 

William J. Richardson. Heidegger. Through Phenomenology to Thought, 2nd 
ed., 1967 (13). | 
Nagrinėjama Heideggerio filosofijos raida ir jos ryšys su filosofine 
tradicija. 

Albert Rosales. Transzendenz und Differenz: Ein Beitrag zum Problem der 
ontologischen Differenz beim frihen Heidegger, 1970 (33). 

Nagrinėjama problema, kaip parodyti buvinių ir būties skirtumą 
Heideggerio mąstyme. 

Alois Roth. Edmund Husserls ethische Untersuchungen: Dargestellt anhand 
seiner Vorlesungsmanuskripte, 1969 (7). 

Fenomenologiniu požiūriu aprašomos Husserlio etinės pažiūros. 

Maria Manuela Saraiva. L Imagination selon Husserl, 1970 (34). 

Tiriama vaizduotė Husserlio filosofijoje ir metodologijoje. 

Karl Schuhmann. Die Fundamentalbetrachtung der Phūnomenologie: Zum 
Weltproblem in der Philosophie Edmund Husserls, 1971 (42). 
Nagrinėjamas pasaulis kaip anonimiškas akiratis ir jo pasiekimo me- 
todologinės problemos. 

Alfred Schutz. Collected Papers, I: The Problem of Social Reality. M. Natanson, 
ed. 2nd ed. 1967 (11) (liet. vert.: “Sveikas protas ir žmogaus veiklos 
mokslinė interpretacija“. - Problemos, 1987, Nr. 37, p. 100-117, 1988, Nr. 
38, p. 104-118). 

Fenomenologinio metodo taikymas socialinei tikrovei. 

Alfred Schutz. Collected Papers, II: Studies in Social Theory. A. Brodersen, 
ed. 1964 (15). 

Pirmojo tomo tęsinys. 

Debabrata Sinha. Studies in Phenomenology, 1969 (30). 

Nagrinėjamos fenomenologijos sritys: logika, asmuo, mokslas ir 
ontologija. 

Robert Sokolowski. The Formation of Husserl's Concept of Constitution, 1964 
(18). 

Tiriami įvairūs konstitucijos lygmenys ir jų pamatinis santykis su laiku. 

Herbert Spiegelberg. The Phenomenological Movement: A Historical Intro- 
duction, 2 vols. 2nd ed., 1965 (5-6). 

Išsamiausia fenomenologijos apžvalga; prieinamai išdėstomi fenome- 
nologijos metodas, jo tolesnė raida ir dabartinės apraiškos. 

Georges Thinės. La Problėmatigue de la psychologie, 1968 (29). 

Parodoma, kad psichologija remiasi ne gamtos mokslais. 


Herman L. Van Breda, J. Taminiaux, eds. Husserl et la pensėe moderne: Husserl 
und das Denken der Neuzeit, 1959 (2). 
Antrosios tarptautinės fenomenologijos konferencijos, vykusios Kre- 
felde 1956 metais, pranešimų vokiški ir prancūziški vertimai. 


Bernhard Waldenfels. Das Zwischenreich des Dialogs: Sozialphilosophische 
Untersuchungen in Anschluss an Edmund Husserl, 1971 (41). 
Visuomeninių santykių samprata grindžiama transcendentaline in- 
tersubjektyvumo sąvoka. 


Richard M. Zaner. The Problem of Embodiment: Some Contributions to a 
Phenomenology of the Body, 1964 (17). 
Tiriami Žymiųjų fenomenologų ir egzistencialistų teiginiai apie kūno 
patyrimą. 


II dalis 


FENOMENOLOGIJOS PLĖTRA 


4 skyrius 


EGZISTENCINĖ 
FENOMENOLOGIJA 


Istoriškai imant, egzistencinės filosofijos šaknis galima 
atsekti XIX amžiuje, Sereno Kierkegaardo, Friedricho 
Nietzsche's ir Fiodoro Dostojevskio raštuose!. Šių autorių 
darbuose svarbiausias buvo egzistuojančio individo 
pabrėžimas, maištas prieš filosofinės sistemos kūrimą ir 
reikalavimas nagrinėti žmogų konkrečioje situacijoje, be 
kita ko, nagrinėti jo kultūrą, istoriją, santykius su kitais ir 
visų pirma asmeninės egzistencijos reikšmę. 

Bet tik XX amžiuje, susiejus šiuos svarstymus su feno- 
menologiniu metodu, egzistencializmas tapo iškilia filo- 
sofija. Šio fenomenologijos ir egzistencializmo sąryšio 
nematant, egzistencializmas laikomas tik subjektyvia re- 
akcija prieš sistemišką mąstymą, o ne filosofiniu judėji- 
mu, turinčiu savą problematiką ir metodą. Tai išryškino 
prancūzų filosofas Paul Ricoeur savo straipsnyje apie 

egzistencinę fenomenologiją Encyclopėdie Frangaise. Jis nu- 
rodo dvi sroves, kurios susilieja sudarydamos XX amžiaus 
egzistencinę filosofiją: 1) vėlyvieji Husserlio veikalai, ypač 
tie, kuriuose pabrėžiamas Lebenswelt (gyvenamasis pa- 
saulis), pastarąjį svarstant, susikaupiama ties visuotinėmis 
kasdienio patyrimo prielaidomis; 2) XIX amžiaus filosofijos, 
ypač Kierkegaardo ir Nietzsche's, sukilusios prieš visa 
apimančias sistemas. Šioms dviems srovėms susiliejus, 
radosi šiuolaikinis judėjimas, žinomas egzistencializmo 
vardu. Tačiau Ricoeur teigia, kad šio tipo filosofiją tin- 
kamiausia vadinti “egzistencine fenomenologija“, nes toks 
pavadinimas liudija Husserlio fenomenologinio metodo 
ryšį su Kierkegaardo ir Nietzsche's išdėstytais rūpesčiais *. 
Būtų teisinga pasakyti, kad egzistencializmas prasideda 
ten, kur Husserlio filosofija baigiasi. Šis požiūris aiškiau- 
sias egzistencializmui įsisavinant Husserlio atliktus gy- 
venamojo pasaulio tyrimus. 


FENOMENOLOGIJA IR 
GYVENAMASIS PASAULIS 


Husserl manė, kad transcendentalinė fenomenologija 
turinti aprašyti gyvenamąjį pasaulį nešališko stebėtojo 
požiūriu, tuo tarpu egzistencinė fenomenologija tvirtina, 
kad stebėtojas negali atskirti savęs nuo pasaulio. Egzis- 
tenciniai fenomenologai griežčiau laikosi mokymo apie 
sąmonės intencionalumą išdavų. Kadangi sąmonė visuo- 
met yra ko nors sąmonė, pasaulis yra ne tik sąmonės ati- 
tikmuo, bet ir tai, be ko sąmonės nebūtų. Todėl egzisten- 
cinė fenomenologija sąmonės patyrimo atmainas laiko ir 
būties pasaulyje būdais. Šis perėjimas nuo gyvenamojo 
pasaulio sampratos prie būties-pasaulyje pabrėžimo 

išplečia fenomenologiją taip, kad ji gali svarstyti žmogaus 
santykių su pasauliu visumą remdamasi konkrečia individo 
egzistencija. 

Pati būties-pasaulyje terminija yra egzistencializmo 
mėginimas išvengti nuorodos į žmogiškąją tikrovę arba 
kaip mąstančią substanciją, arba kaip uždarą savyje ir 
pažinių ar nepažinių fizinių objektų akivaizdoje esantį 
subjektą. Būtis-pasaulyje nurodo į grynai žmogiškąją tikro- 
vę, priešingą nežmogiškajai tikrovei, ir nors savita vieno 
ar kito egzistencialisto terminija įvairuoja, visi jie tvirtina, 
kad žmogiškoji tikrovė tarpsta konkrečiame pasaulio 
kontekste. Trumpai sakant, žmogus yra Žmogus tiktai dėl 
pasaulyje atliktų savo veiksmų. Tačiau žmogus ir pasaulis 
yra abipusiai susiję, ir fenomenologija šitai pabrėžia: 
žmogaus veiksmų visurna, apimanti mintis, nuotaikas, pa- 
stangas, jausmus ir kita, apibrėžia kontekstą, kuriame 
žmogus yra, 0 pasaulio kontekstas savo ruožtu apibrėžia ir 
nustato Žmogaus veikimo ribas. 

Būčiai-pasaulyje suprasti taip pat svarbu egzistencialistų 
tvirtinimas, jog tai nėra vien reflektuojant atsirandanti 
sąvoka. Už savo būties-pasaulyje suvokimo refleksiją 
pirmesnė yra ikireflektyvi pagava pamatinių atmainų - 
mūsų būties-pasaulyje būdų. Ikireflektyviame patyrime 
subjektas ir pasaulis nėra atskiri, veikiau tai konkretaus 
patyrimo duotybės, kurias galima atskirti tik abstrahuojant. 
Bet kokia teorinė ar praktinė refleksija jau suponuoja 
žmogaus ikireflektyvų pasaulio patyrimą ir jo veikimą 
pasaulyje. Žodį egzistencija egzistencialistai paprastai var- 
toja pažymėti tiktai Žmogiškajai tikrovei, nes egzistuoti — 
reiškia savo tikslais visuomet būti įsijungus į pasaulį. Martin 
Heidegger tokį šio termino vartojimą grindžia netgi 
etimologine analize: ex-ist reiškia “būti išorėje“ (ex yra 
"išorėje"; ist - būti“). Heideggerio analizę vėliau aptarsi- 
me detaliau. 

PAMATINĖS EGZISTENCINĖS TEMOS 


Klystume, egzistencinę filosofiją laikydami vientisa 
filosofijos rūšimi, nes yra gausybė įvairių egzistencialistų. 
Paul Ricoeur teigia, kad geriau kalbėti ne apie egzis- 
tencializmą, bet apie egzistencializmus?. Nors skirtingi 
egzistencijos filosofai skirtingai plėtoja pamatinės temas, 
esama ir dalykų, dėl kurių sutariama. Pasak Ricoeuro, visa 
tai galima sugrupuoti pagal tris pagrindinius dalykus: kūno 
svarba, laisvė bei pasirinkimas, intersubjektyvumas*. 


Kūno svarba 


Net paskubomis skaitant egzistencialistų ar paties 
Husserlio tekstus, matyti egzistencinės fenomenologijos 
teikiama svarba kūnui, nes kūnas esąs pamatinis žmogaus 
būties pasaulyje būdas. Egzistencialistai pabrėžia tai, ką 
Husserl implikavo? — kad sąmonė yra inkarnuota, įsikū- 
nijusi sąmonė. Todėl, teigia egzistencialistai, neteisinga 
laikyti kūną daiktu tarp kitų daiktų ir mėginti suprasti jį 
atsietai nuo intencinių jo struktūrų. Tarp sąmonės ir kūno 
yra glaudus ryšys, kurį sunku išreikšti, nes sielos ir kūno 
dualizmas yra labai giliai įsišaknijęs kasdienėje kalboje. 
Mėginimai išreikšti sąmonės ir kūno vienybę yra Merleau- 
Ponty terminas “savasis kūnas“ (corps propre) ir Gabrielio 
Marcelio posakis “aš esu kūniškas“. Galiu sakyti ne “aš 
turiu kūną" ir netgi ne “aš esu kūnas“, bet “aš esu kūniškas“ 
kaip įkūnytoji subjektyvybė. 

/ Pabrėždami kūną egzistencialistai pakoregavo perdėtą 
"reikšmę, kurią XVII-XVIII amžiaus filosofijos priskyrė 
„ abstrakčiam protui. Šios filosofijos ne tiktai laikė protą 
žmogaus savybe par excellence, jos taip pat nužemino kūną 
iki grynai mechanistiškai suprastinų gamtos objektų. 

Descartes ypač griežtai pasisakė prieš proto ir kūno sąveiką; 
tai sukūrė problemą, kurios jis taip niekuomet ir neiš- 
sprendė. Egzistencinė fenomenologija laikė kūną tokiu pat 
svarbiu suprantant Žmogaus tikrovę, kaip bet kokį kitą 
egzistencijos matmenį. Tačiau kūnas suprastinas per 
intencionalumą, kaip sąmonė. Be to, kūnas suteikia sąmo- 
nės patyrimui situacinį kontekstą ir yra šaltinis perspek- 
tyvų, kurias mes turime būdami pasaulyje. 


Laisvė ir pasirinkimas 


Visi egzistencialistai sutinka, kad egzistuoti kaip as- 
meniui — reiškia laisvai rinktis. Šis laisvo pasirinkimo 
pabrėžimas išplaukia iš fenomenologinio teiginio, kad 
sąmonė nėra įrakinta į priežasčių grandinę; šitai leidžia 
aiškinti laisvę ne tik kaip pasirinkimą, bet ir kaip atvirumą 
galimybėms. Dabarties kontekstas ne tik suteikia aplinką 
veikimui, bet yra atviras ateities galimybėms. Čia kalbama 
apie dabartinę diskusiją tarp tų, kurie teigia, kad žmogaus 
veikimas yra visiškai apibrėžtas, ir egzistencialistų tvir- 
tinimo, kad žmogus yra visiškai laisvas. Bet laisvė čia reiškia 
ne savivalę, beatodairiškumą, o situacinę laisvę, laisvę 
kontekste, apimančiame ne tiktai dabartį, bet ir praeitį bei 
ateitį. Laisvė reiškia apsisprendimą remiantis atviromis 
galimybėmis. Žmogus suvokia savo laisvę ne tiek abstrak- 
čiai mąstydamas ar spekuliatyviai įrodinėdamas, kiek 
pasirinkdamas ir atlikdamas veiksmus, už kuriuos yra 
visiškai atsakingas. Tai laisvė ne negatyviąja prasme, ne 
"laisvė nuo...“, bet laisvė pozityviąja prasme, laisvė, 
nukreipta į galimybių daugybę. 

Kitaip žmogaus laisvė pabrėžiama tvirtinant, kad iš- 
skirtinis žmogiškosios tikrovės bruožas yra ne tik sąmo- 
nė, bet ir tos sąmonės sąmonė, arba, tradiciškiau kalbant, 

savimonė. Rinkdanmiesi iš galimybių egzistuoti, renkamės 
save. Jean-Paul Sartre aiškiai dėsto tą patį tvirtindamas, 
kad vienintelis pasirinkimas, kurio mes neturime - tai 
nesirinkti. Žmogus yra pasmerktas būti laisvas,- teigia 
>artre. | 


Intersubjektyvumas 


Trečiasis bendras egzistencinės fenomenologijos bruo- 
Žas išauga iš pirmųjų dviejų. Būti kūniškam - reiškia eg- 
zistuoti kitų Žmonių gyvenamame pasaulyje. Būti su kitais 
tuo pačiu metu - reiškia suvokti savo laisvę ir jos ribas, nes 
nuolat turime paisyti kitų žmonių. Mat savo autentišką 
žmogiškumą atskleidžiame tiktai pripažindami kitų žmo- 
giškumą. Autentiškai egzistuojantys individai, pripažįs- 
tantys kits kito žmogiškumą, sudaro bendriją. Į šį konkre- 
čios ŽMogaus egzistencijos matmenį negalime nekreipti 
dėinesio, kaip ir į kūną ar laisvę, nes socialinis kontekstas, 
kuriame aptinkame save, taip pat yra mūsų būties-pasau- 
iyje dalis. Aristotelio žodžiais — būti vienas gali gyvulys 
arba dievas, tik ne žmogus“. 

Kadangi asmuo save formuoja remdamasis galimybėmis, 
konkretus kontekstas, kuriame atsiduriame, atveria naujas. 
galimybes būti žmogumi. Visa tai gerai reziumavo Sartre: 


Istorinės situacijos įvairuoja: žmogus gali gimti vergu pagoniškoje 
epochoje, arba kilmingu feodalu, arba proletaru. Pastovi yra 
būtinybė jam būti pasaulyje, veikti čia, būti čia tarp kitų ir būti čia 
mirtingu. Ribos nėra nei subjektyvios, nei objektyvios, tiksliau 
sakant, jos turi objektyviąją ir subjektyviąją puses. Jos objektyvios, 
nes ribos aptinkamos visur ir atpažįstamos visur; jos subjektyvios, 
nes gyvenamos (vėcues ) ir yra niekas, jei žmogus jose negyvena, tai 


yra, jei laisvai nelemia savo egzistencijos santykyje su jomis 7. 

Eezistencializmo humanizmas 


Pabrėždama, kad žmogus yra reikšmės ir vertės šaltinis, 
egzistencinė fenomenologija kartoja humanistinį idealą. 
Kaip ir humanizmas, egzistencializmas laiko žmogų ne tik 
turintį vietą visatoje, bet esantį visatos centru, iš kurio 
spinduliuojančios reikšmė ir vertė. Iš vienos pusės, šis 
antropocentrinis požiūris buvo atoveikis, žlugus Hegelio 
sistemai, pabrėžusiai absoliutą. Turint prieš akis šį naują 
Zmogaus centriškumą, į visatą žvelgiama remiantis žmo- 
gaus poreikiais, projekcijomis, vertinimais ir kita kuo, o ne 
kaip į tai, kas turi savitą, apibrėžtą vietą visybės tvarkoje. 
Ši perėjimo nuo visybės prie konkretaus egzistuojančio 
individo tema pirmauja XIX amžiuje ir Kierkegaardo, ir 
Nietzsche's raštuose, pasiūliusiuose dvi skirtingas huma- 
nistinio idealo interpretacijas — teistinę ir ateistinę. Pasak 
Kierkegaardo, į klausimą, ką reiškia būti individu, negali 
būti atsakyta atsajai nuo klausimo, ką reiškia būti krikš- 
čionimi. Būti asmeniu, pasak Kierkegaardo, reiškia remtis 
jį sukūrusia jėga, būtent Dievu. Kierkegaardui tai reiškia, 
kad, suprasdami uždavinio tapti individu reikšmę, nega- 
lime nekreipti dėmesio į transcendenciją, anapusybę. 
Transcendencija, Kierkegaardui reiškianti Dievą, turi 
glūdėti visose žmogaus vertybėse ir santykiuose. Šios temos 
plėtojimas, taip pat paradoksalios tikėjimo prigimties 
egzistencinė analizė sudaro didžiąją Kierkegaardo paliki- 
mo dalį. 

Nietzsche, priešingai, plėtoja Dostojevskio teiginio - jei 
Dievas yra miręs, tai viskas yra leistina —- išdavas. Pasak 
Nietzsche's, nėra absoliučių ar amžinų vertybių; kiekvienas 
turi kurti savo paties vertybes ryšium su tikslais, kuriuos 
jis sau kelia. Atmesdamas Dievą kaip vertybių pamatą, 
Nietzsche kartu skelbia, kad žmogus ir tiktai Žmogus 
nusprendžia, kas yra vertinga, reikšminga ir teisinga. 


Pasirinkimas tarp tikėjimo ir netikėjimo, tarp teizmo ir 
ateizmo lemia didžiąją dalį dabartinių egzistencialistų 
nesutarimų. Jean-Paul Sartre aiškiai teigia, kad tai svar- 
biausias dalykas, kuris skiria pagrindinius egzistencializ- 
mo šalininkus“. Ateizmo pusėje yra Sartre ir Camus, tuo 
tarpu Heideggeriui Dievo klausimas lieka atviras. Teizmo 
stovykloje yra Marcel, Berdiajev ir Jaspers, nors Jasperso 
teizmas kažin ar yra tradicinis judėjų-krikščionių teizmas, 
kurį berods implikuoja Sartre'o teistinio ir ateistinio 
egzistencializmų skirtis. Ši skirtis yra per daug nelanksti ir 
turbūt daugiau užtemdo, negu atskleidžia. Būtina pažy- 
mėti tai, į ką Sartre nekreipia dėmesio, - jog egzistencinė 
filosofija nėra religijos antitezė. Priešingai, Jungtinėse 
Amerikos Valstijose egzistencializmas gal labiausiai yra 
Žinomas dėl savo įtakos dabartiniams teologams - Tillichui, 
Bultmannui, Niebuhrui, Buberiui ir daugybei kitų". 

Nors egzistencializmas tęsia daugelį fenomenologijos 
temų, jis nevengia griežtai kritikuoti daugelį transcenden- 
talinės fenomenologijos pamatinių ribotumų. Istoriškai 
imant, daugelis didžiųjų egzistencinės fenomenologijos 
šalininkų buvo Husserlio studentai, kurie vis dėlto skyrėsi 
nuo jo esminiais fenomenologinio metodo apimties ir jo 
taikymo klausimais. Geriausiai žinomos pohuserlinės 
scenos figūros yra Martin Heidegger ir Jean-Paul Sartre. 

EGZISTENCIALISTINĖ 
TRANSCENDENTALINĖS 
FENOMENOLOGIJOS KRITIKA 


Martin Heidegger 


| Vienas iš iškiliausių Husserlio mokinių buvo jo asistentas 
ir katedros Freiburge paveldėtojas Martin Heidegger. Jis 
taip pat dalyvavo įkuriant ir leidžiant Jahrbuch fir Philoso- 
phie und phūnomenologische Forschung , kuriame išspausdino 
pirmąją dalį savo didžiojo veikalo Būtis ir laikas (Sein und 
Zeit). Ši knyga iš tiesų tapo svarbiausia fenomenologijos ir 
jos metodo interpretacija. Heidegger pažymėjo, kad Hus- 
serl, mėgindamas aprašyti viską kaip sąmonės atitikmenis, 
praleido tokius pamatinius egzistencijos matmenis kaip 
baimė, rūpestis, užmestis, mirtis. Iš tikrųjų, pasak Hei- 
deggerio, net laiko negalima suprasti kaip sąmonės atitik- 
mens. Šių egzistencijos aspektų tyrimo metodas negali būti 
pasaulio suskliautimas, epoche. Veikiau tai radimas pa- 
matinių būties-pasaulyje atmainų. Jau nuo Aristotelio Va- 
karų filosofija mėgino plėtoti kategorijų sistemą tikrovei 
suprasti. Bet visos tokios sistemos, pasak Heideggerio, laikė 
tikrovę, taip pat ir žmogiškąją, objektais. Reikia naujos 
kategorijų lentelės, kuri būtų pritaikoma Žžmogiškajai 
tikrovei kaip būčiai-pasaulyje./-—— 

Čia pernelyg sudėtinga aptafti visą šio uždavinio, kaip jį 
suprato Heidegger, sklaidą, bet keli reziumuojantys teigi- 
niai apie jo kategorijų schemą geriau parodys Heideggerio 
nuokrypį nuo Husserlio eidetinės fenomenologijos. Pirma- 
sis vadina žmogiškąją tikrovę Dasein ("štai-būtimi"), prie- 
sindamas ją Sein (“būčiai"), kuri reiškia būtį kaip tokią. 
Dasein terminas pabrėžia žmogiškosios tikrovės pasaulyje 

situatyvumą; štai-būtis (raidiška termino prasme) pabrė- 
žia faktą, kad žmogaus egzistencija visuomet yra egzis- 
tencija pasaulyje. Tačiau Dasein neturi būti suprantama kaip 
esinys, aptinkantis save jau egzistuojant esinių pasaulyje, 
nes Dasein egzistavimo būdas nėra toks kaip daiktų. Veikiau 
Dasein yra atvertis, kurioje esiniai atsiskleidžia jų būties 
šviesoje. Net pačiame egzistencijos termine Heidegger ap- 
tinka užuominą apie šią Dasein atvertį, nes ex-istencija yra 
vedinys iš dvieių graikų žodžių, reiškiančių “būti anapus“. 
Dasein ex-istencija (kartais Heidegger naudoja ekstazės 
terminą) yra ne kas kita kaip atvertis būčiai jos laiko 
atmainoje. Tačiau būties-pasaulyje atmainos nėra sąmonės 
struktūros, veikiau jos sudaro pasaulį, kuriame gali veikti 
sąmonė, tai yra aivirą pasaulį. Kaskart, nagrinėjant Dasein, 
pasidaro aišku, kad būties-pasaulyje būdai ir pasaulio bu- 
vimo būdas nėra du atskiri Dasein egzistencijos momentai 
ir kad Dasein be pasaulio yra niekas. Heidegger vadina 
šitai pirmapradžiu būdu egzistuoti “tiesoje ; tai būdas, ku- 
riuo Dasein yra atviras pasauliui ir aptinka save pasaulyje. 

Heideggerio Dasein analizė kartais laikoma Žmogaus 
subjektyvybės analize, kiiaip sakant, tam tikra antropo- 
logija. Tačiau tai klaidinga interpretacija, nes Dasein yra ne 
tiktai žmogiškosios tikrovės struktūra, bet ir pasaulio 
struktūra. Heidegger laiko Dasein analizę ontologija, tai 
yra būties tyrimu, nes Dasein yra vieta, kur būtis atsisklei- 
džia. Dasein atskleidžia save savo atverties būčiai šviesoje, 
o būtis pirmapradiškai apsireiškia per vadinamasias 
egzistencialijas, arba pamatines būties-pasaulyje atmainas. 

Fundamentaliausia Dasein atmaina yra rūpestis (Sorge) — 
rūpestis dėl būties, dėl aplinkinių esinių, dėl kitų. Rūpestis 
gali būti autentiškas arba neautentiškas. Kai individas 
laisvai pasirenka savo būties-pasaulyje būdą, jis gyvena 
autentiškai. Bet kai žmogus renkasi gyvenseną remdama- 
sis tuo, kas šnekama, formuoja savo pasirinkimus pagal 

anoniminę Masinė = 109mo0nę, jis gyvena neautentiškai. 
Autentiškai egzistencijai būdinga: 1) buvimas laisvai pa- 
sirinktoje situacijoje; 2) autentiškas šios situacijos supra- 
timas; ir 3) šios situacijos reiškimas autentiška kalba. 
Neautentiškai situacijai būdinga: 1) situacijos dviprasmiš- 
kumas ir santykio su ja dviprasmiškumas; 2) savo situacijos 
nesupratimas arba vien smalsumas jos atžvilgiu; ir 3) šio 
smalsumo reiškimas lengva, neautentiška kalba. 

Šios egzistencijos atmainos - autentiška ir neautentiška — 
viena be kitos nebūna. Žmogus aptinka save kontekste, 
pilname nuomonių, nepagrįstų ir neužtikrintų teiginių; 
individas yra priverstas gyventi iš dalies neautentiškai. 
Bet jo tikslas yra nuolat įveikti šį neautentiškumą, siekti 
autentiškos egzistencijos. Polinkis į autentiškumą kyla iš 
kitos žmogiškosios egzistencijos atmainos - būties-myriop. 
Žmogus yra baigtinis, ir laikas, kuriame jis gali rinktis 
savo egzistenciją, yra ribotas; taigi Žmogus negali be galo 
atidėlioti savo sprendimų. Kadangi žmogus yra baigtinis, 
jis yra laikiškas ir istoriškas. Heideggerio istoriškumo 
samprata yra viena iš jo svarbiausių kritikų, nukreiptų į 
eidetinę fenomenologiją. Husserl norėjo išgryninti pradžią, 
padaryti ją laisvą nuo prielaidų, o Heidegger tvirtina, kad 
pati kalba, kurią vartojame, yra istoriškai suformuota. Tai- 
gi istorinė būtis yra fundamentalesnė už bet kokį trans- 
cendentalinį tyrimą. Čia Heidegger skiria dvi istorijos rūšis, 
kurias išreiškia dviem skirtingais vokiškais žodžiais — 
Historie ir Geschichte. Kasdienėje vartosenoje abu šie ter- 
minai yra daugmaž sinonimiški, bet Heidegger juos skiria 
etimologiškai. Historie yra įvykių srautas, nuo kurio in- 
dividas iš dalies nepriklauso ir su kuriuo jis santykiauja tik 
kaip stebėtojas ar tyrinėtojas. Geschichte, priešingai, eina iš 
geschehen, "įvykti", ir, pasak Heideggerio, savo vyksmu 
paliečia žmogaus egzistenciją. 

Geschichte reiškia egzistencinę istoriją, tai yra Dasein 

atvirumą būčiai jo laiko atmainose. Tradiciškesniais ter- 
minais, ji liečia dabarties momento transcendavimą, per- 
žengimą į ateitį. Pabrėždamas Dasein laiko atmainą, 
Heidegger pabrėžia faktą, kad Dasein nuolat yra anapus 
savęs ir priešakyje savęs. Kaip paprastai, vokiško žodžio 
ateitis (Zukunft) etimologijoje Heidegger randa Dasein 
transcendencijos patvirtinimą, nes žodis Zukunft, jo teigimu, 
yra kilęs iš žodžio zukommen, kuris reiškia tai, kas “eina 
link“ Dasein. Tuo tarpu kai Historie visuomet yra praeityje, 
Geschichte gali būti suprasta tiktai kaip atvira ir praeičiai, 
ir ateičiai. Heideggerio teigimu, Husserlio eidetinių re- 
dukcijų didžiausias trūkumas ir buvo tas, kad jos nematė 
skirtumo tarp Historie ir Geschichte. Pasak Heideggerio, 
eidetinei fenomenologijai daugiausia rūpėjo Historie, tuo 
tarpų Geschichte yra fundamentalesnė ir negali būti su- 
prasta remiantis eidetiniu metodu. Tai nereiškia, kad 
Heidegger kaltina Husserlį ištisai klystant; Husserlio klai- 
da, pasak Heideggerio, buvo nepakankamas fundamen- 
talumas. Heideggerio manymu, pirmaeilis filosofijos už- 
davinys yra išplėtoti pamatinę ontologiją, kurią jis supran- 
ta kaip Dasein analizę. 

Tokia Dasein analizė plėtojama Būtyje ir laike, Heideggerio 
laikomame pirmąja dalimi didesnio veikalo, turinčio būti 
ne kuo kitu, kaip visos Vakarų filosofijos istorijos kritika. 
Tačiau šią kritiką pradėjus, jam iškilo problema, kurią jis 
laikė fundamentalesne - klausimas apie pačią būtį. Šis 
kirčio perkėlimas yra tolygus radikaliam Heideggerio 
tyrimų posūkiui nuo Dasein klausimo svarstymo prie Sein 
("būties") reikšmės artikuliavimo; vėlyvieji Heideggerio 
darbai daugiau liečia Sein negu Dasein. 

Heidegger pažymi, kad būties klausimas, kuris turėtų 
būti aiškiausias ir fundamentaliausias, iš tikrųjų yra la- 
biausiai užmirštas tiesiog todėl, kad būtis visuomet yra su- 
ponuojama, bet vargiai pastebima. Tai liudija, pavyzdžiui, 

kalba, nes žodis būti savaip persunkia bet kokią kalbą. Kai 
žmogus sako, kad kas nors yra, buvo ar bus kokiu nors 
būdu, jis ne tik aprašo daiktą, bet sako, kad daiktas šiuo 
ypatingu būdu yra. Yra čia pabrėžiamas siekiant parodyti, 
kad tarp daikto ir jo būties visuomet esama skirtumo. Hei- 
deggerio manymu, Vakarų filosofijos problema yra šio 
skirtumo išleidimas iš akių. Vakarų filosofinė tradicija šį 
skirtumą sugriovė, laikydama būtį tiesiog tam tikru 
buviniu, turinčiu daugiau ar mažiau aprašomus bruožus. 
Klastingas padarinys - būties pavertimas dar vienu daiktu 
tarp daiktų. Heidegger laiko savo uždaviniu kviesti Vakarų 
filosofiją sugrįžti prie būties klausimo, kurį jis vadina fun- 
damentaliausiu filosofijos klausimu. 

Vėlyvuosiuose veikaluose Heidegger tyrė galimybes iš 
naujo atverti būties klausimą. Bet jo pastangos nebuvo 
visiškai sėkmingos. Pats Heidegger, jausdamas šį keblumą, 
pastebėjo, kad galbūt būtis dar nėra pasiruošusi atsi- 
skleisti!?. Taigi Heidegger mėginimai naujai iškelti būties 
klausimą kol kas baigėsi svarstymais apie tai, kad Dasein yra 
vieta, kur būtis skleidžiasi istorijoje (Geschichte). Trumpai 
sakant, Dasein yra "įvykis" (Geschehen), kuriame būtis at- 
siskleidžia kaip laikas. Taigi būtis nebegali būti laikoma 
substancija, egzistuojančia laike arba anapus laiko, kaip 
kad manė Vakarų metafizika nuo Platono laikų. Veikiau, 
pasak Heideggerio pamatinės ontologijos, būtis yra laikas 
ta prasme, kad būtis visuomet ateina kaip atviros galimy- 
bės. Laikas, kuris nėra buvinys, yra atviras akiratis, ku- 
riame reiškiasi visi buviniai. Taigi būtis nėra daiktas. Bet 
nors ji ne daiktas (n0-thinę), ji nėra niekas (nothingness). 
Veikiau būtis yra visų galimybių pagrindas ir visų esinių 
interpretavimo akiratis. 

Heidegger laikė savo tikslu pamatinės ontologijos iš- 
plėtojimą. Tačiau jis užsiminė, kad pamatinė ontologija 
nepateikia daiktų paskutiniųjų priežasčių paaiškinimo, 

veikiau ji išaiškina būties prasmę. Kadangi Dasein visuomet 
aptinka save kaip vietą, kurioje reiškiasi būtis, pamatinė 
ontologija ir Dasein analizė sutampa. Tačiau reikia pastebėti, 
jog kadangi būties prasmė glaudžiai siejasi su laiku, 
negalima pasiekti jokio galutinio būties prasmės paskel- 
bimo. Heidegger mano, kad pamatinė ontologija niekada 
nepabaigiama, ji visuomet “rengiama" (Vorbereitung)'!. 


Jean-Paul Sartre 


Įean-Paul Sartre, kurį populiari nuomonė pirmiausia 
tapatina su prancūzų egzistencializmu, buvo veikiamas 
Husserlio ir Heideggerio, taip pat iš Hegelio kylančios 
vokiečių filosofinės tradicijos. Husserliui Sartre skolingas 
įžvalgą, kad sąmonė nėra natūralus objektas arba daiktas. 
Plėtodamas šią temą, jis atliko vieną griežčiausių sąmonės 
prigimties analizių fenomenologinėje tradicijoje. Iš Hei- 
deggerio Sartre paėmė sąmonės situatyvumo, štai-būties ir 
įlaikinimo sampratas. O iš Hegelio jis pasiskolino sąmo- 
nės ir būties santykio dialektinę sąrangą. Šios trys srovės 
susilieja didžiajame Sartre'o veikale Būtis ir niekis", kuriame 
nagrinėjama sąmonės ir būties prigimtis bei jų santykiai. 
Tęsdamas Husserlio įžvalgą, kad klaidinga nagrinėti žmo- 
giškąją tikrovę remiantis subjekto-objekto dichotomija, 
Sartre išsaugo Husserlio išdėstytas noetines ir noemines 
sąmonės struktūras, bet išplėtoja savo terminiją šiam san- 
tykiui išreikšti. Noetikos terminą Sartre pakeičia pour-soi 
("sau"), o noemikos terminą — en-soi ("savyje"). Platesne 
prasme pou7-501 yra sąmonė, 0 en-s01 - būtis. 

Sąmonės prigimtis. Sau (pour-soi) ir savyje (en-soi) santykis 
yra abipusis, vienas niekuomet nebūna be kito ir negali 
būti suprastintas į kitą. Čia Sartre seka Heideggeriu. Bet jis 
eina toliau už Heideggerį tvirtindamas, kad sau, kadangi 

tai nėra objektas ar gamtos dalis, gali būti aprašytas tiktai 
kaip ne-daiktas (n0t-a-thing) arba kaip niekis (paraidžiui 
no-thing-ness). Taigi Sartre laiko sąmonę stoka arba nega- 
tyvumu, kuris visuomet siekia tapti būtimi arba prisipildyti, 
kad būtų kažkas. Sartre išreiškė šitai trumpu sakiniu: 
“Egzistencija yra pirmesnė už esmę“. Kažko esmė nurodo, 
kas tai yra, o egzistencija — kad tai yra. Pasak Sartre o, žmogus 
neturi esmės, jis tiesiog, egzistuoja ir turi kurti savo paties 
esmę laisvai rinkdamasis. Neturėdamas daiktiškumo, 
egzistuojantis individas kuria savo paties esmę ir yra 
visiškai už ją atsakingas. Neprisiėmimą atsakomybės už 
tai, kas esi, Sartre vadina “netikru tikėjimu“ (mauvaise foi). 
Sakykime, jei žmogus gina savo bailumą, nurodydamas į 
aukštą kraujo spaudimą, ekonominę būklę ar nelaimingą 
vaikystę, išdava aiški — jis atsisako prisiimti atsakomybę 
už tai, kas jis yra, ir už situaciją, kurioje jis yra. Trumpai 
sakant, jei žmogus apsi-sprendžia (self-determined), taigi yra 
apspręstas niekio (n0-thing), jis yra visiškai atsakingas už 
tai, kas jis yra. 

Kitas Žmogaus egzistencinės situacijos aspektas - kad jis 
visuomet transcenduoja esamą momentą projektuodamas 
save į ateitį, o tai lemia, ką reikš praeitis. Sakykime, 
individas susiduria su ateities projektu stoti į koledžą. Jis 
pats lemia, koks bus jo atsakymas į šią ateities galimybę, ir 
tai darydamas atrenka tinkamus savo praeities aspektus 
bei keičia dabartį atsižvelgdamas į šią ateities galimybę. Jei 
jis teigia, kad negali stoti į koledžą dėl savo esamos 
ekonominės būklės ar dėl buvusių išsilavinimo spragų, jis 
vengia atsakomybės ir pakliūna į “netikrą tikėjimą“. Šis 
visiškos Žmogaus laisvės pabrėžimas kai ką paskatino 
interpretuoti Sartre'ą kaip kalbantį visiškas kvailystes —- 
esą Žmogaus laisvė neturi jokių ribų. Sartre taip anaiptol 
nemanė; kaip ir Heidegger, jis pabrėžė Žmogaus situaty- 
vumą. Tačiau jis nurodo, kad bet kokia konkreti situacija 

yra interpretuojama ir keičiama priklausomai nuo ateities 
projekto, kuris yra laisvai pasirinkta galimybė. Šia prasme 
Sartre gali netgi pasakyti, kad žmogus "pasirenka" savo 
gimimą, nuspręsdamas verčiau gyventi, o ne nusižudyti. 
Individui visuomet atviras tam tikras laisvas pasirinkimas. 
Laisvas pasirinkimas yra pamatinis Sartre'o egzistencinės 
filosofijos principas. Vienintelis pasirinkimas, kurio žmo- 
gus neturi, tai pasirinkimas nesirinkti. 

Būtis-savyje. Nežmogiškąją tikrovę Sartre vadino būtimi- 
savyje. Vienintelis būdas, kuriuo galima apibūdinti savyje, 
yra tokios metaforos kaip tamsus, tankus, absurdiškas. 
Visa kita, kas gali būti pasakyta apie savyje, sakoma re- 
miantis sau projektais arba tuo, ką Husserl vadino “sąmo- 
nės intencionalumu“. Taigi, pasak Sartre'o, sąmonė yra 
nuolatos nukreipta į būtį, bet ji nuolatos transcenduoja, 
peržengia būtį įvesdama ateities galimybes. O kadangi 
laikiškumo ateities matmuo yra dar-ne, tai sau, nuolatos 
transcenduodamas į ateitį, vis papildo savyje negatyvumu. 
Tai vienas iš pamatinių nesutarimo tarp Sartre'o ir Hei- 
deggerio momentų: Heideggerio negatyvumas rėmėsi tiktai 
mirtimi, arba “niekėjančiu nieku“ (das Nichts selbst nichtet), 
paties Heideggerio žodžiais tariant. Tuo tarpu Sartre mano, 
kad negatyvumas slypi kiekviename sprendime; ne tik 
sprendime apie ateitį (“dar ne“), bet ir apie praeitį (“jau 
ne“). Tai ta nuolatinė būties ir niekio dialektika, kuri, anot 
Sartre'o, yra pamatinė sąmonės struktūra. Tačiau sąmonė 
niekuomet savęs neužbaigia, ji nuolatos save transcenduoja, 
peržengia į vis naujus projektus, taigi negali laikyti savęs 
pastoviu esiniu. Kiekvienu konkrečiu laiku sąmonė gali 
matyti tik tai, ką ji padarė iš savęs praeityje, remdamasi 
atvira ateitimi, kupina dar nerealizuotų galimybių. Toks 
požiūris į eg0, arba asmenį, labai skiria Sartre'ą ir Husserlį. 
Pasak Husserlio, e70 yra transcendentalinis ir niekuomet 
negali būti suskliaustas; pasak Sartre'o, e90 nėra tapatus 

sąmonei. Veikiau eg0 yra tai, ką sąmonė yra padariusi iš 
savęs praeityje. Norėdamas išreikšti šią paradoksalią 
asmens sampratą, Sartre siūlo tokią metaforą: e90 yra 
konkretizuotų galimybių (buvusių pasirinkimų bendros 
sumos) nueitas takas. Todėl Sartre gali paradoksaliai teig- 
ti: “Sąmonės prigimtis yra būti tuo, kas ji nėra, ir nebūti 
tuo, kas ji yra“ V. 

Kaip ir Heidegger, savo vėlyvuosiuose darbuose Sartre 
perkėlė kirtį į kitą vietą, nors vis dar diskutuojama, ar šitai 
radikaliai keičia jo požiūrį, ar tik išgrynina ankstesniąją 
poziciją. Nors Sartre ir toliau tvirtina, kad Žmogus yra 
visiškai laisvas, ši laisvė visuomet tarpsta istorijoje. Taigi, 
pasak Sartre'o, kiekviena filosofija taip pat tarpsta istori- 
joje - telpa labai skirtinguose visuomeniniuose, politiniuo- 
se ir ekonominiuose kontekstuose. O kadangi sąlygos, 
paskatinusios atsirasti marksizmą, nepasikeitė, Sartre laiko 
marksizmą pamatine dabarties filosofija. Žinoma, Sartre 
nesutinka su deterministine žmogaus interpretacija, kurią 
pasiūlė dialektinis materializmas, laikantis žmogų tiktai 
visuomeninių ir ekonominių sąlygų produktu. Bet Sartre 
sutinka su pamatiniu marksizmo teiginiu, kad žmogus 
realizuoja save tiktai veikdamas. Tai išplaukia iš Sartre'o 
teiginio apie intencionalinę sąmonės sąrangą, visuomet 
nukreiptą iš vidaus į pasaulį. Kaip tik pasaulyje žmogus 
savo laisvai pasirinktais veiksmais išplėtoja savo pasirin- 
kimų išdavas. Įterpdamas marksizmą į savąją absoliučios 
laisvės sampratą, Sartre mano jį apvaląs ir nukreipiąs 
konkretumo ir atvirumo link. Todėl Sartre šiandien yra ir 
griežčiausias marksistinio socializmo kritikas, ir karščiau- 
sias jo gynėjas. Šitai perkėlė jo dėmesį nuo filosofinių dar- 
bų prie politinės veiklos, kuri dažnai įtraukdavo jį į labai 
ginčytinus dalykus. Tačiau, matyt, plačiausiai pasklido jo 
dramos veikalų įtaka'“. 

EGZISTENCIALIZMAS - 
LITERATŪRINIS JUDĖJIMAS 


Savo karjeros pradžioje Sartre viešai teigė, kad egzis- 
tencializmas nėra populiari filosofijos rūšis, o veikiau 
filosofija specialistams. Egzistencialistui tai turbūt labiau- 
siai nepriimtinas teiginys. Vėlyvuosiuose darbuose Sartre, 
priešingai šiai ankstesniajai pozicijai, teigė, kad egzisten- 
cializmas nėra filosofinis mąstymas ir kad jį turi įveikti 
kritiškas marksizmas*. Šis nuostatos pakeitimas atspindi 
įtampą, visuomet buvusią egzistencializme, būtent įtampą 
tarp sisteminės ir nesisteminės filosofijos. Nesistemišku- 
mas, ar, beveik galima sakyti, nesisteminė nuostata glūdi 
Kierkegaardo ir Nietzsche's raštuose. Tačiau į šią tradiciją 
įsiterpęs fenomenologinis metodas reikalavo vis didesnės 
sistematizacijos, ir tai pradėjo reikštis įvairiais žanrais. 
Egzistencialistai pasuko į dramą, romaną, apsakymą, poe- 
Ziją, taip pat esė, idant perduotų konkrečiomis situaci- 
jomis savąjį žmogiškosios tikrovės prigimties supratimą. 
Šis netiesioginis perdavimo būdas nuosekliai siejasi su 
egzistencialistų požiūriu, kad neįmanoma priversti kito 
būti laisvu. Bet kartu šie įvairūs rašymo būdai įgalino juos 
atskleisti visuotines žmogaus problemas. Kiekviena konk- 
reti situacija parodo galimybę, kurią gali išgyventi bet kuri 
žmogiškoji būtybė. 

Kadangi keli žymūs mąstytojai egzistencialistai, tarp jų 
Sartre, pasirinko literatūros žanrą, Jungtinėse Valstijose 
egzistencializmas pirmiausia susilaukė dėmesio kaip 
literatūrinis judėjimas. Po Antrojo pasaulinio karo dėmesį 
patraukė Sartre'o pjesės, Albert Camus apsakymai ir 
romanai. Vėliau vis daugiau dėmesio susilaukė egzisten- 
cializmo pirmtakai — Gide, Rilke, Baudelaire. Iš šių skir- 
tingų srovių iškilo absurdo literatūra bei teatras, naujas 
Kafkos, Dostojevskio veikalų perskaitymas, šiuolaikinis 

rašytojas Samuel Beckett. Visi jie, kaip ir daugybė kitų, 
neapibrėžtai apibūdinami kaip rašytojai egzistencialistai, 
bet vienintelis tikras jų sąlyčio taškas yra bendros pamati- 
nės temos — susvetimėjimas, maištas, absurdiškumas, 
neviltis, vienišumas ir kita. Išpopuliarėjęs Vakarų Europoje 
ir Jungtinėse Valstijose, egzistencializmas panašią įtaką 
turi ir Rytų Europoje. Tokiems autoriams kaip Kotakowski, 
Schaff ir Petrovič, kad ir stojusiems prieš egzistencializmą, 
teko imtis tų pačių temų, įvedant jas į marksistinio mąsty- 
mo kontekstą. 

Tačiau kalbant visiškai tiksliai, egzistencialisto terminą 
reikėtų taikyti tik tiems autoriams, kurių dramos ir lite- 
ratūros kūriniai atspindi sąmoningai išdėstytą filosofinį 
požiūrį. Aišku, akivaizdžiausias pavyzdys yra Sartre. 
Gabriel Marcel Europoje yra lygiai plačiai žinomas 
dramaturgas, kaip ir filosofas, nors jo pjesės mažai paplito 
Jungtinėse Amerikos Valstijose ir nebuvo išverstos į anglų 
kalbą. Net Camus, visuotinai pripažintas kaip rašytojas 
egzistencialistas, pats savęs egzistencialistu nelaikė. Ir jei 
jis nebūtų per anksti miręs, turbūt būtų nutolęs nuo absur- 
do temos — toks judesys jau įžvelgiamas viename vėles- 
niųjų jo romanų, Mare. Tačiau kadangi egzistencinė filo- 
sofija buvo paveikusi literatūrą, daugelis egzistencines 
temas pirmiausia pažino išreikštas literatūriškai. 


KITI IŠKILUŪS EGZISTENCIALISTAI 
1 


Joks egzistencinės filosofijos įtakos aptarimas nebūtų 
išsamus nenurodžius kitų iškilių mąstytojų, nepažymėjus 
jų skirtingų tautinių fonų, liudijančių, jog egzistencializmas 
nėra filosofinis judėjimas, kuris ribotųsi tik viena šalimi ar 
netgi vienu žemynu. Joks glaustas išdėstymas negali 

teisingai įvertinti šių mąstytojų kūrybos turtingumo ir 
gilumo; čia nurodysime tik tas jų darbų temas, kurių 
nepalietė kiti egzistencialistinės tradicijos mąstytojai. 


Nikolaj Berdiajev 


Nikolaj Berdiajev, patyręs žmogaus pavergimą marksis- 
tinėje lenininėje sistemoje, egzistencinę filosofiją plėtojo 
pabrėždamas dvasios laisvę. Pasak Berdiajevo, žmogiš- 
kosios tikrovės aspektas, kuriam kyla didžiausia grėsmė iš 
dabartinių filosofinių ir politinių judėjimų, yra Žmogaus 
dvasia. Savo darbuose jis išsamiai nagrinėja tuos gyvenimo 
aspektus, kurie gresia pavergti žmogaus dvasią: valstybę, 
visuomenę, kultūrą, istoriją, revoliuciją, nuosavybę ir 
visokeriopą dogmatizmą. Berdiajev pabrėžia asmens 
pirmenybę bet kokių autoritarizmo pavidalų atžvilgiu. Sa- 
vo požiūrį jis vadina “personalizmu", kurio tačiau nereikia 
painioti su Emmanuel Mounier šio žodžio vartojimu. 
Berdiajev pabrėžia, kad autoriteto priešybė yra asmens 
autorystė, kuri yra veikiau kūrybiška negu dogmatiška. Be 
to, jis teigia, kad bet kokia autoritarinė sistema yra privers- 
ta vartoti jėgą, nes ji yra praradusi autorystę, reikalingą 
problemoms spręsti. Autorystė reiškia keitimąsi idėjomis, 
laisvą ir atvirą diskusiją bei abipusę pagarbą. O kadangi 
dogmatiškas mąstymas iš prigimties nėra laisvas, tokios 
sistemos neišvengiamai persekioja ir naikina kūrybingus 
asmenis. Tačiau, pasak Berdiajevo, laisvė nėra lengvai 
duota, veikiau ji yra didysis dvasios uždavinys. Visuomet 
lengviau paklusti ir nusileisti autoritetui, negu imtis sun- 
kaus uždavinio tapti laisvam. 

Vis dėlto klystume manydami, kad Berdiajev sieja 
autoritetą tik su išoriškai primesta sistema. Jis supranta 
autoritetą kaip bet kokį pavergiantį veiksnį, gresiantį 

žmogaus laisvei. Galbūt klastingiausios yra tos pavergimo 
formos, kurios yra paties individo sau primestos, tokios 
kaip valia valdyti, valia turėti, valia viešpatauti. Svars- 
tydamas Hegelio požiūrį, Berdiajev parodo, jog ponas ir 
vergas iš tikrųjų sėdi vienoje valtyje, jog jie abu yra vergijos 
aukos. Kad būtum asmeniu, turi lemti save tiktai savo 
dvasios laisvės pagrindu, o ne griebdamasis valdų, valdžios 
struktūrų, aistrų ar viešpatavimo kitiems. Čia Berdiajev 
sutinka su pamatiniu egzistencialistiniu laisvės pabrėžimu: 
vieno Žmogaus pavergimas yra visų pavergimas. Pergy- 
venęs Rusijos Komunistinę revoliuciją kaip jos dalyvis, 
Berdiajev turi unikalią perspektyvą, iš kurios gali įvertinti 
dabartinių politinių sistemų nužmoginantį aspektą. Ber- 
diajevo veikaluose kritikuojami visi XX amžiaus pasaulio 
aspektai, parodoma, kad egzistencialistinės temos tinka 
įvairiausioms Žmogaus situacijoms **. 


Gabriel Marcel 


Gabriel Marcelio kūryba, tęsdama egzistencializmo te- 
mas, nurodo tokį patyrimo veiksnį, kurio kiti šios tradi- 
cijos autoriai paprastai nenagrinėja. Nuo pat savo atsi- 
radimo egzistencinė filosofija reiškė nepasitikėjimą išsa- 
miomis racionaliomis sistemomis, kurios pretendavo 
pateikti visuminį ir nuoseklų Žmogaus pasaulyje vaizdą. 
Marcel taip pat atmeta tokias sistemas ir nurodo, kad 
Žmogaus egzistencija yra nepakeičiamai neskaidri ir gili ir 
kad ji niekuomet negali būti iki galo suprasta objektyviais 
metodais. 

Norėdamas parodyti, kodėl taip yra, Marcel iš pagrindų 
skiria buvimą ir turėjimą. Tai, ką Žmogus turi, iš dalies yra 
jam išoriška; turėjimas yra susijęs su objektyvia dalykų 
tvarka, ir Zmogus, pasitelkęs atitinkamą techniką, gali iš 

dalies kontroliuoti objektyvią dalykų tvarką. Tačiau 
turėjimas, kaip rašo Marcel, yra pajungtas buvimui. Neiš- 
vengiama įtampa tarp buvimo ir turėjimo yra aiškiai ma- 
toma reflektuojant savo paties kūną. Kūnas yra ir tai, kas 
aš esu, ir tai, ką aš turiu. Mano kūnas yra bet kokio turėji- 
mo akto sąlyga, nes savo paties kūno kontrolė yra bet 
kokio galimo santykio su objektų pasauliu būtina sąlyga. 
Tačiau mano kūnas pasirodo esąs daugiau negu objektas, 
daugiau negu tai, ką aš turiu, nes jis yra mano buvimo 
pasaulyje būdas. Būti žmogiškąja būtybe reiškia būti kū- 
niškam. 

Savo įkūnyto, arba kūniško, buvimo pasaulyje būdo 
refleksija dar labiau paryškina žmogaus egzistencijos gel- 
mę. Šitai pabrėžia Marcel, skirdamas problemą ir slėpinį. 
Problema yra tyrimas, nuo kurio tyrinėtojas stovi atstu. Jis 
gali rasti tinkamus metodus jai nagrinėti ir pasiūlyti eks- 
perimentinius sprendimus. Jei jis negali problemos išspręsti, 
šitai galima paaiškinti duomenų trūkumu ar netinkama 
analizės technika. Tačiau ne visa, kas žmogui rūpi, yra 
problemos. Taip traktuoti rūpimus dalykus - reiškia nepa- 
stebėti slėpinio svarbos. Slėpinys, priešingai negu problema, 
yra tai, kame stebėtojas dalyvauja ir nuo ko jis niekuomet 
negali savęs atskirti. Marcel tvirtina, kad gyvenimas turi 
būti laikomas slėpiniu, o ne problema, nes negalima at- 
skirti savęs nuo gyvenimo ir žvelgti į jį visiškai objektyviai 
arba teoriškai atsiribojus. 

Su turėjimu yra susiję problemoms būdingas mąstymas 
ir atitinkamos jo atmainos, tokios kaip smalsumas ar, 
sistemingiau, mokslinio tyrimo būdai. Tuo tarpu slėpinys 
yra uždaras mokslinei analizei, o tinkamas atsakas į slėpinį 
yra nuostaba, vedanti į išmintį. Marcelio analizės išvada 
yra ta, kad visos pastangos susisteminti pasaulį yra pa- 
smerktos nesėkmei, nes jos nekreipia dėmesio į nepanai- 
kinamą egzistencijos slėpinio gelmę. 

Marcel laikė slėpiniais blogį, meilę, įsikūnijimą ir pačią 
būtį. Nuolatinė pagunda yra paversti slėpinius proble- 
momis. Tačiau šitai veda į gyvenimo nužeminimą ir fal- 
sifikavimą. Marcel yra įsitikinęs, kad niekuomet negalime 
išsamiai ištirti slėpinio. Bet tai neturi kelti nevilties, nes 
svarbiausias dalykas Marcelio mąstyme yra tai, kad 
būdamas laisvas, žmogus gali atsakyti į slėpinį judesiu, 
kurį tiksliausia būtų pavadinti viltimi. Tačiau viltimi Marcel 
vadina ne tik optimizmą ar stoišką susitaikymą. Pasak jo, 
viltis nėra nukreipta į kokį paskirą daiktą, veikiau tai 
atsakymas pačiai būčiai. Viltis yra susijusi su būties slė- 
piniu, tad ji taip pat visuomet lieka anapus visiškai ra- 
cionalaus supratimo. Ir viltis negali remtis nieku kitu, tiktai 
pačia savimi. 

Marcelio primygtinis būties slėpiningumo teigimas ro- 
do, kad žmogaus egzistencija yra nesuprastinama vien tik 
į erdvinę-laikinę tikrovę. Laikyti save vien fiziniu objek- 
tu - reiškia save nužeminti ir falsifikuoti, padaryti tai, ką 
Marcel vadina “tragiška klaida“. Marcel laiko žmogų save 
transcenduojančia tikrove; žmogus yra ir daiktas, ir dau- 
giau negu daiktas. Ir šitai taip pat yra slėpinys. Kai tik 
Zmogus vertina savo veiksmus ar sprendžia apie esamą 
akimirką, jis išeina anapus savęs, atlieka savi-transcen- 
davimo judesį, kuris nepaaiškinamas esamos situacijos 
pagrindu. Nors žmogaus santykis su būtimi kaip slėpiniu 
negali būti diskursyviai ar racionaliai paaiškintas, tačiau 
jis Svysteli tam tikrose intensyviai išgyvenamose situaci- 
jose, iš kurių Marceliui svarbiausios yra tikėjimas, viltis ir 
meilė. Šių potyrių refleksija nurodo patį pamatinį slėpinį — 
būties slėpinį". 

Karl Jaspers 


Būties pirmenybė prieš filosofinę refleksiją, matoma 
Marcelio veikaluose, atsispindi ir Karl Jasperso mąstyme. 
Iš pradžių studijavęs psichiatriją ir daug apie ją rašęs, 
Jaspers pradėjo suvokti šio mokslo ribas ir jo nesugebėjimą 
nagrinėti pamatinius Žmogaus egzistencijos aspektus. Jo 
vėlesnis filosofinis darbas buvo labai reikšmingas pritai- 
kant psichologijai egzistencines įžvalgas. Bet mes čia 
apsistosime tiktai ties jo grynai filosofiniais darbais ir 
pabrėšime temas, būdingas tik Jasperso mąstymui ir kitų 
egzistencialistų nesvarstytas. 

Kaip ir Marcel, Jaspers laiko būties klausimą visuotinai 
svarbiu, tačiau, priešingai negu Marcel, jis plėtojo šią temą 
ne specifiškai krikščioniško mąstymo kontekste. Kaip ir 
kiti egzistencialistai, ypač Heidegger, Jaspers teigia, kad 
klaidinga tapatinti būtį su daiktų visuma. Būtis nėra visus 
esinius apimančios klasės pavadinimas ar aukščiausiasis 
iš visų esinių. Kitaip sakant, kataloguodami visą tikrovę, 
negalėtume sąrašo pradėti nuo būties, o žemiau surašyti 
mažesnius esinius. Egzistencialistai teigia, kad tradicinė 
būties kaip savito aprašomojo, apibrėžiamojo esinio 
samprata yra neteisinga ir klaidinanti. Būtis nėra apibrė- 
žiama jokiomis objektyviomis ypatybėmis. Ji netgi nėra 
atvira tiesioginei filosofinei refleksijai, o prieinama tiktai 
netiesiogiai, iš skirtingų ribotų perspektyvų. Būtis nėra nei 
objektyvi, nei subjektyvi. Ji lieka anapus šių klasifikacijų, 
tačiau ji abi jas aprėpia. Jaspers mėgina sučiuopti šią būties 
prasmę, vadindamas ją /'aprėptimi“ (Umgreifende). Aprėptis 
yra tai, iš ko visas objektyvus ir subjektyvus pažinimas 
gauna savo reikšmę ir savo ribas. 

Aprėptis yra viena sudėtingiausių Jasperso filosofijos są- 
vokų. Ji sudėtinga todėl, kad yra anapus subjekto-objekto 
dichotomijos ir dėl to ją galima pasiekti tiktai netiesiogiai. 

Aprėptis apima visas skirtis, bet ji gali būti sučiuopta 
netiesiogiai, per skirtingas jos atmainas. Jaspers aptaria 
keletą tokių atmainų, bet paprastai jos yra sugrupuojamos 
į dvi: aprėptis, kuria mes esame, ir aprėptis, kuri yra pati 
būtis. Ši skirtis gali būti laikoma artima subjekto ir objekto, 
asmens ir pasaulio skirtimi; tačiau nauja Jasperso požiūry- 
je yra tai, kad subjekto ir objekto skirtis nėra galutinė, nes 
abi jos yra įsišaknijusios pačioje aprėptyje. Aprėptis, kuria 
mes esame, arba tai, kas apytikriai vadinama subjektu, ir 
aprėptis, kuri yra pati būtis, arba objektas Jasperso pa- 
tikslinta prasme, gali būti toliau skaidomi į papildomas 
aprėpties atmainas, kurias geriau gali parodyti schema: 


APRĖPTIS, KURIA APRĖPTIS, KURI YRA 
MES ESAME PATI BŪTIS 
(subjektyvybė) (objektyvybė) 





IMANENTAS 









EGZISTAVIMAS 
(Dasein) 


Sąmonė apskritai Pasaulis 


DVASIA 
(Geist) 


P-——- 


TRANSCENDENTAS 





EXISTENZ 






TRANSCENDENCIJA 

Asmuo yra pasiekiamas daugeliu būdų, iš kurių papras- 
čiausias yra Dasein. Kaip Dasein, asmuo suvokia savo po- 
reikius, troškimus, kasdienius rūpesčius dėl daiktų ir dėl jį 
supančios gamtos, kuri tuos jo poreikius tenkina. Svarbu 
pažymėti, kad Jaspers kalba apie Dasein visai kita prasme 
negu Heidegger. Heidegger Dasein yra ontologinė atvertis 
būčiai, Jasperso Dasein reiškia tiktai įprastos, kasdienės 
sąmonės lygmenis. Dasein, arba "egzistencija", kaip kartais 
verčiamas šis žodis, žymi jautrią būtybę, esančią natūra- 
lioje būsenoje, nukreiptą į gamtinę aplinką ir besirūpinan- 
čią išsaugoti savo tęstinumą. Dasein lygmenyje mums ne- 
rūpi moralinės, religinės ar estetinės vertybės, nėra nei 
teisingumo, nei klaidingumo, nei teisybės, nei neteisybės. 
Svarbiausi santykiai čia yra malonumas ir jėga. Pažinimas 
yra tiktai įrankis, 0 tiesa yra tiktai utilitari vertybė. 

Aukštesnįjį sąmonės lygmenį Jaspers vadina sąmone ap- 
skritai; tai mokslinis ir kategorinis pažinimas. Žmogus kaip 
sąmonė apskritai siekia suprasti objektyviąją tikrovę ir 
visas jos tiesas. Suprasdamas Žmogus santykiauja su pa- 
sauliu per tokius neapčiuopiamus objektus kaip rūšys, 
giminės, moksliniai principai ir estetinės bei etinės normos. 
Šiame lygmenyje atsiranda loginiai ir objektyvūs ryšiai su 
gamta, besiremiantys tuo, ką Kant vadintų “sprendimais". 
Trumpai sakant, tiesa yra ir faktinė, ir loginė. 

Tačiau keldami fundamentalesnius klausimus, pamato- 
me, kad atsakymų į juos negalima gauti logiškai įrodinė- 
jant ar Matuojant dedukcinio taisyklingumo standartais. 
Sąmonės apskritai lygmenyje neįmanoma kalbėti apie 
romantišką meilę, suprasti literatūrą, žavėtis menu, turėti 
metafiziką ar religiją. Visiems šiems dalykams suprasti 
reikalinga dvasios atmaina. Žmogus kaip dvasia kuria idė- 
ją, duodančią vieningą pasaulio ir Žmogaus santykio su 
juo vaizdą. Dvasios gyvenimas pagimdo idėjas, kurios 
suteikia pagrindą Žmogaus mintims ir veiksmams, ir šios 

idėjos reiškiasi visomis Žmogaus pastangomis. Tokios idė- 
jos kaip siela, Dievas, pasaulis, visuomeninė tvarka, tei- 
singumas, dora ir grožis, nėra tik teorinės, jos vairuoja 
pasaulį. Sekdamas Kantu, Jaspers sako, kad šios idėjos 
nėra objektyvus pažinimas, bet jos suteikia kontekstą, ku- 
ris daro pasaulį suvokiamą protingoms būtybėms. 

Aprėpties atmainos - Dasein, sąmonė apskritai ir dvasia — 
slypi pasaulyje. Jaspers tačiau tvirtina, kad visos šios 
atmainos pasirodo nepakankamos. Net dvasios lygmenyje 
Žmogus jaučiasi apsuptas bendrų idėjų, normų ir vertybių, 
neturinčių nieko bendra su jo vienatinumu. Vienatinis 
kiekvieno individo paskirumas gali būti jo sučiuoptas ar- 
tėjant prie transcendencijos, kurią Jaspers vadina Existenz. 
Existenz yra sunkiai suprantama sąvoka, bet ją galima 
nurodyti daugeliu būdų. Žmogus kaip Existenz yra atviras 
savo neribotam galimybiškumui, kuris aprėpia besisklei- 
džiančią dvasią ir sąmonę apskritai, bet kuris tuo pat metu 
yra susijęs su transcendencija. Existenz visuomet yra save 
transcenduojantis judėjimas, kuris gali blykstelėti kiekvie- 
name filosofavime ir autentiškai laisvuose sprendimuose. 
Tačiau Existenz lygmuo gali būti pasiektas tik laisvai, 
atmetant visas neautentiškos egzistencijos atmainas. Jas- 
pers vadina tai "šuoliu". Existenz yra atsisakymas objek- 
tyvuoti ir nužmoginti žmogiškąją tikrovę. Tai pritarimas 
laisvam bei kūrybiškam Žmogaus santykiui su transcen- 
dencija. | 

Visais šiais būdais Jaspers teigia, kad prie aprėpties gali 
būti einama tik per jos atsivėrimus, kurie įvyksta žmoguje 
ir per Žmogų. Žmogaus savi-transcenduojantis judesys 
visuomet yra nukreiptas į pasaulį, tačiau jis niekuomet 
nepasiekia tikslo ir nurodo į tai, kas transcenduoja pasaulį, 
būtent į pačią būtį. Nors Jaspers kartais taria žodį "Dievas" 
kalbėdamas apie būtį, šitai negali būti aiškinama kaip 
nuoroda į tradicinį teizmo Dievą, pasiekiamą formaliais 

įrodymais ar objektyviu samprotavimu. Pasak Jasperso, 
kelias į būtį eina per tai, ką jis vadina "šifro" skaitymu. Kas 
gali būti mąstoma objektyviai, atmetama kaip netinkama ir 
nepritaikoma transcendencijai. Būtis negali būti apibrėžta 
predikatų eilėmis arba išvadomis, nors Jaspers turi omenyje 
savotišką via negativa sakydamas, kad visas mąstymo ka- 
tegorijos galime panaudoti, jei teigiame, jog jos yra tai, kas 
būtis nėra; kitaip šnekant, jos būčiai netinka. Visa tai panašu 
į skaitymą Existenz "ženklų" - laisvės, ryžto, ištvermės — 
kurie Existenz neapibrėžia, tačiau į jį nurodo. 

Existenz priartėja prie transcendencijos per tokius šifrus 
kaip religiniai įvaizdžiai, vaizdiniai bei tikėjimai, kurie 
turi reikšmę, bet nereiškia jokio ypatingo objekto. Žinoma, 
nuo istorinės Existenz situacijos priklauso tai, kaip šifrai 
reiškia ir nurodo į transcendenciją. Jaspers teigia, kad 
žmogaus būties suvokimas atsiranda “ribinėse situacijose“, 
tokiose kaip mirtis, kančia, kova, atsitiktinumas, kaltė ir 
tikėjimas. Šių kraštutinių situacijų negalima įveikti ar 
pakeisti, jas galima tiktai įsisąmoninti. Vis dėlto jos iš dalies 
atskleidžia žmogui jo būtį, liudydamos pasaulyje esant 
“plyšius" ir nesėkmę visų pastangų suprasti pasaulį iš jo 
paties. Tačiau tos “ribinės situacijos“ negali būti “privers- 
tos“ ar įrodytos, jos veikiau yra įgyvendintas žmogaus 
Existenz istoriškumas. 

Jasperso ėjimas prie būties per konkrečią žmogaus 
situaciją rodo jo dėmesį faktiniam aprašymui, taip pat šio 
aprašymo riboms. Tai rodo ir jo ankstesnį psichiatrinį 
išsilavinimą bei įsitikinimą, kad grynai mokslinis apra- 
šymas negali teisingai įvertinti pamatinių Žmogaus eg- 
zistencijos matmenų. Kadangi aprėpčiai tenka pagrindinė 
vieta Jasperso filosofijoje, ji buvo lyginama su Rytų misti- 
ka, tačiau tai netinkamas palyginimas. Prie aprėpties sam- 
pratos Jaspersą atvedė tai, ką jis laiko pagrindiniu žmo- 
gaus patyrimo aspektu: žmogaus savi-transcenduojantis 


106 


judesys siekiant visybės. Labiau čia tiktų palyginimas su 
ikisokratine graikų tradicija, pabrėžiančia, kaip svarbu 
suprasti žmogaus specifiškumą visybės Kontekste bei 
žmogaus troškimą pažinti tikrąją būtį. Tačiau Jaspers yra 
nuoseklus egzistencialistas — jis primygtinai tvirtina, jog 
pats būties klausimas negali būti atskirtas nuo konkrečios 
žmogaus situacijos. “Štai kodėl, - pažymi Jaspers, - bet 
koks filosofinis diskursas yra toks nepilnas. Jis prašo to, 
kas jo klausosi, kad jį papildytų. Filosofija neduoda, ji gali 
tiktai pažadinti — ji gali priminti ir padėti apsaugoti bei 
išsaugoti““. 

5 skyrius 
TRADICINIŲ PROBLEMŲ 


FENOMENOLOGINE 
ANALIZĖ 


Ankstesnių skyrių svarstymai rodo, kad fenomenologija 
yra ne naujas doktrinų rinkinys, bet būdas atnaujinti tra- 
dicines problemas, viešpatavusias Vakarų filosofijoje nuo 
pat jos pradžios graikuose. Šia prasme fenomenologai 
nemano, kad jie daro kažką nauja ar keista. Bet modernioji 
filosofija, tai yra filosofija nuo Descartes'o laikų, sumenkino 
ar net visai atmetė tradicinius filosofinius klausimus, pa- 
versdama juos klausimais, tinkamesniais paskiriems gamtos 
mokslams - biologijai, chemijai, fizikai ir kitiems. Tačiau, 
pasak fenomenologų, klausimai apie asmens, laisvės, 
patyrimo, vertybių ir žmonių santykių prigimtį vis dėlto 
lieka amžinais filosofijos rūpesčiais ir negali būti perduoti 
paskiriems mokslams. Tai nereiškia, kad mokslas negali 
šių klausimų nušviesti. Priešingai — jis gali ir turi tai daryti. 
Tačiau dauguma dabartinių filosofų lemtingai klysta 


109 


darydami prielaidą, kad mokslas ir tiktai mokslas gali duoti 
pamatinius atsakymus į šiuos ypatingus žmogaus rūpes- 
čius. Tokia yra mąstymo filosofija. Populiarus ir įtikina- 
mas aiškinimas — kad mąstymo veikla gali būti visiškai 
paaiškinta remiantis fiziniais procesais, kurie yra savita 
psichofiziologijos sritis. Pastarasis aiškinimo būdas savo 
ruožtu paverčia supratimo principus gamtos dėsniais, 
kuriuos tiria chemija ir galų gale fizika. 

Tokio pobūdžio atsakymai į tradicines filosofines prob- 
lemas ženklina radikalų redukcionizmą, kurį fenomeno- 
logai dažnai vadina “ne ko kito kaip“ filosofija: mąstymo 
veikla yra “ne kas kita kaip“ smegenyse vykstantys fiziniai 
procesai, laisvė yra “ne kas kita kaip“ iliuzija, atsirandanti 
nežinant tikrų priežastinių ryšių, vertybės yra “ne kas kita 
kaip“ emociniai prioritetai, paaiškinami cheminės pusiau- 
svyros stoka, percepcija yra “ne kas kita kaip“ skirtingų 
materijos būvių fizinė sąveika. Po visais tokiais aiškinimais 
slypi pamatinė prielaida, kad tikrovė yra “ne kas kita kaip“ 
fizinių esinių visuma. Atsakydama fenomenologija reika- 
lauja, kad visos tokios prielaidos būtų suskliaustos (feno- 
menologinis epoche). Sulaikydamas šių prielaidų galiojimą, 
fenomenologas nedaro išvados, kad tokie aiškinimai yra 
neteisingi, bet kad jie turi būti atidėti į šalį, suskliausti, kol 
galės būti filosofiškai pagrįsti. Trumpai sakant, fenome- 
nologija teigia, kad fenomenai turi būti tiriami tokie, kokie 
jie pasirodo sąmonei; tuomet ir tik tuomet juos galima pa- 
talpinti deramoje perspektyvoje, rūpinantis, kad jokia są- 
monės patyrimo sritis nebūtų atmesta ar suprastinta į ką 
kita negu tai, kas patiriama. Išvadą, kad proto veikla yra “ne 
kas kita kaip“ smegenyse vykstantis fizinis procesas, galė- 
sime prieiti tik pažinę proto veiklą tokią, kokia ji yra pati 
savaime. Tačiau vienintelis kelias tai sužinoti yra ištirti ją 
kaip reiškinį, tai yra tokią, kokia ji pasirodo sąmonės paty- 
rimui. Fenomenologinis metodas nurodo, kaip šitai atlikti. 

SĄMONĖ IR ASMUO 


Nuo Descartes'o laikų asmens samprata buvo viena iš 
vyraujančių filosofijos temų. Descartes'o išvados buvo 
atmestos, tačiau asmens klausimo pirmenybė yra tokia 
pat svarbi kaip visuomet. Fenomenologijai tai lemiamas 
klausimas, nes sąmonė yra bet kokio filosofavimo išeities 
taškas. Ankstesnysis svarstymas parodė, kad svarbiausias 
fenomenologinio metodo aspektas yra intencinė sąmonės 
sąranga. Nėra reikalo čia šitai kartoti; verčiau nukreipti 
skaitytoją į atitinkamas pirmojo ir antrojo skyrių dalis. Bet 
bus naudinga keliais sakiniais nurodyti, kaip sąmonės 
intencionalumas atsiliepia asmens sampratai. 

Fenomenologiškai tiriant, atsiskleidžia sąmonės feno- 
meno intencionalumas: sąmonė niekuomet nepatiriama 
kaip daiktas, kaip esinys tarp esinių, bet veikiau kaip veikla. 
Tačiau ši veikla niekuomet nebūna uždara savyje arba 
tuščia, ji visuomet yra nukreipta už savęs į ką nors kita 
negu ji pati. Galime kalbėti apie sąmonės objektus kaip apie 
tai, į ką sąmonė yra nukreipta, bet svarbu nesuprasti šito 
taip, kad objektas reiškia tik fizinį objektą, — tai pagunda, 
kylanti iš mūsų laikų mokslinių prietarų. Fiziniai objektai 
iš tiesų gali būti sąmonės intencijų objektai, bet jais gali 
būti ir nefiziniai objektai: teorijos, skaičiai, vertybės, kiti 
asmenys, ateities galimybės, jausmai, nuotaikos ir kita. 
Nesugebant suprasti visos galimo patyrimo apimties, 
filosofinis tyrimas labai susiaurinamas. Kartojame įspėji- 
mą: svarbu nepainioti intencionalumo kaip filosofinės sam- 
pratos su kasdiene šio žodžio vartosena. Galima kalbėti 
apie intenciją ką nors padaryti turint omenyje tam tikrą 
veiksmą. Aišku, tai tik vienas sąmonės intencionalumo 
filosofine prasme atvejis; fenomenologija, kalbėdama apie 
intencionalumą, apima visas sąmonės orientacijas. 

Nagrinėdami sąmonę kaip reiškinį, fenomeną, tai yra 

išlaisvintą nuo visų prielaidų apie sąmonės prigimtį, 
atskleidžiame jos intencinę sąrangą. Tačiau tai ne viskas. 
Atskleidžiame ir tai, kad ne viskas gali būti suskliausta, 
nes patį suskliautimo veiksmą gali atlikti tik asmuo, kuris 
niekuomet negali būti suskliaustas. Husserl laiko tai 
fenomenologiniu “likučiu" ir vadina “transcendentaliniu 
ego“. Husserl teigia, kad ego ir jo sąmoningą gyvenimą taip 
pat galima tirti fenomenologiniu metodu, bet šitai buvo 
ginčijama: Sartre, Heidegger ir Merleau-Ponty pasisakė 
prieš. Husserlio transcendentalinio eg0 sampratą ir jo ty- 
rimą, pasitelkus eidetinę fenomenologiją, trumpai apta- 
rėme trečiajame skyriuje!. Čia, užuot skleidę Husserlio 
transcendentalinio eg0 sampratą, apsistosime ties tuo, kaip 
po Husserlio buvo traktuojamas asmuo ir jo neatsiejamu- 
mas nuo sąmonės. Daugelyje naujųjų fenomenologinių 
asmens studijų išvengiama Husserlio transcendentalinio 
metodo, konkrečiau nagrinėjant asmens santykį su pa- 
sauliu. 

Fenomenologiškai tiriant sąmonę, jos intencinė sąranga 
atskleidžia, kad kiekviena sąmoninga veikla implikuoja 
asmenį, arba eg0. Nors ir būdami skirtingi, visi tenomen- 
ologai sutiktų, jog asmens (690) negalima atskirti nuo jo 
sąmoningos veiklos (cogito), kuri visuomet esti nukreipta į 
kokį nors objektą (cogitatum). Šis aktyvus procesas, e90— 
cogito-cogitatum, visuomet pasirodo vieningas, bet tyrimas 
gali susitelkti ties vienu jo poliu, su išlyga, kad nė vienas 
šios vienybės polius nebūtų suprastas atskirai nuo kito. 
Tačiau čia fenomenologai pradeda nebesutarti dėl to, kaip 
suvokiame eg0. Buvo pasiūlyti du pagrindiniai požiūriai: 
1) ego glūdi visoje sąmonėje ir negali būti sučiuoptas toks, 
koks jis yra pats savaime, ir 2) ego gali tapti sąmonės ob- 
jektu ir gali būti tiriamas taip pat, kaip ir bet koks kitas 
objektas. Pirmojo požiūrio laikėsi Merleau-Ponty, teig- 
damas, kad asmuo yra imanentiškas visam sąmoningam 

gyvenimui ir kad bet koks mėginimas tirti sąmonę atskirai 
nuo asmens yra pasmerktas žlugti. Antrojo požiūrio lai- 
kėsi Sartre, teigdamas, kad eg0 yra sąmoningos veiklos 
produktas, bet nėra jai tapatus. Pasak Sartre'o, e90 yra savo 
ankstesnės sąmonės veiklos visuma ir gali būti pažįstamas, 
sąmonei reflektuojant šią savo ankstesnę veiklą. Šia pras- 
me galima pasakyti, Sartre'o manymu, kad sąmonė nėra 
egologiška; jis atskyrė asmenį, arba e90, ir sąmonę. 
Toliau gilinantis į asmens prigimtį pasirodė, kad šiedu 
atsakymai neduoda visuotinio paaiškinimo; abu jie tėra tik 
dalinės ir ribotos perspektyvos. Paul Ricoeuro darbai 
liudija, jog abu ką tik aptartieji požiūriai gali būti įtraukti 
į platesnį aiškinimą, rodantį, kad kiekvienas sąmoningo 
gyvenimo aspektas yra dalinė asmens apraiška. Ricoeur 
nurodė, jog intencinę sąmonės sąrangą reikia taip išplėsti, 
kad ji apimtų ne tik mintis, bet ir veiksmus. Veiksmai, kaip 
ir mintys, visuomet yra į ką nors nukreipti, ir per kiekvieną 
veiksmą mes suvokiame asmenį kaip veiksmo autorių“. Iš 
vienos pusės, asmuo nėra duotas sąmonei, nes jis niekuo- 
met nebūna atskiras nuo savo veiksmų matricos. Šia pras- 
me Merleau-Ponty buvo teisus. Bet kita vertus, asmuo yra 
sios veiksmų matricos polius, būtent — jų autorius. Per 
šiuos veiksmus galime pasekti asmens intencijas, ir šia 
prasme asmuo tampa tyrimo objektu. Todėl galima sakyti, 
kad ir Sartre buvo teisus. Ricoeuro analizės išvada yra ta, 
kad asmuo niekuomet nėra visiškai pažinus, bet jis visuo- 
met yra iš dalies pažinus dėl savo savitų veiksmų. 
Tęsdami šį svarstymą, daugelis fenomenologų skiria 
refleksinę ir ikirefleksinę sąmonę. Refleksinė sąmonė, arba 
savimonė, randasi taip, kaip ką tik išdėstėme, tai yra suvo- 
kiant asmenį kaip veiksmų, nukreiptų į pasaulį, autorių ir 
pradininką. Tačiau daugelis fenomenologų įrodinėja, kad 
yra ir ikirefleksinis pasaulio suvokimas, kai sąmonė veikia 
nesuvokdama savęs. Refleksinė sąmonė, priešingai, yra 

ikirefleksinės sąmonės veiklos suvokimas. Šią skirtį pa- 
aiškinsime pavyzdžiu. Skaičiuodami pirmiausia suvokia- 
me ne skaičiavimo yeiklą, bet skaičiuojamus dalykus. Ta- 
čiau vos tik skaičiuodami padarome klaidą, atkreipiame 
dėmesį į pačią skaičiavimo veiklą. Šis pokytis ženklina 
posūkį nuo ikirefleksinės veiklos - skaičiavimo veiksmo - 
prie refleksinės - skaičiavimo veiksmo įsisąmoninimo. 

Toks požiūris į asmenį, žinoma, lemia didžiąją dalį ne- 
sutarimų tarp fenomenologų ir tų, kurie supranta sąmonę 
pagal bihevioristinį modelį, tai yra laiko sąmonę tiktai 
atsaku į išorinį akstiną. Pagrindinis dalykas šiame ginče 
yra klausimas, ar asmuo laisvai vairuoja sąmoningą veiklą, 
ar jis tiktai reaguoja į jėgas, kurių pats nekontroliuoja. Tai, 
kaip į šį klausimą atsakoma, turi lemiamų padarinių vi- 
siems Žmonių santykiams. Ar Žmogus atsako už tai, ką 
padarė? Ar žmogų galima teisti už jo pasirinkimus? Trum- 
pai sakant - ar žmogaus veiksmai yra laisvi? 


LAISVĖ IR VALIA 


Valios laisvės klausimas yra viena iš seniausių fįloso- 
finių problemų. Dabartiniam mąstymui ji ypač svarbi dėl 
bihevioristinio Žmogaus veiksmų modelio įtaigumo. 
Pamatinis biheviorizmo požiūris - kad kiekvienas žmo- 
gaus veiksmas yra tiesiog atsakas į akstiną, o santykis tarp 
akstino ir atsako yra priežastinis santykis. Tolesnė išvada 
iš šio požiūrio yra ta, kad žmogaus elgesys bent jau iš 
principo, jei ne praktįškai, yra toks pat numatomas, kaip ir 
kiekvienas kitas gamtinis įvykis. Taigi biheviorizmas tei- 
gia, kad žmogaus elgesį galima paaiškinti remiantis akstinų 
ir atsakų suma, o tai implikuoja, jog laisvė yra iliuzija, ky- 
lanti iš žmogaus elgesį valdančių "dėsnių" nežinojimo. 

Visa tai yra fenomenologinio požiūrio priešingybė. Se- 
kant fenomenologinį metodą, visus tokius paaiškinimus 
reikia suskliausti, idant visą dėmesį galėtume sutelkti 
pačiam valios fenomenui tirti, remiantis ne išradingais la- 
boratoriniais eksperimentais, bet gyvenimo situacijomis. 
Viena iš tokio tyrimo išvadų yra atradimas, kad valia nėra 
tam tikro esinio tam tikras sugebėjimas ar tam tikra ypa- 
tybė; veikiau tai kompleksas sąmoningų veiksmų, kurie, 
kaip ir visi sąmoningi veiksmai, yra intencionalūs. Pla- 
čiausia fenomenologinė valios studija yra solidus dvitomis 
Paul Ricoeuro veikalas, pavadintąs Valios filosofija?. Ri- 
coeuro analizė nurodo, kad valia yra sąmoningų veiksmų 
matrica, apimanti projektą, kuris veikia motyvus, svarsty- 
mą ir sprendimą. Intencinė valios sąranga geriausiai 
matoma pačiame projekte, kuris yra ateities galimybė arba 
galimybių grupė, į kurią kreipiame savo veiksmus ir ku- 
rios šviesoje interpretuojame esamą situaciją. Trumpai 
sakant, projektas yra bet koks dabar neduotas intenduo- 
jamas veiksmas. Taigi sąmonė valios aktu lemia save ne 
tiktai atsižvelgdama į supančią aplinką ir nėra pastarosios 
nulemta. Projektas veikiau yra orientacija į ateities gali- 
mybes, kurias atveria pati sąmonė. Šios ateities galimybės 
pačios yra žmogaus elgesį motyvuojančios jėgos. Taigi sa- 
vo valios veikloje sąmonė lemia pati save. | 

Tradiciškai nagrinėjant valios klausimą, svarstymas bu- 
vo laikomas pasirinkimu iš dviejų pastovių tikslų. Feno- 
menologiniu požiūriu, svarstymas yra pats galimybių 
rinktis atvėrimo procesas. Čia svarbiausia yra galimybės 
samprata, nes galima yra tai, kas yra mūsų galioje: “aš ga- 
liu“ yra ankstesnis už “aš noriu“. Tai reiškia, kad kiekvie- 
ną veiksmą galime nagrinėti laisvės (volontaire) ir nelaisvės 
(involontaire) aspektais. Bet kokio sprendimo laisvės as- 
pektas yra tam tikrą asmens galimybė. Galimybės sampra- 
tos svarbos įžvelgimas apsaugo nuo fenomenologinio 

požiūrio iškraipymo. Iš dalies dėl Sartre'o vienpusiškos 
laisvės sampratos, teigiančios, kad Žmogus yra visiškai 
laisvas, fenomenologinis požiūris dažnai neteisingai su- 
prantamas, lyg jis tvirtintų, jog bet koks laisvas pasirin- 
kimas yra savavališkas. Tačiau savo vėlyvuosiuose dar- 
buose Sartre nurodė, kad laisvė yra situatyvi, o tai yra kitas 
būdas pabrėžti, kad laisvė visuomet yra apribota esamos 
situacijos galimybių apimties. 

Fenomenologinio požiūrio į laisvę svarbus aspektas yra 
tai, kad nors kiekvienas veiksmas yra situatyvus, priklau- 
so nuo tam tikro istorinio, socialinio ir fizinio konteksto, 
jokia situacija niekuomet nebūna visiškai uždara. Net 
kalbant apie paralitiką, kurio veiksmai gali būti interpre- 
tuojami kaip jo negalios "nulemti", fenomenologinis 
požiūris į valią nurodo daugelį galimybių, kurios jam vis 
dėlto lieka atviros ir iš kurių jis gali laisvai rinktis. Net 
rimta fizinė negalia nesugriauna Žmogaus laisvės. 

Tačiau klausimas apie laisvą žmogaus veiksmą niekuo- 
met negali būti keliamas atsajai nuo situacijos, kurioje 
veiksmas iškyla; bet koks veiksmas visuomet turi nelais- 
vės polių, sudarantį foną, kuriame priimami sprendimai. 
Kas įmanoma vienoje situacijoje, gali būti neįmanoma ki- 
toje. Pasirinkimo laisvės ir nelaisvės aspektai turi būti na- 
grinėjami valios kontekste, nes tai bet kokio sprendimo 
poliai. Ir voliuntarizmą, ir determinizmą reikia atmesti, 
nes jų pateikiama analizė yra vienpusiška. 

Bet kokio sprendimo nelaisvės poliaus vienas aspektas 
yra Žmogaus kūnas. Kaip minėjome, fenomenologija laiko 
sąmonę įkūnyta sąmone, o ne atskira mąstančiąja subs- 
tancija arba “dvasia mašinoje“. Taigi kūnas yra Žmogaus 
"būties pasaulyje būdas ir sąmoningų intencijų aktualiza- 
vimo, įgyvendinimo pasaulyje organas. Todėl kūno ir jo 
veiklos pasaulyje analizė yra svarbi fenomenologinei są- 
monės ir jos situatyvumo sampratai“. 

KŪNAS IR PASAULIS 


Anglų ir lietuvių kalbos turi tik po vieną žodį pavadinti 
kūnui, ir tasai žodis adekvačiai neišreiškia tikrenybių, į 
kurias nurodo. Gamtos mokslai vartoja kūno terminą 
pažymėti fiziniam objektui, kuris gali būti aprašytas ma- 
sės, greičio ir padėties terminais./Kalbėdamas apie kūnus, 
mokslas turi omenyje objektus, kurie gali būti matuojami, 
skaičiuojami ir aprašomi remiantis mechanikos dėsniais. 
Aišku, kad Žmogaus kūnui yra būdingi kai kurie bruožai, 
bendri su gamtos kūnais. Jo svoris, forma ir judėjimas kitų 
kūnų atžvilgiu gali būti matuojamas, o jo veikla iš dalies 
gali būti paaiškinta remiantis fizikos dėsniais. Fenomeno- 
logija neatmeta tokių aiškinimų, bet parodo jų ribotumą — 
jie negali iki galo paaiškinti žmogaus veiklos. Kaip ir anks- 
tesniuosiuose pavyzdžiuose, fenomenologija čia vėlgi 
pasisako prieš bet kokias redukcionistines tendencijas, 
kurios visą kūno aiškinimą suprastina į fizikinį (kaip tik 
šitaip atsitinka tarus, kad kūnas yra ne kas kita kaip jo 
stebimų ir matuojamų veiksmų visuma). Fenomenologija 
įrodinėja, kad žmogaus kūno neįmanoma suprasti tiktai 
kaip dar vieno gamtos daikto arba kaip objekto tarp kitų 
fizinių objektų, tokių kaip medžiai, akmenys ar žvaigždės, 
nes žmogaus kūnas yra tai, iš kur ir ko dėka visi tokie 
gamtiniai objektai patiriami. 

Kai kurios kalbos gali aprėpti šį papildomą kūno 
reikšmės aspektą. Vokiečiai skiria Kėrper ir Leib; Kūorper 
reiškia fizinį objektą, o Leib - gyvą ir patiriamą Žmogaus 
kūną. Atitinkamai vokiečiai skiria kūno, kurį išgyvename, 
patyrimą (Erlebnis) ir objekto, su kuriuo susiduriame, pa- 
tyrimą (Erkenntnis). Prancūzai taip pat skiria vėcu (“išgy- 
ventas patyrimas“) ir expėrience ("atsajus patyrimas"). Fe- 
nomenologija pabrėžia šios skirties svarbą tiriant “gyve- 
namo“ kūno (lived-body) aspektus, kurie yra neprieinami 

kiekybiniams gamtos mokslo metodams. Tam, kad išreikš- 
tume šią skirtį lietuviškai, fenomenologiniam kūno tyri- 
mui atskirti nuo mokslinio vartojame terminus “savasis 
kūnas“, atitinkantį prancūzų corps propre ir "išgyvenimas" 
(lived-experience). 

“Gyvenamą kūną“, tai yra savo paties kūną, suvokiame 
visiškai kitaip negu gamtos kūnus mokslo prasme. Fe- 
nomenologinis savo kūno tyrimas prasideda nuo to kūno 
tiesioginio patyrimo ir nurodo tokius jo skiriamuosius 
bruožus: 


Savasis kūnas - orientacijos centras 


Savasis kūnas — tai centras, iš kurio stebima visa kita. 
Niekuomet nematome savo kūno kaip kito objekto, nes 
savasis kūnas yra bet kokio patyrimo sąlyga. Viską pa- 
saulyje žmogus mato iš savo paties kūno perspektyvos ir 
per jo situatyvumą; taigi savasis kūnas sudaro bet kokio 
patyrimo nesuprastinamą poziciją. Kai kurie fenomeno- 
logai, pavyzdžiui, Paul Ricoeur, laiko kūną kiekvienos pa- 
gavos “čia, iš kur“ (ici d'oū). Tačiau šitai reikia suprasti ne 
tiktai erdvės prasme (nors pasakymas apima ir erdvinę 
prasmę), bet veikiau platesne veiklios orientacijos prasme. 


Savasis kūnas — motyvų šaltinis 


Savasis kūnas yra ir veiksmų motyvacijos šaltinis, nes 
gyvybiniai poreikiai, taip pat ir poreikis gyventi, įeina į vi- 
sus Žmogaus projektus. Tiesa, gyvybinius poreikius galime 
tam tikru mastu valingai kontroliuoti, bet jie sudaro visos 
veiklos foną, kurio niekuomet negalime visiškai nepaisyti. 
Jiė yra žmogaus patiriamos situacijos dalis ir ruožas. Tačiau 

netgi gyvybinių poreikių negalimė aprašyti visai objek- 
tyviai, hes jie yra patiriami tiesiogiai. Gyvybiniai poreikiai 
rodo glaudų sąmonės ir "gyvenamojo" kūno ryšį, bet juos 
reikia matyti visuminės Žmogaus situacijos kontekste. 


Savasis kūnas - veikimo organas 


Savasis kūnas yra ir priemonė, su kurios pagalba sąmonė 
patiria pasaulį, ir priemonė, su kurios pagalba ji turi vietą 
erdvėje ir laike. Tiktai per kūną sąmonės intencijos gali 
būti aktualizuotos pasaulyje. Iš tiesų kūnas yra glaudžiai 
susijęs su sąmonės intencionalumu, nes be savojo kūno 
sąmonė negalėtų btiti nukreipta į pasaulį. Tai suteikia pa- 
pildomo svarumo požiūriui, kad intencionalumo sąvoką 
reikia išplėsti, idant ji apimtų ir veiksmus taip, kaip ji 
apima mintis. Veiksmai visuomet yra nukreipti į pasaulį. 
Sąmonė ir kūnas yra neatskiriamai susiję, ir vieno negali- 
ma suprasti be kito. 


Savasis kūnas transcenduojamas projekte 


Tradicinė filosofija nepastebi savojo kūno svarbos dėl to, 
kad kūnas visuomet yra transcenduojainas, peržengiamas 
kaip taškas, iš kurio pasirodo visa kita. Kūną, kaip žmogaus 
orientaciją pasaulyje, visuomet numato kiekvienas projek- 
tas. Jis slypi kiekviename žmogaus veiksme taip, kad gali 
būti sučiuoptas tik pasitelkus antrojo laipsnio refleksiją. 
Vienas iš būdų tai pasiekti — tai projekto žlugimas, saky- 
kime, kai atletui nepavyksta atlikti norimo judesio, atitin- 
kančio jo projektą laimėti. Čia dėmesys yra grąžinamas į 
kūną, kuris visuomet buvo fone, tačiau paprastai būdavo 
transcenduojamas vardan paties projekto. Fenomenologija 

teigia, jog tam, kad suprastume kūną kaip savąjį kūną, 
visuomet turime jį interpretuoti esamo projekto atžvilgiu. 
Regimas iš išgyvenimo pozicijos, savojo kūno veiksmas 
yra esamos situacijos atitikmuo. 


Savasis kūnas ir kiti asmenys 


Savasis kūnas yra priemonė suvokti kitus asmenis, o kitų 
kūnai savo ruožtu yra jų esaties būdas. Individo sąmonė 
reiškiasi per savojo kūno veiksmą; suvokdami kitą asmenį, 
pirmiausia patiriame jo Kūną. „Radikali sąmonės ir kūno 
skirtis, tokia kaip Descartes'o, neleidžia suprasti kito 
asmens kaip įkūnytos sąmonės. Husserl tyrė kūno reikšmę 
kito asmens suvokimui antrajame Idėjų tome" ir Dekartiš- 
kuosiuose apmąstymuose“, taikydamas analogijos ir aper- 
cepcijos sąvokas. Jis norėjo atskirti kito asmens pažinimą 
nuo fizinio objekto pažinimo“ Kitą patiriame kaip įkūnytą 
sąmonę, o ne vien kaip objektą gamtoje, nes kitą matome 
kaip analogišką sau. Kūną toliau fenomenologiškai na- 
grinėjo Merleau-Ponty ir Paul Ricoeur. 

Fenomenologinės kūno analizės išvada yra ta, kad sava- 
sis kūnas yra vienintelė mūsų prieiga prie pasaulio ir ir kad 
pasaulis net negali būti nagrinėjamas atsajai nuo kūno 
teikiamos perspektyvosyTaigi suvokimo vaidmuo supran- 
tant pasaulį taip pat yra svarbi fenomenologijos tema. 


PERCEPCIJA 
Fenomenologinio požiūrio į suvokimą, arba percepciją, 
skiriamieji bruožai geriausiai matyti gretinant su tradiciniu 


požiūriu, kuriame vyrauja priežastingumo modelis. Šiuo 

požiūriu mąstymas yra laikomas organizmo (paprastai 
suprantamo kaip pasyvi pojūčių talpykla) priežastine są- 
saja su fiziniais objektais. Fizinis objektas skleidžia arba 
atspindi bangas ar daleles, kurios patenka į smegenis ir 
yra paverčiamos patiriamojo objekto kopija. 
Fenomenologinė percepcijos analizė neneigia, kad tarp 
organizmo ir patiriamojo objekto yra priežastinis ryšys, 
bet kartu tvirtina, kad percepcijoje esama dar šio to daugiau. 
Vadovaudamasi savo metodu, fenomenologija eina tiesiai 
prie paties percepcijos patyrimo ir šitai darydama nurodo 
svarbiausią priežastinio percepcijos modelio taikymo 
keblumą. Pavyzdžiui, mokslas aprašo garsą kaip oro dale- 
lėmis perduodamų energijos bangų judėjimą. Bangos at- 
sitrenkia į organines ausies struktūras ir yra siunčiamos į 
smegenis. Tačiau toks paaiškinimas palieka nuošalyje 
svarbiausiąją dalį - patį garsą. Juk mes patiriame ne oro 
dalelių judėjimą ar mokslo aprašomą organinį procesą, bet 
veikiau garsą - sakykime, Beethoveno Devintosios simfonijos 
skambėjimą. Fizikinis orkestro instrumentų aprašymas ir 
oro poveikio fizikinis paaiškinimas netinka paaiškinti 
simfonijos skambėjimui. Be abejonės, simfonijos skambėji- 
mas šiuos aspektus apima, tačiau kaip fenomenas, reiškinys 
jis negali būti iki galo paaiškintas vien tokiais terminais. 
Fenomenologiniu požiūriu percepcija suprantama kaip 
intencinė, tai yra kaip ko nors percepcija. Tai reiškia, kad 
percepcijoje nėra duota pačių percepcijos struktūrų. Duotas 
yra jusliškai suvokiamas pasaulio objektas. Tirti percepciją 
remiantis jos organine kilme - reiškia jau suponuoti per- 
cepciją, kuri tiria ir viena, ir kita. Taigi percepcija niekuo- 
met negali būti tiriama kaip objektas, nes jos visi objektai 
pasirodo ja remiantis. Tačiau laikant ją fenomenu, percep- 
cija, arba suvokimas, apima daug daugiau negu tai, ką 
daugelis šiuolaikinių mąstytojų vadina “jusliniais duome- 
nimis“. Jusliniai duomenys tikrai yra svarbi percepcijos 

dalis, bet jie patys niekuomet nebūna duoti. Patiriame ne 
juslinius duomenis, bet objektą, turintį savybes, kurios 
pačios nėra jusliniai duomenys. Kad būtų jusliškai suvo- 
kiami ir turėtų reikšmę, jusliniai duomenys turi būti 
organizuoti, sintezuoti ir suvienyti per intenduojamą 0b- 
jektą. Šioje veikloje retencija, vaizduotė, anticipacija ir 
atmintis yra tokie pat svarbūs percepcijai suprasti, kaip ir 
jutimo organų bei suvokiamo objekto priežastinis ryšys. 

Viena iš tradicinio percepcijos, arba suvokimo, aiškinimo 
dilemų buvo: kaip galime palyginti juslinius duomenis su 
suvokiamu objektu? Laikydami, kad jusliniai duomenys 
duoda tam tikrą fizinio objekto kopiją ir kad viskas, ką 
pažįstame, yra jusliniai duomenys, kopijos niekaip negali- 
me susieti su suvokiamu objektu. Fenomenologija šios 
problemos išvengia, atsisakydama radikaliai škirti percep- 
cijos aktą ir jos objektą. Kadangi percepcija, kaip ir visi 
sąmonės aktai, yra intencinė, nėra percepcijos be percep- 
cijas objekto. Taigi fenomenologijai objektas yra toks, koks 
jis jusliškai suvokiamas. Tarpas tarp pasaulio ir asmens 
užgrindžiamas, ir išvengiama empirizmo bei idealizmo 
problemų. Mūsų pasaulio suvokimas yra betarpiškas, ir 
juo visuomet remiasi bet koks teorinis paaiškinimas — 
empiristinis ar idealistinis. Problema, kurią iškėlė empi- 
ristinė percepcijos teorija, yra: kaip patyrimo pasaulis san- 
tykiauja su realiu pasauliu? Fenomenologui jusliškai su- 
vokiamas pasaulis ir yra realus pasaulis“. 


VERTYBĖS 
Empiristas susiduria su keblumais ir aiškindamas 
vertybes, nes taikant empirizmo kriterijus, vertybės nėra 


patiriamos. Radikaliam empiristui vienintelė objektyvybės 

rūšis yra erdvės ir laiko sritis, tai yra objektai, kuriuos 
galima matuoti ir skaičiuoti. Empiristiniu požiūrių, vie- 
nintelis vertybių aspektas, kuris gali būti šitaip nagrinė- 
jamas, yra Žmonių reakcijos į jas; kyla pagunda vertybes 
aiškinti vien empirinėmis žmogiškojo subjekto būsenomis. 
Konkrečiau kalbant, vienas populiarus vertybių aiškinimas 
teigia, kad tai yra grynai žmogiškos išraiškos - patikimo ar 
nepatikimo, pritarimo ar nepritarimo - ir jos gali būti 
nagrinėjamos remiantis psichologinėmis būsenomis. Taip 
aiškinant, Žmogaus teiginys: “Sąžiningumas yra gėris“ yra 
sutapatinamas su teiginiu: “Aš pritariu sąžiningumui" arba 
“Valio sąžiningumui!“ Panašiai teiginys: “Saulėlydis yra 
gražus“ yra sutapatinamas su teiginiu: “Man patinka sau- 
lėlydis“. Arba teiginys: “Aš turiu sakyti tiesą“ gali būti 
sutapatintas su teiginiu: Tiesos sakymas man teikia ma- 
lonumą". Visi tokie mėginimai paaiškinti vertybes yra 
apraiškos subjektyvistinės pozicijos, kuri yra analogiška 
psichologizmo mėginimui pagrįsti logiką subjektyviomis 
būsenomis. Tad fenomenologija atsako psichologistinei 
vertybių interpretacijai tokio paties pobūdžio kritika, ko- 
kia ji atsakė psichologistinei logikos interpretacijai. 
Fenomenologija teigia, jog lygiai kaip logikos aksiomos 
negali būti suprastintos į psichines būsenas, taip ir verty- 
bės — etinės ar estetinės — negali būti paaiškintos vien 
psichinėmis būsenomis. 

Plačiai paplitusi subjektyvistinė vertybių interpretacija 
sukūrė milžinišką raštiją it apima įvairius požiūrius, kurių 
yra per daug, kad juos čia apžvelgtume. Tačiau pagrindinė 
prielaida, bendra visiems subjektyvistiniams požiūriams, 
yra ta, kad vertybės - tai fizinės arba emocinės gyvenimiš- 
kų poreikių projekcijos. Šiuo požiūriu gėrio ir grožio ver- 
tybės yra paaiškinamos tuo, kas teikia malonumą, o blogis 
ir bjaurumas kildinami iš to, kas teikia skausmą. Vertybės 
taip pat gali būti aiškinamos pasąmonės būsenomis, 

libidiniais impulsais arba laikomos nuslopintų potraukių 
kompensacijomis. Visai tokių interpretacijų įvairovei yra 
bendra tai, kad vertybės nėra objektyvios jokia prasme. Tai 
pagrindinė prielaida, kurią ginčija fenomenologija. 

Kaip pabrėžėme anksčiau dėstydami fenomenologiją, 
kiekviena sąmonės būsena yra ko nors suvokimo būsena. 
Objektas yra sąmonės veiklos atitikmuo, ir fenomenologija 
pripažįsta skirtingas objektyvybės rūšis, atitinkančias 
skirtingus sąmonės lygmenis. Pamatinė subjektyvizmo 
kritika, pasak fenomenologijos, yra tai, kad jis ima tik vieną 
šio dvejeto pusę, pabrėždamas subjektyviąją būseną ir 
nekreipdamas dėmesio į objektyvųjį atitikmenį, į kurį ji 
yra nukreipta ir iš kurio kyla jos reikšmė. Subjektyvistinė 
teorija nepripažįsta vertybių objektyvumo todėl, kad ji 
suteikia objektyvybei ribotą reikšmę, būtent erdvinę-laikinę 
objektyvybę laiko vienintele. Nurodydama, kad kiekviena 
sąmonės būsena turi savo objektyvų atitikmenį, fenome- 
nologija tvirtina, kad skirtingiems sąmonės patyrimo 
lygmenims priklauso skirtingos objektyvybės sritys. 

Taigi fenomenologija rodo, kad vertybių patyrimas visada 
yra patyrimas kažko, kas sąmonei duota, ir kad vertybė yra 
patiriama ne taip, kaip projekcija, gyvybinis poreikis ar 
emocija. Visos šios subjektyvios būsenos interpretuojamos 
remiantis jau patirta vertybe. Iš tiesų esama skirtumo tarp 
to, į ką krypsta jausmai, ir ko vertybę pripažįsta apriorinis 
vertybės suvokimas. Edmund Husserl buvo surengęs daug 
seminarų, skirtų vertybių teorijai. Deja, jų medžiaga dar 
nėra išspausdinta, bet Alois Roth yra pateikęs jų ataskaitą. 
Subjektyvistinį mėginimą suprastinti vertybes į malonumo 
ir skausmo principus yra griežtai kritikavęs Paul Ricoeur, 
fenomenologiškai nagrinėdamas valią !9. 


Etikos teorijai rūpi tokios sąvokos kaip atsakomybė, pa- 
sirinkimas, pareiga, privalėjimas, santykiai su kitu asmeniu. 

Šiuos dalykus dėstėme anksčiau, bet reikia pabrėžti, kad 
fenomenologinis požiūris į etiką remiasi laisvės pirme- 
nybe ir atsakomybe, tenkančia laisvų pasirinkimų auto- 
riui. Kaip įrodinėja Kant, pareigos ir privalėjimo sąvokos 
be laisvės yra beprasmiškos. Fenomenologija tęsia šią Kan- 
to tradiciją, bet papildo ją įrodymu, kad laisvė yra pama- 
tinė Zmogaus sąmonės konstitucija. Tarpasmeniniai santy- 
kiai taip pat užima svarbią vietą fenomenologinėje etikos 
analizėje, kuri vėlgi tęsia Kanto sampratą, pabrėžiančią 
protingos būtybės pagarbą kitoms protingoms būtybėms. 
Pagrindinis kriterijus pasirenkant vertybę yra pagarba 
kitam asmeniui ir atsakomybė jam kaip vertinamosios 
veiklos centrui. 

Iš ankstyvojo fenomenologijos raidos laikotarpio išauga 
svarbi fenomenologiniu požiūriu etikos analizė, kurią 
pasiūlė vienas iš Husserlio bendradarbių, Max Scheler. 
Viename iš didžiųjų savo etikos veikalų Formalizmas etiko- 
je ir neformali vertybių etika"! Scheler parodė, kad Kanto eti- 
nio formalizmo nepakanka. Jis pasinaudojo ta pačia takti- 
ka, kaip Husserl kritikuodamas psichologizmą, — parodė 
paslėptas formalizmo prielaidas ir ribas. Tačiau Scheler 
tvirtino, kad jis ne atmetė Kantą, bet fenomenologiškai 
tyrė moralinį patyrimą, būtent betarpiškai įžvelgė jo kaip 
gryno reiškinio esmę. Moralinis patyrimas yra tiesiog 
duotas ir kaipo toks jis nėra nei visuotinis, nei individualus. 
Moralinis reiškinys neatsiranda iš įvairovės jungimo į 
bendrybę patyrimo, nes toks jungimas jau suponuoja jo 
esmės įžvalgą. Trumpai sakant, įžvalgos aktas ir įžvalgos 
objektas yra nesuardomas fenomenologinis faktas (Tatsa- 
che). Taigi fenomenologija siekia atskleisti anksčiau duotų 
moralinių patirčių esmes ir jų ryšius./Šis požiūris atsklei- 
džia ir Schelerio pažiūrą į filosofijos prigimtį. Filosofija, 
skelbia jis, yra "dvasios" vyksmas arba veikla, nes tiktai 
dvasia gali veikti, visa kita tiktai "funkcionuoja". Iš tiesų, 

Schelerio teigimu, filosofinė veikla nėra profesionalų 
reikalas, ji sudaro pačią žmogaus asmenybės šerdį. Žmo- 
gus negali pasirinkti, filosofuoti ar ne. Jis visuomet filoso- 
fuoja - arba sąmoningai, arba paveldėdamas savo filosofiją 
iš tradicijos. 

Dvasia yra gryna aktualybė, ir pati jos būtis - ne sub- 
stancija, bet nuolatos save realizuojanti, tvarkinga aktų 
struktūra. Asmuo yra tiktai savo aktuose ir per juos. Be to, 
reikia pažymėti dar vieną dalyką - dvasia neturi savybių 
ar požymių, tokių kaip protas ar gyvastis. Dvasia yra 
betarpiškai kartu patiriama visų gyvų patirčių vienybė; 
taigi ji yra konkreti, o ne formali. Dvasios aktai patiriami 
tiktai jiems vykstant ir niekuomet negali tapti formalių 
tyrimų intenciniais objektais. Priešingai nei Kant, Scheler 
pabrėžia, kad asmens moralinė autonomija nėra grynojo 
proto “įstatymo valdžia“ (Logonomie) ir kad ji negali tapti 
teiginių loginiu subjektu. Fai leidžia Scheleriui skirti for- 
malius principus, susijusius su objektyvuota logine struk- 
tūra, ir etinius principus, priklausančius asmens arba dva- 
sios sričiai. | 

Be to, Scheler parodė, kad etika yra nesuprastinama į 
formalius principus. Moralinės vertybės atsiskleidžią 
jausminiuose reiškiniuose, kurie sudaro nepriklausomą ir 
pastovią vertybių karalystę. Nagrinėdamas vertybių jaus- 
minių a priorį struktūras, Scheler gina nuo formalistų ir 
racionalistų Pascalio "širdies tvarką“. Emocinės vertybės 
stato žmogų į tiesioginį sąlytį su tikrenybe, gyvybe, konk- 
retybę. Taigi šios srities filosofinė analizė siekia atskleisti 
vertybių esmes. Tokia analizė aprašo patyrimo akto in- 
tencinę kryptį bei turinį, paaiškėjančius iš to akto tikslo. 
Turėdamas reikalą su materialinėmis vertybėmis, žmogus 
susiliečia sų vitaline gyvenimo sritimi, kuri yra pamatinė 
tikrenybės šerdis ir kurią turi atitikti visi lygmenys: vege- 
tacinis, juslinis ir dvasinis. Racionalizmo klaida yra ta, kad 

jis prarado bet kokį sąlytį su gyvastimi ir tikrenybe. Tą patį 
galima pasakyti apie metafiziką religijos akivaizdoje. 
Meiafizinis pažinimas yra formalus bei abstraktus ir turi 
reikalą tik su idealiu, proto sukurtu intelektualų Dievu. 
Religinis patyrimas leidžia žmogui gyvai susijungti su 
absoliutu. 

Kaip jau buvo minėta, esama, pasak Schelerio, visas 
gyvybines funkcijas apimančios gyvasties srities. Dvasia 
gali pasakyti gyvasčiai "ne" ir gali atsisakyti būti į ją su- 
prastinta, tačiau gyvastis yra reikalinga bet kokiai dvasios 
veiklai, nes be jos dvasia yra negyva. Dvasia atsiranda iš 
gyvasties ir įgyja jėgų stodama prieš gyvastį. Žmoguje yra 
du vienas į kitą nesuprastinami momentai: akstinas ir dva- 
sia. Dvasia pati savaime neturi jokios energijos, o vitaliniai 
veiksniai patys savaime veda tik į chaosą. Taigi dvasios 
tikslas yra dvejopas: negatyvus, kai dvasia turi riboti, kon- 
troliuoti ir drausti; pozityvus, kai dvasia nukreipia ir 
vairuoja vitalinės srities akstinus. Kad dvasios idėjos būtų 
įgyvendintos, jos turi būti įtrauktos į vitalinę sritį, nes jų 
įgyvendinimas remiasi šios srities energija. 

Apsvarstęs emocijų intencionalumą, jų metafizinę reikš- 
mę ir jų tarpusavio priklausomybės dėsnius, Scheler gali 
imtis idealiosios ir normatyviosios vertybių tvarkos. Vienas 
jo siūlomas idealas yra kultivuoti emocines galias idealams 
realizuoti. Tai reiškia, kad jam labiausiai rūpi vėl susieti 
žmogų su jo gyvybinėmis jėgomis, kurios, nors ir būdamos 
žemesnės vertybių skalėje, yra stipriausios. Žmogus ardytų 
savo egzistenciją, jei kultivuotų tiktai formalias vertybes. 
Reikia meilės, simpatijos ir palankumo, kad sušvelnintume 
tuščią Kanto formalizmą. Tačiau pirmutinė vertybė yra 
gamtą peržengianti Žmogaus dvasia; vis dėlto, kai ji yra 
vienybėje 5u gamta, žmogaus dvasia lemia visą jo patyrimą, 
santykius su kitais žmonėmis ir su Dievu. Taigi moralinė 
vertybė remiasi "bičiulystės jausmu", atskleidžiančiu faktą, 

kad intencionalumas turi pozityvią etinę vertę: pasida- 
lintas skausmas — perpus mažesnis, pasidalintas džiaugs- 
mas — dvigubai didesnis. 

Žemiausios vertybės yra jusliniai malonumo ir nema- 
lonumo pojūčiai. Šioje srityje negali būti jokios tikros mei- 
lės. Negalima mylėti saulės šviesos, ji gali tiktai teikti 
malonumą ar skausmą. Tokių pojūčių vertė negali vesti 
prie aukštesniųjų galimybių realizavimo. Gyvybinės ver- 
tybės, kurios yra aukštesnio lygmens, yra sveikata, ener- 
gija ir kilnumas, taigi meilė tikrai draugystei, šeimai ir 
kilniems poelgiams. Gyvybinėmis vertybėmis remiasi vi- 
sos gyvijos sąsaja, šios vertybės žadina pagarbą ir meilę 
visam, kas gyva. 

Dvasinės vertybės — tai estetinės, teisinės ir pažintinės 
vertybės, nušviečiančios žemesniąsias vertybes ir susie- 
jančios Žmones proto ryšiais, auklėjimo privalumais ir 
kultūros kūriniais. Jos sudaro visuomeninius ryšius ir jų 
audinį. Religinės vertybės yra aukščiausios, jos turi reikalą 
su šventybe bei nešventybe ir yra susijusios su palaimos, 
garbinimo ir pagarbios baimės jausmais. Religinės verty- 
bės sukuria asmenų dvasinę meilę, grindžia “moralinę 
meilę“ ir bendro gyvenimo bei išganymo pažinimą. 

Tačiau visos šios vertybės siejasi su asmens vertybe. Ki- 
tas asmuo yra nesuprastinamas į nieką kita, tik į absoliutų 
ir konkretų visų dvasinių aktų centrą. Scheler prieina 
išvadą, kad asmenų vertybės ir Dievas kaip vertybių šaltinis 
yra visų kitų vertybių absoliutus pamatas. Schelerio ypa- 
tingas įnašas yra tas, kad jis parodo žmogaus santykį su 
vertybėmis esant emocinį, o vertybes - nesant subjektyvias 
ar telpančias “vidiniame žmoguje“. Emocijos yra prasmin- 
gos ir intencionalios, jų objektai yra vertybės ( Wertfiihlen). 


Estetika, tenomenologijos požiūriu, suskliaučia empiris- 
tinį ir psichologistinį meno kūrinio aiškinimą, sutelkdama 

dėmesį į betarpiškai patiriamus kūrinio aspektus. Vien 
empirinis aprašymas, besidomintis tiktai spalva, pavida- 
lu, dydžiu, tono pobūdžiu ir kitais matuojamais kūrinio 
bruožais, nepaaiškins portreto kilnumo ar simfonijos har- 
moningumo patyrimo. Trumpai sakant, estetinis objektas 
turi savo objektyvumo sritį, neredukuojamą nei į empirinius 
fizinio objekto aprašymus, nei į stebėtojo psichines būsenas 
ar reakcijas. Eilėraščio negalima visiškai paaiškinti jį 
sudarančių žodžių skambesiu ar ženklais popieriuje: 
empiriniai aspektai yra eilėraščio prasmės nešėjai, bet 
eilėraščio prasmė nesutampa su šiomis jo empirinėmis 
savybėmis. Spręsdami, kad eilėraščio žodžiai yra netinka- 
mi ar kad pats eilėraštis yra blogas, darome prielaidą, kad 
yra apriorinė vertybė, kuria remiantis eilėraštis vertina- 
mas. Tą patį principą galima pritaikyti bet kokiam este- 
tiniam sprendimui. Apskritai fenomenologija pabrėžia 
estetinio patyrimo reikšmę; kaip ir kiekviena sąmoninga 
veikla, estetinis patyrimas turi objektyvų ir subjektyvų 
atitikmenis. Atriboti juos vieną nuo kito — reiškia falsifikuoti 
patyrimą, vienpusiškai jį interpretuoti !?. 


KALBA 


Nuo Husserlio Loginių tyrinėjimų“ iki Heideggerio Pa- 
keliui į kalbą!“ ir Merleau-Ponty Suvokimo fenomenologijos!? 
kalba vaidino svarbų vaidmenį fenomenologiniuose ty- 
rimuose. Šis fenomenologijos aspektas dabar yra ypač 
įdomus dėl to, kad anglų-amerikiečių filosofijoje centrinę 
vietą užima kalbos analizė, pabrėžianti kalbos funkciją 
formaliose sistemose. Per dėmesį kalbai ir fenomenologi- 
nės bei analitinės pakraipos filosofai tikisi rasti šių skirtin- 
gų filosofinių požiūrių sąlyčio tašką. 

Fenomenologinio požiūrio į kalbą pagrindinis bruožas 
yra jos intencinės sąrangos konstatavimas. Kalba visuomet 
yra kalba apie ką nors, lygiai kaip sąmonė visuomet yra ko 
nors sąmonė. Kalba yra sąmonės intencionalumo išraiška 
per reikšmę. Kaip sąmonės intencinės sąrangos pagrindinė 
išraiškos atmaina, fenomenologiškai suprasta kalba apima 
visus būdus, kuriais sąmonė išreiškia savo santykį su 
pasauliu. Povyza, išvaizda, kūno padėtis, kaip ir komuni- 
kacijos formalios sistemos, turi būti įtraukti į kalbos sam- 
pratą. Tačiau toliau kaip fenomenologinio požiūrio į kalbą 
pavyzdį svarstysime tik šnekamąją ir rašomąją kalbą. 

Kalba, suprasta kaip šnekamoji ar rašomoji raiška, apima 
du aspektus - empirinį matmenį ir reikšmės sritį, - kurie 
niekuomet nebūna vienas be kito. Empirinis kalbos aspektas 
apima garsus ir regimuosius ženklus, o kalbos reikšmė yra 
tai, kas garsais ir regimaisiais ženklais išreiškiama. Tačiau 
klystume prilygindami kalbos reikšmę savavališkai ženk- 
„lų sistemai, sudarančiai šią kalbą. Bet kokios šnekamosios 
ar rašytinės raiškos reikšmė yra nesuprastinama į tokią 
sistemą, nes skirtingos sistemos gali išreikšti tą pačią 
reikšmę arba skirtingos reikšmės gali būti išreikštos tos 
pačios sistemos. Tam tikrą sistemą sudaro tiktai baigtinis 
garsų ar regimųjų ženklų skaičius, o jis gali išreikšti bega- 
linį reikšmių skaičių. Fenomenologiniu požiūriu, kalba 
niekuomet nėra uždara; kaip ir pati sąmonė, ji atvira bega- 
linėms galimybėms. 

Nagrinėdama kalbą, fenomenologija svarsto ne tik for- 
malią kalbos sistemą, bet ir intenduojamą reikšmę, kuri 
visuomet yra nukreipta į kažką kita negu kalba. Tai vedė, 
ypač Heideggerį, prie kalbos kaip logos (graikų terminas, 
reiškiąs “Žodį") sampratos. Kaip logos, kalba yra reikšmių 
nešėja, ir tos reikšmės yra pasaulio reikšmės, jos yra 5ą- 
monės suvokiamos. Tačiau kalba suprantama ne abs- 
trakčiai, bet tik konkrečioje situacijoje. Paskiras Žodis, 

atsietas nuo konteksto, reikšmės neturi; žodžio reikšmė 
įgyja vienumą iš bendros situacijos, kuri apima ir į išorę 
nukreiptą išraišką, ir objektyvų kontekstą. Trumpai sakant, 
kalba, kaip ir sąmonė, visuomet yra situatyvi. Kalbos si- 
tuatyvumas priklauso gyvenamajai situacijai, o ne leksinių 
reikšmių eilėms, kaip kad žodyne, nes situacija, kurioje 
funkcionuoja kalba, diktuoja, ką reiškia kalbos žodžiai. 
Leksinės reikšmės yra apibrėžtos nurodant į kitų žodžių 
reikšmes, ir tai yra esmiškai uždara sistema. Bet iš patyri- 
mo Matome, kad kalba nėra uždara sistema, nes baigtiniu 
skaičiumi ženklų (raidžių, garsų, gramatikos taisyklių) 
galima išreikšti begalinį skaičių reikšmių. Tokia analizė 
rodo, kad naujų reikšmių galimybė kyla iš gyvenamosios 
situacijos. Neatsižvelgiant į šią kalbos gyvenamąją situa- 
ciją, negalima iki galo suprasti, kaip kalba yra patiriama. 
Trumpai sakant, fenomenologija randa kalbos reikšmę gy- 
venamųjų pasaulio situacijų kontekste!*. 


ONTOLOGIJA IR METAFIZIKA 


Paskutinioji filosofinio tyrimo sritis yra galutinė tikro- 
vės prigimtis arba metafizika, kaip ji tradiciškai vadinama. 
Metafizikos klausimas liko nuolatinė tradicinės filosofijos 
problema, nes buvo pripažinta, jog subjektas gali pažinti 
tiktai regimybes. Problema, kaip mes pažįstame tikrovės 
prigimtį, kokia ji yra pati savaime, lieka nuolatinė mįslė ir 
kliūtis, vertusi Kantą teigti, kad metafizika tradicine pras- 
me yra neįmanoma. Išvada iš šio Kanto požiūrio yra ta, 
kad vos tik protas mėgina metafiziškai spekuliuoti, jis 
įpuola į sumaištį ir prieštaravimą. 

Fenomenologija išvengia šio akligatvio įrodydama, kad 
tikrovė yra tokia, kokia ji patiriama. Bet patyrimo terminą 

reikia suprasti plačiąja prasme, kaip aprėpiantį bet kokį 
galimą sąmonės suvokiamą objektą. Kiekvienas patyrimo 
lygmuo reikalauja savų supratimo principų, ir fenome- 
nologijos tikslas yra išryškinti, kokie tai principai. (Šis fe- 
nomenologijos aspektas plačiau aptariamas trečiojo sky- 
riaus atitinkamose dalyse, nagrinėjant sritines ontologi- 
jas.) Tačiau galutinės tikrovės klausimas taip nėra atsa- 
komas, nes galutinė tikrovė nėra objektas, duotas betar- 
piškai įžvalgai. Prie jo galima artėti tik iaipsniškai, peržen- 
giant kiekvieną dalinę perspektyvą. Taip Heidegger ir 
Jaspers prieina išvadą, kad galutinis metafizikos klausi- 
mas yra būties klausimas. Heidegger, kaip ir Jaspers, mano, 
kad į būties klausimą negalima atsakyti subjekto-objekto 
santykio plotmėje, prie jo reikia eiti peržengiant tradici- 
nės metafizikos ribas. 

Būties klausimą, arba “pamatinę ontologiją“, kaip jis pa- 
prastai vadinamas, Heidegger vadina pamirštu klausi- 
mu!'. Jis teigia, kad nuo Platono laikų Vakarų filosofija 
suprato būtį kaip vieną iš esinių, nors ir kaip patį aukščiau- 
siąjį esinį. Iš tiesų pats terminas galutinė tikrovė liudija šį 
prietarą, nes šiame išsireiškime nematyti jokio realaus 
skirtumo tarp tikrovės ir būties, laikomos galutine tikrove. Iš 
čia kyla tai, ką Lovejoy vadina didžiąja būties grandine, 
didėjančių tobulybių hierarchija, kurios apačioje yra ne- 
būtis, o viršuje — būtis kaip jos galutinė išraiška. Tačiau 
atrodo, kad ši būties grandinė yra ne kas kita kaip esinių 
išdėstymas nuo žemiausio iki aukščiausio, nesuvokiant, 
jog būtis Heideggerio prasme yra ne aukščiausiasis esi- 
nys, bet priklauso visiems esiniams ir vis dėlto nuo jų 
skiriasi. Pasak Heideggerio, ši skirtis yra lemiama, nes, 
kad ir ką mąstytume ar kalbėtume, mes aptinkame save 
pripažįstančius šią skirtį. Sakydami, jog kažkas yra, buvo 
ar bus, mes jau skiriame kažką ir tai, kad tas kažkas yra. Tai 
reiškia, pasak Heideggerio, jog daiktai pasirodo būties 

šviesoje, bet pasirodo taip, kad jų būtis irgi yra laikiška; 
tai reiškia, kad terminai yra, buvo ir bus Žymi būties lai- 
ko matmenis, nesuprastinamus į jokį paskirą objektą ar 
subjektą. Taigi laikas pasidaro lemtingas būčiai suprasti, 
tuo tarpu tradicinės metafizikos palieka būtį anapus visų 
laike vykstančių procesų. Heideggerio pamatinės onto- 
logijos išvada yra tokia: tam kad suvoktume būtį, turime 
sučiuopti skirtumą tarp būties ir buvinio; šis skirtumas 
priklauso nuo vietos, kur būtis atsiskleidžia. Pasak Hei- 
deggerio, toji vieta — tai Dasein ("štai-būtis"), kurią jis su- 
pranta kaip egzistenciją. Kaip jau nurodėme, trumpai ap- 
tardami Heideggerį ketvirtajame skyriuje, Dasein yra ter- 
minas, kurį jis taiko išimtinai Žmogaus egz-istencijai (ex- 
istence), suprantamai etimologiškai (todėl jis vartoja 
brūkšnelį), kaip 'iš-eitis"“ į būtį. Kitaip sakant, žmogiška- 
sis Dasein yra atvertis būčiai ir vieta, kur būtis skleidžiasi. 
Heideggerio tyrinėjimas nėra vienintelis fenomenologi- 
nės ontologijos variantas: Karl Jaspers, Jean-Paul Sartre ir 
Maurice Merleau-Ponty taip pat mėgino plėtoti fenome- 
nologines ontologijas. Kadangi Sartre'ą ir Jaspersą trum- 
pai aptarėme ketvirtajame skyriuje, šios temos variacijas, 
vis dėlto liekančias fenomenologinio metodo ribose, ilius- 
truosime nauju Merleau-Ponty požiūriu į ontologiją. 
Pasak Merleau-Ponty, būtis, kurią jis vadina “laukine 
būtimi“, yra duota percepcijoje. Kiekvienas suvokiamas 
objektas gali būti suprastas vienos reikšmės šviesoje, bet ta 
reikšmė jo neaprėpia. Su percepcinio patyrimo pagalba 
galime toliau gilintis į reikšmių gelmę, neaprėpdami jų 
objekte. Sakykime, spalvos suvokimas pasirodo ne tik kaip 
spalvinis, bet kaip šiltas, minkštas, patrauklus, ir taip to- 
liau iki neišsemiamos gelmės. Taigi kiekviename objekte 
yra susikryžiavę daugybė reikšmių, kurios gali būti per- 
cepciškai aptiktos, bet niekuomet negali būti aprėptos. 
Percepcinis patyrimas neturi paskutinės stotelės. Kadangi 

percepcinis patyrimas niekuomet neaprėpiamas, jis skati- 
na suvokėją be galo ir nuolatos tirti suvokiamą būtį. Taigi 
terminas laukinė būtis nurodo, jog percepcinis patyrimas 
be galo vejasi prasmę. Pasak Merleau-Ponty, prasmė yra 
neišsemiama matrica, kurioje randasi daiktai ir kurią per- 
cepcija taria esant, kad būtų prasminga. Nebegalima teig- 
ti, kad pasaulis yra beprasmis, kaip kad daro nihilizmas, 
nes kiekvienas percepcinis patyrimas yra kupinas neiš- 
semiamų prasmės matmenų. 

Pati fenomenologinių ontologijų įvairovė liudija, kad 
fenomenologija atmeta bet kokią išsamią metafizikos 
sistemą, kuri pajungtų visą tikrovę vienai kategorijai ar 
kategorijų tinklui, nes kiekviena tokia principų grupė 
niekuomet nėra duota visa, bet tik iš dalies ir iš tam tikros 
perspektyvos, o tai visuomet palieka jas atviras tolesniam 
tyrimui. Pirmesnės prielaidos, teorijos ir aiškinimai turi 
būti suskliausti ir gali būti pagrįsti tik tuomet, jei jie gali 
būti identifikuoti gyvame patyrime. Visos fenomenologijos 
sutartinai pripažįsta, kad gyvas patyrimas yra vieta, kur 
būtis darosi pažini'ė. 


Husserlio ego analizę žr.: Cartesianische Meditationen und Pariser Vor- 
trūge; Ideen zu einer reinen Phūnomenologie und phūnomenologischen 
Philosophie. Zweites Buch. 


Paul Ricoeur. Volontaire et V Involontaire. - Paris: Aubier, 1950. 
Nagrinėjamos valios struktūros, nuo kurių priklauso laisvi veiksmai ir 
jų ribos. 

Paul Ricoeur. Philosophie de la volontė. I.-Volontaire et VInvolontaire. — 
Paris: Aubier, 1950; II. Finitude et Culpabilitė (t. 1 - L'Homme faillible; 
t. 2 - La Symboligue du mal. - Paris: Aubier, 1960). 


Max Scheler. Der Formalismus in der Ethik und die materiale Wertethik. — 
Halle, 1921 (liet. vert.: Maksas Šeleris. “Dorovingo asmens esmė“. — 
Problemos, 1974. Nr. 13, p. 117-127). 


Edmund Husserl. Ideen zu einer reinen Phūnomenologie und phinome- 
nologischen Philosophie. Zweites Buch. Phūnomenologische Untersuchungen 
zur Konstitution. 


Edmund Husserl. Cartesianische Meditationen. 

Maurice Merleau-Ponty. La structure du comportement. - Paris: P.U.F., 
1967. 

Detali Žmogaus anatomijos ir fiziologijos analizė parodo, kad lokali- 
zuotų funkcijų teorijos netinka aiškinant fiziologiją bei žmogaus elgesį. 
Maurice Merleau-Ponty. La Phėnomėnologie de la perception. — Paris: Gal- 
limard, 1945 (liet. vert.: M. Merlo-Ponti. “Suvokimo fenomenologija“. 
— Problemos, 1980, Nr. 25, p. 94-106). 

Solidi empiristinės ir racionalistinės percepcijos teorijos kritika. 
Maurice Merleau-Ponty. Humanisme et Terreur.- Paris: Gallimard, 1972; 
Les aventures de la dialectigue. - Paris: Gallimard, 1955; Eloge de la phi- 
losophie. - Paris: Gallimard, 1965; Signes. - Paris: Gallimard, 1960. 
Maurice Merleau-Ponty. Le Prose du monde. - Paris: Gallimard, 1969. 
Nagrinėjama pasaulio percepcija remiantis tokiomis kalbos atmainomis 
kaip dialogas, netiesioginė kalba, kalbos paslaptis ir išraiškos patyrimas. 
Maurice Merleau-Ponty. La Visible et V Invisible. - Paris: Gallimard, 1964. 
Parodoma, kad regimybė yra aprėpta neregimų reikšmių ir kad 
neregimas kontekstas lemia regimų reiškinių prasmę. 

Alois Roth. Edmund Husserls ethische Untersuchungen: Dargestellt anhand 
seiner Vorlesungsmanuskripte. 


Pau! Ricoeur.Volontaire et VInvolontaire. - Paris: Aubier, 1950. 


1 Max Scheler. Der Formalismus in der Ethik und die materiale Wertethik. — 


Halle, 1921 (liet. vert.: M. Šėleris. “/Dorovingo asmens esmė“ .- Problemos, 
1974, Nr. 13, p. 117-127). 

Solidus vertybių išdėstymas, parodant jų psichologinį pagrindą - meilės 
ir apmaudo patyrimą — bei įrodinėjant, kad kiekvienas Žmogaus su- 
manymas remiasi vertinimu. | 

Max Scheler. Gesammelte Werke. - Berne, 1954. 


Martynas Heidegeris. “Meno kūrinio prigimtis.“ In: Grožio kontūrai. Iš 
XX amžiaus užsienio estetikos. — Vilnius: Mintis, 1980, p. 208-255. 
Remdamasis savo ontologijos principais, Heidegger parodo, kad menas 
atveria egzistencinį pasaulį. 


Martinas Heideggeris. “Helderlinas ir poezijos esmė“. In: Veidai-88. — 
Vilnius: Vaga, 1989, p. 252-266. 


Roman Ingarden. Das literarische Kunstwerk.- Tūbingen: Max Niemeyer 
Verlag, 1965. 

Nagrinėjama literatūros kūrinio reikšmė, jos skirtingi lygmenys ir 
simbolinė vertė. 

Roman Ingarden. Untersuchungen zur Ontologie der Kunst. - Tūbingen: 
Max Niemeyer Verlag, 1962. 

Esė apie muziką, tapybą ir kiną, rodantys, kad vertinimas yra pamatinis 
dalykas kiekvieno meno kūrinio egzistavimui. 

Roman Ingarden. Vom Erkennen des literarischen Kunstwerks.- Tūbingen: 
Max Niemeyer Verlag, 1968. 

Remiantis skirtingomis kalbinėmis funkcijomis ir laiko struktūromis, 
nagrinėjama meno kūrinio struktūra ir jo atpažinimas. 

Maurice Merleau-Ponty. Sienes. - Paris: Gallimard, 1960. 

Meno ir kultūros kūriniai nagrinėjami kaip Žmogaus santykio su būtimi 
Ženklai. 

Mikel Dufrenne. Phėnomėnologie de Uexperience esthetigue, 2 t. - Paris: 
P.U.F., 1953. 


Mike! Dufrenne. Esthėtigue-et philosophie, 3 t. - Paris: Klinksieck, 1967- 
1981. 


Moritz Geiger. Beitrūge zur Phūnomenologie des ūsthetischen Genusses, 1913; 
Zugūnge zur Asthetik, 1928. 


Edmund Husserl. Logische Untersuchungen. 


Martin Heidegger. Unterwegs zur Sprache. - Pfullingen: Gūnther Neske, 
1959 (liet. vert.: Martynas Heideggeris. “Iš japono ir klausinėjančiojo 
pašnekesio apie kalbą“. In: Rinktiniai raštai. — Vilnius: Mintis, 1992, p. 
363-407). 

Kalba nagrinėjama kaip logos, autentiškame pokalbyje atskleidžiantis 
pasaulio sąrangą. 


Maurice Merleau-Ponty. Phėnomėnologie de la perception. - Paris: Galli- 
mard, 1945. 


Erich Heintel. Einfūhrunę in die Sprachphilosophie. - Darmstadt: Wis- 

senschaftliche Buchgesellschaft, 1972. 

Fenomenologiniu ir hermeneutiniu požiūriu aptariami dabartiniai kal- 

botyros klausimai ir pateikiama puiki dabartinių europinių lingvistinės 

analizės darbų bibliografija. 

Martin Heideggėr. Sein und Zeit.- Halle, 1927 (liet. vert.: M. Heidegeris. 

“Būtis ir laikas“. In: Rinktiniai raštai. - Vilnius: Mintis, 1992, p. 63-97). 

Didysis Heideggerio veikalas, kuriame jis kritikuoja Vakarų filosofiją 

ir nagrinėja Žmogaus būties-pasaulyje struktūras jų santykyje su būtimi. 

Martin Heidegger. Einfūhrung in die Metaphysik. — Tūbingen: Max 

Niemeyer, 1953. 

Parodomas būties klausimo pirmapradiškumas ir tai, kaip filosofinėje 

tradicijoje jis buvo suprastintas į klausimą apie fizinę gamtą. 

Eugen Fink. Zur ontologischen Frūhgeschichte von Raum-Zeit-Bewegung. 
— Den Hague: Martinus Nijhoff, 1957. 

Fenomenologinis požiūris į erdvės, laiko ir judesio ontologinį statusą. 


Ludwig Landgrebe. Phūnomenologie und Methaphysik. —- Hamburg: 
Marion von Schroner Verlag, 1949. 

Įrodinėjama, kad gyvenimo filosofija yra netinkama suprasti žmogaus 
patyrimą, ir mėginama parodyti fenomenologinį kelią į ontologiją. 
Gabriel Marcel. Le mystėre de I ėtre. - Paris: Aubier, 1951. 

Giffordo paskaitos, kuriose Marcel skiria problemą ir paslaptį ir parodo, 
kad būtis yra įkūnytos egzistencijos paslaptis. 

Max Scheler. Die Stellunęg des Menschen in Kosmos. - Darmstadt, 1928. 
Nagrinėjami tikrovės ir vertybių lygmenys ir parodomas žmogaus 
santykis su šiais lygmenimis. 

Edmund Husserl laikė fenomenologiją ne tik būdu 
atnaujinti tradicinius filosofinius klausimus, bet ir meto- 
du, pritaikomu pamatiniams bet kokios tyrinėjimo srities 
klausimams. Kad ir kokie būtų jų šalutiniai nesutarimai, 
Husserlio sekėjai sutinka, kad filosofijos tikslas yra ištirti 
pirmuosius principus, kuriuos suponuoja kiekviena ra- 
cionali disciplina, užklausti apie jos nepagrįstas prielaidas 
ir parodyti tos disciplinos ribas bei tikslą. 

Fenomenologinį metodą dar tik pradedama taikyti ki- 
toms disciplinoms, ir tai suprantama. „Ankstyvuoju savo 
laikotarpiu fenomenologija daugiausia dėmesio skyrė 
savajam metodui išdėstyti ir išryškinti. Tačiau ji visuomet 
siekė suteikti pagrindus visoms racionalaus tyrimo sri- 
tims. Jos praktiškai išplėtotų kelių įvairovės svarstymas 
pareikalautų daug ilgesnio nagrinėjimo, negu leidžia šios 

knygos ribos. Tačiau bendras įvadas į tai, kaip fenome- 
nologinis metodas yra taikomas kitoms disciplinoms, 
parodys daugybę galimybių plėsti filosofijos išvadas ki- 
toms tyrimo sritims. Toliau svarstydami paliesime vieną 
kitą paradigminį kiekvienos srities atvejį kaip pavyzdį, 
rodantį, kaip fenomenologija buvo taikoma įvairioms 
disciplinoms. 


FENOMENOLOGIJA IR 
PSICHOLOGIJA 


Fenomenologija iš pat pradžių susidūrė su psichologi- 
jos ir logikos santykio problema. Husserl, kritikuodamas 
psichologistinę logiką, tai yra požiūrį, kad logika gali būti 
paaiškinta remiantis empiriniais psichiniais procesais, 
priėjo fenomenologiją kaip pagrindinį metodą Žmogaus 
patyrimui nagrinėti, priėjo metodą, kuris nėra psichologi- 
jos tradicine prasme metodas. Pagrindinis dalykas Hus- 
serlio darbe, kaip minėjome, buvo žmogaus sąmonės no- 
etinės-noeminės sąrangos atskleidimas. Tai reiškia, kad 
kiekviena sąmoninga veikla gali būti nagrinėjama remian- 
tis jos orientacija bei kryptimi (noetika) ir objektyviu ati- 
tikmeniu, į kurį noetinė veikla nurodo (noemika). Bet šiedu 
kiekvienos sąmonės veiklos poliai negali būti atskirti; vieną 
galima suprasti tiktai per kitą, ir nė vienas iš jų nėra pir- 
mesnis. 

Fenomenologija kritiškai žiūri į tradicinę psichologiją 
dėl to, kad ši sutelkia dėmesį tiktai į noeminį patyrimo 
matmenį, o noetiką interpretuoja materialistiškai. Remda- 
ma savo požiūrį metodu, pasiskolintų iš gamtos mokslo, 
tradicinė psichologija galėjo nagrinėti tiktai stebimus ir 
matuojamus žmogaus elgesio aspektus. Priežasties .ir 

padarinio modeliu buvo aiškinama visa Zmogaus veikla, o 
mąstymo procesai suprastinami į empirinius reiškinius, 
kurie gali būti stebimi priežastinėje grandinėje. Tebuvo tik 
žingsnelis iki determinizmo, teigiančio, kad visi mąstymo 
reiškiniai gali būti paaiškinti kaip atoveikiai į ankstesnius 
akstinus ir kad skirtingų proto įvykių sąryšis yra mecha- 
ninis. Tai kitas pavyzdys požiūrio “ne kas kita kaip“ taiZ 
kymo psichologijai: mintys yra “ne kas kita kaip“ materialių 
dalelių judėjimas smegenyse; sąmonė yra “ne kas kita kaip“ 
šių judesių suma, o visa Mąstymo veikla — “ne kas kita 
kaip“ labai sudėtingo mechanizmo, reaguojančio į aplin- 
ką, veikla. | 

Visa tai yra priešinga fenomenologijai, nes palieka nuo- 
šalyje noetines sąmonės struktūras ir jų nematerialius 
noeminius atitikmenis. Trumpai sakant, fenomenologija 
priekaištauja mechanistinei psichologijai, kad ši apeina 
svarbiausią Žmogaus elgesio aspektą — jo reikšmę. Taip 
darydama, pastaroji pakliūna į subjektyvizmo prieštara- 
vimą: jei visi mąstymo procesai yra psichinių procesų 
sąlygoti, tai bihevioristinės psichologijos aiškinimai taip 
pat yra fizinių sąlygų sąlygoti ir todėl nėra visuotinai 
reikšmingi. Tačiau teigdamas, kad žmogaus elgesys yra 
"ne kas kita kaip“ fizinių procesų ir atoveikių į aplinką 
išdavos, biheviorizmas pretenduoja į tai, kad jo aiškinimai 
galiotų visuotinai. Jei psichologai bihevioristai mąstymo 
veiklos reikšmę pašalina iš savo tyrimų srities, jie negali 
reikalauti, kad jų pačių aiškinimas turėtų kokią nors 
reikšmę. Tačiau fenomenologija tiria kaip tik psichinių 
įvykių reikšmę. £ 

Bet kokio mąstymo proceso noetinis matmuo faktiškai 
yra šio intencionaliai suprasto proceso reikšmė. Kitaip 
sakant, sąmonė visuomet yra į ką nors nukreipta. Kai kuriais 
atvejais tai gali būti materialus objektas, kitais — nema- 
terialus. Tasai objektas, kuris yra bet kokios sąmoningos 

veiklos atitikmuo, yra noeminis sąmonės matmuo. Tra- 
dicinė psichologija dėl savo metodologinių prielaidų 
nebuvo pasiruošusi jo nagrinėti. Sąmonės intencionalumo 
reikšmę fenomenologiniam metodui jau esame aptarę (žr. 
p. 21-22), ir turi būti aišku, kaip šitai pasidaro reikšmin- 
giausias dalykas fenomenologinei psichologijai. Tradicinė 
psichologija atmetė sąmonės veiklos reikšmės klausimą, 
o štai fenomenologijai tai yra pirmučiausia tyrimo sritis. 

Kas yra žmogaus veiklos reikšmė, noetinis jos matmuo? 
Pasak fenomenologijos, tai visų Mąstymo procesų sąmo- 
ningas nukreiptumas. Antai žmogus su sunkiomis fizinė- 
mis negalėmis gali žiūrėti į pasaulį taip, kad šitai jį stumia 
į neviltį. Kitas žmogus tokią pat negalią gali laikyti iš- 
šūkiu, kažkuo įveiktinu, ir šitai veda per optimizmą bei 
drąsą į prasmingą gyvenimą. Šis pavyzdys nurodo, kad 
žmogaus veiklos prasmė negali būti paaiškinta tiktai fizi- 
nių savybių pagrindu. Tai nereiškia, kad fenomenologinė 
psichologija nėra eksperimentinė; ji reikalauja suprasti 
visus empirinius elgesio aspektus — svarbias pilnutinio 
Žmogaus veiklos supratimo sudedamąsias dalis. Tačiau 
fenomenologinė psichologija atmeta teiginį, kad empirinis 
elgesio aprašymas gali būti visuotinis Žmogaus veiklos 
aiškinimas. 

Nors apskritai Martin Heidegger netyrinėjo psichologijos, 
jo įtaka fenomenologinės psichologijos plėtrai buvo taip 
pat svarbi. Heideggerio įtaka psichologijai nebuvo, taip 
sakant, numatyta, tačiau temos, kurias jis nagrinėjo, yra 
plačios, ir psichologija bei kiti žmogaus mokslai noriai 
jomis naudojasi. Tokios žmogaus patirtys kaip baimė, 
siaubas, rūpestis, būtis-=myriop, laikas ir autentiškas- 
neautentiškas situatyvumas domino psichologiją, nors 
reikia pabrėžti, kad Heideggerio ontologinių įžvalgų ne- 
galima atskirti nuo ontinio ir psichologinio gyvenimo. 
Reikia tiktai pakeisti požiūrį, idant filosofiniai aspektai 

pasidarytų akivaizdūs. Nagrinėdamas tokias temas kaip 
būtis ir būtis-pasaulyje, Heidegger patalpina žmogų ir jo 
psichiką į kontekstą, kurio psichologija anksčiau niekuo- 
met nebuvo svarsčiusi. Jis parodė, kad realus žmogaus 
supratimas, ar jis būtų normalus, ar ne, yra galimas tiktai 
žvelgiant į jį jo pasaulio kontekste. 

Heidegger paveikė fenomenologinę psichologiją per sa- 
vo įtaką Ludwigui Binswangeriui!. Taikydamas Dasein 
sampratą kaip būties-pasaulyje, konstituojančios santykį 
su visu pasauliu, ankstesnį už santykį su atskirais daiktais, 
Binswanger atmeta bevaisę subjekto ir objekto priešprie- 
šos sampratą. Pasaulis ir asmuo yra koreliatyvūs, ir Dasein 
juda pasaulyje daugeliu būdų. Negalima tikrai suprasti 
asmenį tiriant žmogaus organizmą ar psichiką, reikia tirti 
asmens pasaulį. Binswanger taip pat vartoja tokias 
Heideggerio sampratas kaip erdviškumą ir laikiškumą. 
Nagrinėdami erdviškumą, tiriame, kaip, projektuodami 
save į pasaulį, mes skiriame tinkamą vietą daiktams savo 
erdvėje ir kaip kertasi tarpusavyje kitos erdvės. Estetinė 
erdvė, orientuota judesio erdvė, natūrali erdvė ir jos 
atmainos, susiaurėjusi siaubo erdvė - visa tai yra mūsų 
erdviškumo aspektai. Laikiškumas, kaip savi-projekcija į 
pasaulį, taip pat turi daugybę psichologinių apraiškų. Sap- 
no pasaulyje galime išvysti nepasiekiamą ateitį arba 
santykio su tėvais užsifiksavimą; kapas gali rodyti ne- 
autentišką praeitį, kurioje negali atsitikti nieko nauja ir 
kuri prabundant suskaldo esamąjį laiką. Pavyzdžiui, 
melancholijos pasaulio konstitucija yra tokia, kad jame 
įsiviešpatauja kančia ir kaltė. Čia priekaištai sau remiasi 
laiko apvertimu: ateitis išplečiama į praeitį (“Jei būčiau 
daręs...“). Tokios erdvinės sapnų temos kaip kopimas į 
kalną ar klaidžiojimas rodo, kad pacientas atsidūrė padė- 
tyje be išeities. Čia esama aiškaus neatitikimo tarp siekia- 
mų. tikslų aukštumo ir nesugebėjimo juos įgyvendinti. 

Be Heideggerio ir Binswangerio tyrinėjimų, grynai fe- 
nomenologiniai yra ir Viktoro Franklio Europoje bei Rollo 
May Jungtinėse Valstijose darbai“. Ir nors Jean-Paul Sartre 
ir Maurice Merleau-Ponty pirmiausia pagarsėjo ne savo 
psichologinėmis analizėmis, jie taip pat prisidėjo prie 
fenomenologinės psichologijos plėtros. Viktoro Franklio 
darbai pasitarnaus kaip vaisinga paradigma nurodant, kaip 
fenomenologinė psichologija taikoma klinikinėms si- 
tuacijoms,nes Frankl yra ne tik teoretikas — jis yra pritaikęs 
savo fenomenologines įžvalgas konkrečioms klinikinėms 
situacijoms“. 

Lemtingiausias Franklio gyvenimo laikotarpis buvo 
penkeri metai, praleisti koncentracijos stovykloje per Ant- 
rąjį pasaulinį karą; iš šių potyrių radosi jo supratimas, kaip 
fenomenologiniai principai gali būti pritaikyti kraštutinėms 
žmonių krizėms. Frankl dabar yra pripažintas lyderis nau- 
jojo psichologijos ir psichiatrijos judėjimo, žinomo kaip 
naujoji Vienos mokykla arba kaip “trečioji galybė“ psi- 
chiatrijoje (pirmosios dvi buvo Freud ir Jung). Franklio 
sistemoje pamatinis analizės metodas yra logoterapija, 
atspindinti jo požiūrį, jog pačios pagrindinės Žmogaus 
elgesio problemos yra prasmės klausimai (logos — graikų 
žodis, reiškiąs "žodį" ir “protą“, šiame kontekste nurodo 
prasmingo patyrimo struktūrą). Frankl yra įsitikinęs, kad 
žmogaus veikla negali būti iki galo suprasta remiantis 
tokiais skatuliais kaip malonumas, jėga arba savirea- 
lizacija, nes malonumas yra veiklos, jau turinčios reikš- 
mę individui, rezultatas, tuo tarpu jėga yra ne tikslas, 
bet priemonė pasiekti prasmę. Savirealizacija taip pat ne- 
gali būti žmogaus gyvenimo tikslas, nes ji yra veiksmų, 
nukreiptų į prasmė, šalutinis efektas. Trumpai sakant, 
Frankl mano, kad pagrindinė žmogaus orientacija yra 
orientacija į prasmę, ir gyvenimas yra pasirinkimo tarp 
įvairių galimų prasmių dalykas. 

Franklio fenomenologinę orientaciją galima įžvelgti jo 
teiginyje, kad prasmė negali būti suprastinta į psicholo- 
gines abstrakcijas, tokias kaip gynybos mechanizmai ar 
atoveikio formos. Niekas nenori mirti savo gynybinių me- 
chanizmų vardan, bet daugelį atveda prie susinaikinimo 
prarajos arba į ją įstumia įsitikinimas, jog gyvenimas yra 
beprasmis. Klinikinio psichologo uždavinys yra imtis be- 
tarpiško sąmonės patyrimo fenomenologinės analizės ir 
padėti pacientui plačiau suprasti jo patyrimo noetinę sritį; 
noetika atskleidžia, jog gyvenimas niekuomet nenustoja 
turėjęs prasmę. Pasak Franklio, gyvenimas yra trejopai 
prasmingas: 1) žmogus duoda gyvenimui savo vienatinius 
ir kūrybiškus darbus; 2) žmogus kažką gauna iš pasaulio, 
būtent, individą viršijančias prasmes ir vertybes; ir 3) pras- 
minga nuostata, kurią žmogus užima tų gyvenimo aspek- 
tų, kurių jis negali pakeisti, atžvilgiu. 

Priešingai negu tie, kurie manė, kad klausimas apie 
gyvenimo prasmę psichologijai netinka ar netgi yra be- 
prasmiškas, Frankl teigia, kad išvengti šio klausimo - reiš- 
kia nepastebėti esmės to, ką reiškia būti Žmogiškąja būty- 
be. Iš tiesų Franklio metodas pirmiausia reikalauja, kad 
klinikinėje situacijoje psichologas, jei jis apskritai gali kuo 
pagelbėti pacientui, padėtų jam iškelti klausimą apie jo 
gyvenimo prasmę. Tai išauga iš gilaus Franklio įsitikini- 
mo, kad pagrindiniai žmogaus patyrimo konfliktai nėra 
"psichologiniai" tradicine prasme, taigi nėra nuslopintų 
skatulių, biologinių instinktų, nesąmoningų mMotyvacijų 
rezultatas, bet kyla iš noogeninės srities (graikų n00s, 
“protas“). Tai reiškia, kad tokius konfliktus sąlygoja ver- 
tybių ir prasmių kolizijos žmogui ieškant aukščiausios sa- 
vo gyvenimo prasmės. Logoterapeuto funkcija — padėti 
pacientui atrasti, dėl ko šis konfliktas kyla, ir apsispręsti 
taip susiorientuoti, kad konfliktas būtų išspręstas. Tačiau 
terapeuto tikslas — ne statiška visų vertybių pusiausvyra, 

nes ji neįmanoma; visuomet išlieka įtampa tarp to, koks 
žmogus yra dabar, ir prasmės, kuri pranoksta dabartį ir 
nurodo į tai, koks žmogus turėtų būti. Frankl ne kartą 
cituoja Goethe's eilutes: “Imdami Žmogų tokį, koks jis yra, 
padarysime jį blogesnį; tiktai imdami jį tokį, koks jis turi 
būti, padarysime jį geresnį. 


FENOMENOLOGIJA IR RELIGIJA 


Kaip visi sąmoningos veiklos aspektai, religinis patyri- 
mas yra teisėta fenomenologinio tyrinėjimo sritis. Tačiau 
terminu religijos fenomenologija buvo vadinama daugybė 
darbų, kurių autoriai dažniausiai netaikė Husserlio feno- 
menologinio metodo tiesiogiai, nors kartais ir rėmėsi pla- 
čiai suprastu fenomenologiniu požiūriu. Pamatinis daly- 
kas fenomenologiškai tiriant religiją yra skirtingais būdais 
išreikšto religinio patyrimo esmės aprašymas. Rudolfo 
Otto Šventenybė*, Martino Buberio Aš ir Tu5, Mircea Eliade's 
Šventa ir profaniška“ ir Gerarduso van der Leeuwo Religijos 
esmė ir raiška" gali būti laikoma religijos fenomenologija šia 
plačiąja prasme. Tačiau toliau dėmesys bus kreipiamas tik 
į veikalus tų filosofų, kurie, tyrinėdami religinį patyrimą, 
tiesiogiai taikė fenomenologinį metodą. 

Fenomenologinis požiūris į religiją iš pat pradžių su- 
skliaučia visas redukcionistines teorijas, mėginančias pa- 
aiškinti religiją vien kaip nepatenkintų geismų projekci- 
ją, tam tikros kultūrinės aplinkos ar istorinės situacijos 
apraiškas arba kaip subjektyvistinį atsaką į nekontro- 
liuojamas jėgas. Kitaip sakant, fenomenologija pasirenka 
išeities tašku religijos gyvenamąjį patyrimą, kreipdama 
dėmesį ne tiktai į religines doktrinas ir tikėjimus, bet ir į 
visą religinių reiškinių apimtį: ritualus, simbolius ir mitus, 

kultą, taip pat institucines religijos apraiškas. Tradicinei 
religijos filosofijai labiausiai rūpėjo skirtingų religijų 
tikėjimai, ji mėgino suprasti ir išdėstyti jų prasmę, netgi 
pateikti argumentus savo tikėjimams pagrįsti, tuo tarpu 
fenomenologinis požiūris nagrinėja visus patiriamus 
religijos aspektus. Imdama duomenis ir iš dabarties, ir iš 
senovės religijų, fenomenologija ieško religinio patyrimo 
esmės, suprantamos kaip sąmoningas patyrimas ir jo 
objektyvus atitikmuo, atmesdama prielaidą, populiarią tarp 
XIX amžiaus mąstytojų, jog visos religijos yra tiesiog 
visuotinės religinės sąmonės dalinės apraiškos. Šitaip 
fenomenologija gali atsižvelgti į skirtingų religinių tradi- 
cijų vienybę ir jų įvairovę. 

Fenomenologinio požiūrio į vieną religinio patyrimo 
aspektą pavyzdys yra Paul Ricoeuro veikalas Blogio sim- 
bolikaš. Ši knyga yra dalis platesnio Ricoeuro veikalo Valios 
filosofija, apimančio žmogaus valios akto tyrimą? ir tyrimą 
struktūrų Žmogaus sąmonės patyrimo, atskleidžiančio 
klystamumą kaip galimą, tačiau nebūtiną Žmogaus situa- 
cijos rezultatą'?. Po šių analizių Blogio simbolikoje Ricoeur 
imasi tyrinėti žmogaus sąmoningą blogio išpažinimą !!. Šį 
išpažinimą elementariausiu lygmeniu visuomet išreiškia 
dėmės, susitepimo ar taršos simboliai, paskui, patiriamas 
Dievo akivaizdoje, jis tampa “nuodėme". Interiorizuoti šie 
pirmapradžiai simboliai iškeliami į kaltės lygmenį. Paga- 
liau visi šie simboliai įkūnijami pasakojimuose arba mi- 
tuose, paaiškinančiuose blogio pradžią ir pabaigą. Ricoeur 
nagrinėja keturis tokių mitų tipus: babiloniškąjį kūrimo 
dramos mitą, laikantį blogį grįžimu į betvarkę ir chaosą; 
graikų tragiškąjį mitą, laikantį blogį lemties ar dievų už- 
gaidos išdava; Adomo mitą, laikantį blogį Žmogaus nuo- 
puolio iš nekaltybės būsenos išdava; ir orfiškąjį ištremto- 
sios sielos mitą, laikantį žmogų sielos-kūno dvejybe, o 
kūną - blogio šaltiniu ir kartu dingstimi. Nagrinėdamas 

dinamišką šių keturių mitų tipų sąveiką, Ricoeur mėgina 
išplėtoti hermeneutiką, arba interpretavimo principą, kurį 
pasitelkus šias blogio sąmonės mitines išraiškas galima 
būtų įtraukti į griežtos filosofinės refleksijos sritį. 

Tačiau didžiausia fenomenologijos įtaka dabartinėms 
religijos studijoms ėjo per egzistencinę fenomenologiją, 
ypač Martino Heideggerio veikalus. Nors Heidegger nieko 
neparašė apie religiją kaipo tokią, žymiausias Naujojo 
Testamento tyrinėtojas Rudolf Bultmann perėmė jo anali- 
zes Būtyje ir laike kaip priemonę Naujojo Testamento mo- 
kymui išreikšti. Teigdamas, jog Naujojo Testamento pas- 
aulėvaizdis radikaliai skiriasi nuo šiuolaikinio Žmogaus 
mokslinio pasaulėvaizdžio, Bultmann įrodinėja, kad 
kerigma, arba esmiškas Naujojo Testamento kreipimasis, 
turi būti atskirta nuo jos mitinių elementų ir naujai pateik- 
ta šiuolaikiniam Žmogui egzistencialistiniais terminais. Ši- 
taip numitinti galima, anot Bultmanno, taikant Heidegge- 
rio išdėstytą Žmogaus situacijos analizę, kurią Bultmann 
laiko tikslia krikščionybės požiūrio į žmogų analogija. Jis 
pažymi, kad “Heideggerio būtybės ontologinės struktūros 
egzistencinė analizė, atrodo, yra ne kas kita kaip sekulia- 
rizuotas, filosofinis Naujojo Testamento požiūrio į žmo- 
gaus gyvenimą variantas“ !č. 

Bultmanno pasiūlymas numitinti Naujojo Testamento 
kreipimąsi, idant galima būtų naujai jį išdėstyti egzisten- 
cializmo kategorijomis, šeštajame ir septintajame dešimt- 
metyje sukėlė didžiulį teologų susidomėjimą ir davė 
milžinišką raštiją, pritariančią ar prieštaraujančią jo pro- 
jektui. Nors numitinimas buvo labiausiai ginčytinas Bult- 
manno kūrybos aspektas, didžiausias pastangas jis dėjo 
biblistikos srityje, o jo dvitomis Naujojo Testamento teologi- 
ja“ tapo pripažintu Naujojo Testamento mokslo darbu, 
žavinčiu net ir tuos, kurie atmesdavo radikalesnes jo 
pažiūras. 

Ištisą teologiją, savo orientacija labiau filosofinę negu 
biblineę ir šiuo atžvilgiu nepanašią į Bultmanno kūrybą, 
išplėtojo Paul Tillich. Jo solidi tritomė Sisteminė teologija 
yra vienas iš didžiųjų dabarties filosofinės teologijos veikalų 
ir atspindi egzistencialistinį žmogaus situacijos suprati- 
mą'4. Atkartodamas Kierkegaardo ir Dostojevskio, taip pat 
dabartinės filosofijos temas, Tillich pateikė egzistencinę 
analizę didžiųjų religinių temų: tikėjimo kaip egzistenci- 
nio pasirinkimo reikšmė; Dievo kaip esančio anapus mėgi- 
nimų objektyviai įrodyti jo buvimą reikšmė; išganymas 
kaip nauja saviprata, kurią geriausiai galima apibūdinti 
kaip “naują būtį". Tillich dirbo protestantiško, krikščioniš- 
ko paveldo kontekste, tačiau egzistencinės teologijos 
anaiptol neapsiriboja viena religine tradicija. Žydų teologo 
Martino Buberio veikalai, katalikų filosofai Gabriel Marcel 
bei Jacgues Maritain ir stačiatikių mąstytojas Nikolaj Ber- 
diajev taip pat yra nurodomi kaip egzistencinės teologijos 
atstovai. 

Nors tokie skirtingi mąstytojai pabrėžia skirtingus da- 
lykus, ir tai apsunkina apibendrinimus, keli sumuojantys 
teiginiai gali nurodyti kai kurias pagrindines egzisten- 
cinės teologijos temas. Kartu su fenomenologija pabrėž- 
dama žmogaus laisvę, egzistencinė teologija tvirtina tikė- 
jimą esant laisvu pasirinkimu (taip ji atspindi Kierkega- 
ardo tikėjimo apibūdinimą kaip šuolio). Sutikdama su fe- 
nomenologiniu požiūriu į Žmogų, egzistencinė teologija 
atsisako aiškinti žmogiškąją tikrovę tiktai objektyviu pa- 
grindu ir reikalauja suprasti Žmogų jo gyvenamoje situ- 
acijoje. Baimė, rūpestis, siaubas, abejonė, kaltė ir galutinis 
pažadas pasidaro svarbūs žmogaus savipratos židiniai. O 
pabrėždami žmogaus veikloje savęs peržengimo matmenį, 
teologai egzistencialistai įrodinėja, kad Žmogaus auten- 
tiška egzistencija turi būti įsišaknijusi transcendencijoje. 
(Zr. transcendencijos aptarimą p. 53-55.) 

Tiesą sakant, nors jau davęs reikšmingų darbų, feno- 
menologinis religinio patyrimo nagrinėjimas dar tik pra- 
dėtas. Tačiau, kaip matėme, plačiai domimasi egzistenci- 
ne teologija. Fenomenologinio metodo — ar suprantant jį 
plačiausia prasme, ar siauriau, kaip griežtą filosofinę dis- 
cipliną - taikymas jau parodė savo galią naujaip nušviesti 
šią vieną iš garbingiausių Žmogaus pastangų. 


FENOMENOLOGIJA IR 
VISUOMENĖS MOKSLAI 


Fenomenologija neriboja /visuomenės mokslų“ termino 
tiktai visuomenės struktūrų tyrimu, bet apima visas 
Žmogaus gyvenimo sritis - auklėjimą, literatūrą, verslą ir 
ekonomiką, istoriją, taip pat antropologiją ir sociologiją. 
Visose šiose tyrimo srityse fenomenologinis metodas ir 
požiūris yra įsišaknijęs gyvenamojo pasaulio sampratoje, 
aptartoje trečiajame skyriuje (žr. p. 63-65). Visuomenės 
pasaulis pirmiausia yra gyvenamasis pasaulis, kaip jį su- 
pranta sveikas protas. Juk mes greičiau veikiame pasau- 
lyje, o ne stebime jį kaip nesuinteresuoti mokslininkai, be 
to, gyvenamajame pasaulyje epistemologijos, ontologijos 
ar pasaulio prasmės klausimai nekyla. Iš tiesų jie netgi 
negali būti iškelti, nes nėra suvokiami kaip gyvenamojo 
pasaulio dalis. 

Gyvenamajame pasaulyje niekuomet neklausiama apie 
pasaulio realumą, ir tam nėra teorinio pamato. Kasdienis 
gyvenimas yra mūsų iš pat pradžių, ir visi pasaulio ele- 
mentai laikomi realiais ir tau, ir man. Tikrenybė remiasi ne 
empirine ar logine išvada ir ne predikatyviniu sprendimu, 
bet ikipredikatyviniu pasaulio supratimu. Todėl fenome- 
nologiškai suprasti visuomenės mokslai nagrinėja ne 

pasaulio realumą, bet veikiau Žmonių santykius šiame 
pasaulyje. Taigi intersubjektyvūs santykiai ir kito žmo- 
gaus pažinimo klausimas fenomenologijai yra patys svar- 
biausi. Husserl juos smulkiai nagrinėja Dekartiškuosiuose 
apmąstymuose, pradėdamas tyrinėti, kaip mes pažįstame 
kitus asmenis, ir parodydamas, jog kaip besistengtume 
išvengti prielaidos, kad pažįstame kitus asmenis, visuomet 
tą prielaidą savyje aptinkame. Pasak Husserlio, tai reiškia, 
kad pasaulis niekuomet nebūna suvokiamas kaip tiktai 
mano, bet visūornet kaip mūsų pasaulis. Mes matome savo 
artimą ne teoriškai, o veikiau kaip kažkokį Ž žmogų, ne kaip 
kokį nors dalyką, o kaip kažką, panašų į mus pačius. Susi- 
tikdamas kitą individą, aš susitinku asmenį, ir man nerei- 
kia samprotauti, remiantis anatomijos detalėmis, kad ga- 
lėčiau priskirti jį Žmonių giminei. Visa tai atliekama iki- 
teoriniame lygmenyje, ir jokio griežto kitų realumo įrody- 
mo nereikia. Alfred Schutz, vienas iš žymiausių visuome- 
nės fenomenologų, pavadino šitai “tu-orientacija"“. Nuo 
tos akimirkos, kai susitinku kitą, aš esu nukreiptas į tu, 
remiuosi ne teoriniu sprendimu, o betarpišku išgyvenimu. 
Pasak Schutzo, visuomenės pasaulis daugeriopai remiasi 
intersubjektyvumu. Tai mano susitikimo su kitu sritis; tai 
vieta, kur aš atlieku savo veiksmus, nukreiptus į objektus, 
tikslus ir kitus pasaulyje, ir mano veiksmai atveria pasaulį, 
kuris yra taip pat mūsų, kaip jis yra mano. Kitaip sakant, kitą 
asmenį aš visuomet susitinku kontekste, kuris nepriklauso 
nuo jo ar mano gimimo; tas kontekstas remiasi istorija, jis 
egzistuoja iki mūsų gimimo ir po mūsų mirties. Sakydamas 
“remiasi istorija“, Schutz turi omenyje ne chronologinę 
įvykių seką (Historie), bet istoriją, kaip ji yra gyvenama per 
moralės kodeksus, ekonomines situacijas, religines prak- 
tikas, trumpai sakant - Geschichte. Objektai pasaulyje pa- 
rodo šią Geschichte kaip ankstesniųjų kartų kitų įspaudą. 
Šis įspaudas yra ne tik materialus ženklas, į kurį mes 

reaguojame, bet reikšmių sistema, sudaranti kontekstą, 
kuriame gyvename. Kalba, religija, menas, auklėjimas, 
filosofija, trumpai sakant, visos kultūros struktūros yra 
buvusiųjų kartų apraiškos. 

Tačiau gyvenamasis pasaulis yra atviras ne tiktai praei- 
čiai ką tik minėtu būdu. Jis yra atviras ir ateičiai, kuri iš 
dalies yra mūsų, bet labiau jų — tų, kurie priklauso ateities 
kartoms. Taigi intersubjektyvus pasaulis sudaro žmogaus 
veiksmų laikinį kontekstą, atvirą abiem kryptim, ir sudaro 
reikšmių sistemas, kuriose individas supranta save, daik- 
tus ir kitus asmenis. Intersubjektyvus gyvenamasis pasau- 
lis yra pamatinis žmogaus veiklos kontekstas, o Schutzui 
rūpi išryškinti veiksmų reikšmę šiame kontekste. Pasak 
Schutzo, žmogaus veiksmus reikia suprasti per jų laikinį 
kryptingumą ir juos lydinčias intencines struktūras. Veik- 
los reikšmė yra susijusi su šiomis laikinėmis skirtybėmis, 
tačiau visiškai aišku, kad reikšmė ne pridedama prie 
veiksmo, bet sudaro pačią jo esmę". 

Visuomeniniam supratimui fenomenologinį pagrindą 
suteikia Žmogaus gyvenimo interpretavimas remiantis 
tikslais, ketinimais ir prasmine orientacija. Antai darbą 
galima nagrinėti fenomenologiškai, remiantis tikslais, į 
kuriuos jis yra nukreiptas, o ne kaip paprastą atoveikį į 
visuomenės ekonominę sąrangą. Kaip kad nurodė Max 
Scheler, žmogaus darbas nėra tiesiog atsakas į aplinkos 
sąlygas, o remiasi vertybine orientacija; santykį su darbu 
lemia tai, ką jis reiškia darbininkui. Tai aiškiai matyti vi- 
suomenėse, kuriose materialinė gerovė nėra vertinama kaip 
gėris; čia darbas nėra laikomas priemone pasiekti fizinį 
komfortą. Daugelis Vakarų visuomenių, priešingai, vertina 
gamybą kaip ekonominę ir kartu visuomeninę gėrybę. Taigi 
darbas įgijo šias vertybes atspindinčią prasmę, ir yra lai- 
komas priemone individui pagausinti turimas gėrybes 
siekiant didesnio komforto savo šeimai ir sau pačiam "“. Nors 

darbo procesas yra nukreiptas į materialines sąlygas, dar- 
bas negali būti į tas sąlygas suprastintas; vertybės ir tikslai 
vaidina darbe vaidmenį, nesuprastinamą į materialines 
sąlygas. Darbininkas negali apsieiti nesvarstęs praeities 
vertybių, taip pat savo paties ir būsimųjų kartų ateities 
perspektyvų bei vilčių. 

Auklėjimas, kaip ir darbas, yra laikiškai orientuotas; jis 
sudaro tradiciją jau duotų vertybių ir tikslų kontekste. Bet 
auklėjimas taip pat yra nukreiptas į ateitį; ne dėl privačios 
intencijos, bet dėl intencijos, įspaustos pačiose auklėjimo 
institucijose. Fenomenologiškai nagrinėjant, auklėjimas 
nėra tiesiog paskirų reakcijų mokymas ir mokymasis, nėra 
tinkamų atoveikių susidarymo užtikrinimas. Auklėjimas 
nėra ir tiesiog problemos sprendimo procesas; veikiau 
būtina suprasti vertybes, kuriomis remiasi auklėjimo ins- 
titucijos. Jei auklėjimas nesupranta savo atramos tradici- 
joje, jis priima šią tradiciją nekritiškai ir yra nepajėgus 
jokiai tikrai ateities naujovei. Jei auklėjimas laikomas in- 
dustrializuotos epochos technikų rengimu nesuprantant 
pamatinių šios visuomenės vertybių, išdava gali būti tra- 
giška, nes technikai nepajėgs išryškinti šių tradicijų visuo- 
menės judėjimo į ateitį šviesoje. 

Remdamasi savo metodu fenomenologija supranta vi- 
suomenę kaip susidedančią iš laisvų asmenų, kurie ren- 
kasi visuomenės vertybių sistemos kontekste. Visuomenės 
struktūras ir institucijas ji laiko ne materialinių sąlygų ar 
deterministinių jėgų produktu, bet vertybių pasirinkimo 
išdava. Taigi norint suprasti kokios nors visuomenės 
struktūras, reikia suprasti vertybes, iš kurių kyla šių struk- 
tūrų kryptys, tikslai ir reikšmė. Galima pakeisti visuome- 
nės institucijų materialinius aspektus, tačiau jei vertybės 
nepakeičiamos, institucijos lieka tos pačios kaip buvę. Ar- 
ba galima išsaugoti visuomenės institucijų materialinius 
aspektus, bet pakeisti vertybes, kuriomis jos remiasi, ir 

tada patirsime, kad tai jau kitos institucijos. Taip atsitinka, 
karališkus rūmus pavertus muziejais. Trumpai sakant, 
fenomenologija reikalauja atvirumo visai visuomeninės 
tikrovės apimčiai, įvairiems visuomeninės objektyvybės 
lygmenims, apimantiems vertybes, tikslus ir reikšmę, kaip 
ir materialinius objektus. 


FENOMENOLOGIJA 
IR GAMTOS MOKSLAI 


Fenomenologija atsirado iš ginčo dėl humanistikos 
pagrindų, taip pat dėl to, kokį vaidmenį racionaliame 
mąstyme vaidina logika. Todėl fenomenologijai labiau 
rūpėjo humanitariniai negu gamtos mokslai. Tačiau toks 
skaidymas nėra absoliutus, nes abiejų tyrimo sričių bend- 
ras rūpestis yra metodiškai tirti tikrovę. Anglų kalba links- 
ta sieti science tiktai su fizikos arba gamtos mokslu, o štai 
vokiečių kalbos Wissenschaft apima ir gamtos, ir humani- 
tarinius mokslus, nes Wissenschaft nagrinėja bet kokią 
organizuotą sistemingo pažinimo visumą. Aišku, jog Hus- 
serl laikė, kad tenomenologijos tikslas yra suteikti racio- 
nalų pagrindą visiems mokslams pastarąja prasme ir kad 
šis metodas tinka suprasti bei nušviesti ir gamtos mokslo, 
ir humanitarinių mokslų principams. Husserliui tai buvo 
pagrindinė samprata, nes jis buvo įsitikinęs, kad joks 
mokslas, gamtos ar humanitarinis, negali išvesti savo pa- 
ties principų iš tyrimų srities. Joks mokslas negali, pa- 
vyzdžiui, moksliškai įrodyti savo paties prielaidų. Kaip 
įtikinamai parodė David Hume, fizikas negali moksliškai 
įrodyti priežasties ir padarinio sampratos, nes tai yra prin- 
cipas, kurį jo mokslinė procedūra priima a priori. Taip pat 
gamtos mokslo atstovas negali moksliškai įrodyti, kad jo 

veikla remiasi racionaliais principais, nes reflektuodamas 
pirmuosius savo mokslo principus, mokslininkas vykdo 
nebe mokslinį, bet filosofinį tyrimą. 

Kadangi visi gamtos mokslai pripažįsta logikos ir jos 
racionalaus samprotavimo principų pagrįstumą, tai bet 
kokia grėsmė logikos tiesai yra grėsmė paties mokslo pa- 
grindams. Husserl įrodė, kad psichologistinė logikos in- 
terpretacija yra kaip tik toks pavojus: jeigu logikos princi- 
pus galima suprastinti į psichologijos principus, kaip kad 
skelbia psichologistinė interpretacija, tai mokslas netenka 
savo visuotinio pagrįstumo. Visos pretenzijos į tiesą būtų 
beprasmiškos, jei logikos "dėsniai" iš tiesų būtų tiktai em- 
piriniai apibendrinimai to būdo, kuriuo atsitiko veikti 
žmogaus psichikai. Husserlio psichologizmo išsižadėji mą 
jau aptarėme (žr. antrąjį skyrių, p. 34-39), bet čia vėl jį 
minime, idant nurodytume, jog viena iš ankstyviausių 
fenomenologijos pastangų buvo nukreipta į problemą, 
glūdinčią pačiame kiekvienos mokslinės pastangos pamate. 

Net jei gamtos moksio nepagrįstų prielaidų fenomeno- 
loginė kritika gali versti manyti fenomenologiją esant 
antimokslinę, iš tikrųjų yra priešingai. Iš tiesų fenome- 
nologija kelia sau dvejopą uždavinį: 1) parodyti gamtos 
mokslo pagrindą remiantis grindžiančio mokslo pirmai- 
siais principais ir aksiomomis; ir 2) parodyti mokslinio 
tyrimo metodo ribas, patalpinant jį tinkamoje perspek- 
tyvoje. Jei gamtos mokslų metodai nepajėgia tvarkytis su 
vertybėmis, sąmone ir prasme, taip pat kaip su savo pir- 
maisiais principais, jie turi palikti šiuos uždavinius filo- 
sofijai. Taigi fenomenologija nesiekia perimti atskirų 
mokslų, tokių kaip fizika, chemija ar biologija, uždavinių. 
Fenomenologija nesiekia suteikti naujų empiriniais tyri- 
mais pagrįstų duomenų —- tai teisėta kiekvieno atskiro 
mokslo sritis. Fenomenologijos uždavinys veikiau yra iš- 
ryškinti, pagrįsti ir nužymėti objektyvumo srities, kurioje 

gali veikti kiekvienas paskiras mokslas, pirmuosius 
principus ir ribas. 

Populiarusis požiūris laiko mokslą neutraliu stebėjimo ir 
analizės metodu, bet filosofija parodo, kad esama ne tik 
šito. Prieš pradedant mokslinį stebėjimą, jau turi būti teo- 
rija, kuri orientuotų ir vestų šį stebėjimą įtraukdama vie- 
nas objektyvybės sritis ir atmesdama kitas. Paskiras ob- 
jektas, toks kaip medis, nerodo, kuri jo objektyvumo sritis 
yra tikrasis fizikos rūpestis, kurios dalys yra chemijos ty- 
rimo sritis, o kokie aspektai yra biologijos sritis. Tačiau 
sias skirtis nustato mokslininkai, remdamiesi prielaido- 
mis, kurios pačios nėra mokslinės. Be to, kiekvienas ypa- 
tingas mokslas suponuoja tyrimo objekto vienybę: daroma 
prielaida, kad objektas lieka pastovus laikui bėgant, yra 
tapatus pats sau ir priežastingai siedamasis su kitais ob- 
jektais bei kisdamas išlieka. Tačiau tokios sąvokos, kaip 
vienybė, tapatybė, kaita ir priežastingumas negali būti 
nagrinėjamos moksliškai; veikiau jos suponuojamos kiek- 
vienos mokslinės pastangos. Tad tai, kas sudaro vienybę, 
tapatybę ir taip toliau, yra tikroji filosofinio tyrimo sritis. 

Dar fundamentalesnė yra vertybių prielaida. Mokslinė 
veikla vyksta ne tik dėl mokslinio metodo plėtotės, bet ir 
dėl to, kad mokslas siejamas su verte. Tačiau mokslas 
nepajėgia savo paties metodais tirti mokslo vertę ir jo 
taikymą. Taigi mokslas išrado metodikas, iškėlusias ver- 
tybių prieštaras, su kuriomis gamtos mokslas nepajėgus 
susitvarkyti. Pavyzdžiui, genų inžinerija, organų perso- 
dinimas, eksperimentai su žmonėmis, dirbtinis daugini- 
masis ir daugybė kitų technikų yra mokslo galimybių ribo- 
se, bet iškelia klausimus, į kuriuos gali atsakyti tiktai ver- 
tybių teorija. Biologijos mokslas gali aprašyti gemalo iš- 
sivystymą per įvairius augimo etapus iš vienos vienintelės 
ląstelės. Bet biologija negali atsakyti į klausimą, kada 
gemalas tampa žmogiškąja būtybe. Šis klausimas, turintis 

filosofines ir religines implikacijas, nėra atsakomas re- 
miantis moksliniu metodu. Mokslininkas gali tarti, kad 
papildomi ir sudėtingesni mokslinio stebėjimo metodai 
galėtų duoti atsakymą į ieškomą klausimą, tačiau filosofija 
teigia, kad mokslinis metodas iš principo negali tokių 
atsakymų duoti. 

Fenomenologijos uždavinys, kaip jį suprato Husserl, yra 
parodyti objektyvybės lygmenis, kuriuos suponuoja koks 
paskiras mokslas — vertybes, apriorinius teorinius princi- 
pus, tyrimo metodus ir prielaidas apie tikrovės prigimtį. 
Rodydama, kad ne visi objektyvybės lygmenys priklauso 
gamtos mokslų kompetencijai, fenomenologija apsaugo 
nuo naivaus scientizmo, nuo racionaliam svarstymui at- 
viro tyrimo apimties siaurinimo ir nuo mokslo metodo 
taikymo netinkamoms sritims. Visus šiuos rūpesčius iš- 
reiškė Husserl viename iš vėlyvųjų darbų - Europos mokslų 
krizė ir transcendentalinė fenomenologija. Tačiau Husserl ne- 
siekė įtvirtinti naują dogmatizmą, kuris būtų toks pat 
tironiškas kaip ir senasis. Dvasia, kurią jis įkvėpė savajai 
mokslo kritikai, buvo graikų filosofijos kaip išminties 
ieškojimo ir tiesos meilės idealas, lydimas suvokimo, jog 
šis uždavinys - begalinis. 


Aš noriu ne pamokyti, bet tik vesti, nurodyti ir aprašyti tai, ką 
matau. Aš prašau ne kokios kitos teisės, kaip tiktai teisės kalbėti 
geriausiai, kaip išmanau, visų pirma priešais save patį, bet lygiai 
taip pat ir priešais kitus, kaip tasai, kuris kuo rimčiausiai gyveno 


filosofinės egzistencijos likimu !*. 

7 skyrius 


AKTUALŪS 
FENOMENOLOGIJOS 
UŽDAVINIAI 


Ši studija parodė didžiulę įvairovę požiūrių, dalykinių 
sričių ir metodo variacijų, prisidėjusių prie fenomenolo- 
gijos plėtros. Dabar turi būti aišku, kad fenomenologija — 
ne vieninga ir dogmatiška filosofija, bet būdas iš naujo 
iškelti pagrindines filosofijos problemas, susijusias su pa- 
matiniais visų Žmogaus pastangų klausimais. Fenomeno- 
logijai tampant plačiau praktikuojamu filosofijos metodu, 
kyla pavojus, kad ji bus suprasta kaip pati filosofija. Kažkas 
panašaus yra atsitikę lingvistinei analizei, kuri iš pradžių 
buvo metodas, skirtas prieiti prie filosofijos klausimų, bet 
vėliau prisiėmė nepriklausomos filosofijos statusą. Metodas 
pats savaime, kaip nurodė Whitehead, yra tiktai neutralus 
filosofijos įrankis ir niekuomet neturi būti tapatinamas su 
filosofija. Mūsų pateikta fenomenologijos apžvalga aiš- 
kiai rodo, kad esama ne vieno ypatingo fenomenologinio 

metodo, bet veikiau plataus spektro būdų prieiti prie 
tradicinių filosofinių problemų. Fenomenologinį metodą 
galima atskirti nuo alternatyvių požiūrių, bet neįmanoma 
jo formalizuoti kaip griežtą sistemą. Iš tiesų tai, kiek 
fenomenologinis metodas apskritai gali būti formalizuo- 
tas, priklauso nuo tiriamos dalykinės srities. 

Geriausias pavyzdys yra pats Husserl, nuolat iš naujo 
tyręs ir iš naujo apmąstęs metodo klausimą. Tad nereikėtų 
stebėtis aptikus, kad Husserlio sekėjai vis dar siekia rū- 
pestingai išdėstyti fenomenologinį metodą. Neturėtų 
stebinti ir tai, kad fenomenologai vis dar nesutaria dėl 
tikslių fenomenologinio metodo ribų. Tačiau paprastai šis 
klausimas išsprendžiamas ne tiek metodologiškai, kiek 
remiantis konkrečiu tam tikros dalykinės srities tyrimu. Ir 
nors galima atskirti grynąją ir taikomąją fenomenologiją, 
ši skirtis nėra absoliuti, nes fenomenologija iš tikro pa- 
grindžiama tik ją pritaikius, tai yra susiejus su ypatinga 
tyrimo sritimi. 

Grynoji fenomenologija turi daug uždavinių, iš kurių 
vienas yra išplėtoti fenomenologinį metodą, tačiau visuo- 
met turint omenyje tam tikrą nagrinėjamų reiškinių visu- 
mą. Kitaip sakant, tų, kurie yra įsitraukę į grynąją fenome- 
nologiją, tyrinėjimai visuomet yra orientuoti į turinį. Antra 
vertus, taikomajai fenomenologijai nėra reikalo apsistoti ties 
metodu, kol fenomenologiniu metodu besiremiantis tyri- 
mo procesas nesusikerta su pradėto aprašymo turiniu. Taigi 
grynoji ir taikomoji fenomenologija skiriasi akcentais. 

Kad grynosios ir taikomosios fenomenologijos negali- 
ma visiškai atskirti, paaiškėjo jau Husserliui. Jo mėginimas 
išdėstyti gryną, eidetinę fenomenologiją įtraukė jį į prob- 
lemas, kurių negalėjo išspręsti remdamasis transcenden- 
taliniu požiūriu. Kad transcendentalinė fenomenologija 
būtų sėkminga, - pastebėjo Husserl, - jai reikėjo padaryti 
per daug prielaidų, pavyzdžiui, pripažinti egzistuojant 

kitus asmenis. Mėgindamas paaiškinti kitų e90 egzistavimą, 
Husserl suprato, kad jis negali turėti gryno ir prielaidų 
neturinčio išeities taško; antai pradėjęs tirti intersubjek- 
tyvumo problemas, jis aptiko, jog suponuoja fenomenų, 
kuriuos mėgino nagrinėti, egzistavimą. Be to, jis atskleidė 
reiškiniuose daugiau, negu gali aprėpti bet kokia trans- 
cendentalinė analizė. Todėl Husserl turėjo pripažinti, kad 
joks transcendentalinis aprašymas negali nei apsieiti be 
prielaidų, nei būti išsamus. Tačiau ši išvada Husserliui 
tapo aiški tiktai po to, kai jis padėjo daug pastangų mė- 
gindamas išdėstyti gryną, eidetinę fenomenologiją. Ir iš 
tiesų jis turbūt niekad neatsisakė vilties, kad tokią eidetinę 
fenomenologiją galima sukurti. 

Šis Husserlio kūrybos laikotarpis lieka vienas iš labiau- 
siai ginčytinų jo fenomenologijos aspektų. Galbūt, jei 
Husserl būtų ilgiau gyvenęs, jis būtų visiškai atsisakęs šio 
projekto; tačiau, žinoma, niekas to nebesužinos. Tačiau, 
tiesą sakant, dauguma dabartinių fenomenologų, taip pat 
ir egzistencinių, jo atsisakė. Jie nusprendė, kad kalba, 
Husserlio vartota dėstant eidetinę fenomenologiją, supo- 
nuoja tam tikrą idealistinę orientaciją, kurią jie laiko 
nesuderinama su tuo, kaip mes patiriame pasaulį. Ar Hus- 
serlio eidetinė fenomenologija buvo idealistinė, ar ne, lieka 
atviro specialistų ginčo objektas, tačiau šis ginčas nemen- 
kina Husserlio įnašo į fenomenologijos plėtrą. 

Iš dalies atsakydamas į problemas, su kuriomis susidūrė 
savo paties eidetinės fenomenologijos darbe, o iš dalies - į 
bendradarbių kritiką, vėlyvuosiuose savo darbuose Hus- 
serl pasuko nuo eidetinės analizės prie kasdienio patyri- 
mo pasaulio - gyvenamojo pasaulio, kurį suponavo visa jo 
ankstesnė filosofinė analizė. Tai paskatino nagrinėti isto- 
riją bei jos prasmę, kurią suponuoja kalba, kultūra ir bet 
kokia vertinamoji veikla. Nors Husserlio darbas apie gy- 
venamąjį pasaulį tapo egzistencinės fenomenologijos 

išeities tašku, egzistencialistų gyvenamojo pasaulio sam- 
pratos skyrėsi nuo Husserlio. Husserliui rūpėjo ištirti gy- 
venamąjį pasaulį sąmoningo intencionalumo pagrindu, o 
egzistencinė fenomenologija pradeda nuo būties-pasau- 
lyje sampratos, tai yra nuo buvinio, tarpstančio pasaulyje 
arba kontekste, atvirame begalinėms galimybėms. Todėl 
pabrėždami tokius patyrimo aspektus kaip pasirinkimo 
laisvė, įkūnytumas, intersubjektyvumas, egzistencijos pras- 
mė ir transcendentiniai patyrimo matmenys, egzistencia- 
listai pabrėžia Žmogaus gyvenamosios situacijos aspek- 
tus, kurių Husserl netyrė. Tai nereiškia, kad egzistencinė 
filosofija stoja prieš Husserlio fenomenologiją, veikiau ji 
tiria konkretesnius ir betarpiškesnius žmogaus rūpesčius, 
iškylančius gyvenamosiose situacijose. Galima manyti, 
kad Husserl būtų sutikęs su tokiu akcentu, bet aišku, kad 
jam pačiam rūpėjo kas kita. Kad ir kaip ten būtų, egzisten- 
cinės fenomenologijos plėtra parodė, jog esama daugiau 
fenomenologinio metodo variacijų, negu ištyrė Husserl. 
Kaip kiekviena gyva disciplina, dar nesustingusi forma- 
lizme, fenomenologija susiduria su daugeliu neišspręstų 
klausimų. Ne paskutinis tarp jų yra sumaištis daugelio 
žmonių galvose dėl paties fenomenologinės analizės pro- 
ceso. Kadangi fenomenologija pabrėžia aprašymą kaip 
pirmutinį filosofijos uždavinį, kyla pagunda bet kokį 
aprašymą laikyti fenomenologija. Tačiau tai yra aiškiau- 
sias fenomenologijos sumanymo iškraipymas. Ne bet 
koks patyrimo aprašymas yra fenomenologinis, nes feno- 
menologinio metodo pagrindas yra atmetimas natūralis- 
tinių prielaidų apie ontologinį pasaulio statusą, taip pat 
subjektyvių asmens reakcijų į jį. Taigi aktualus fenome- 
nologijos uždavinys yra nuolatos ryškinti natūralistines 
prielaidas, veikiančias aprašyme, ir nustatyti patyrimo 
veiksnius, kurie šiame aprašyme dalyvauja. Daug feno- 
menologijai priskiriamų spausdintų veikalų netaiko 

fenomenologinių metodų, ir galbūt taip yra iš dalies dėl to, 
kad fenomenologai nerūpestingai išdėstė savąjį metodą. 
Taigi aktualus fenomenologijos uždavinys - išryškinti savo 
procedūras ir jų taikymą konkrečioms tyrimo sritims. 

Šis uždavinys yra susijęs su sunkumais, apie kuriuos 
buvo užsiminta — sunkumais aprašyti fenomenologinės 
redukcijos prigimtį. Kadangi fenomenologinės tradicijos 
rėmuose dirbantys filosofai savo spausdintuose darbuose 
paprastai kreipiasi į kits kitą, visuomet slypi pavojus, kad 
nespecialistas supras fenomenologiją remdamasis natūra- 
listinėmis prielaidomis, kurių ji nori išvengti. Veiksminga 
komunikacija su kitais filosofiniais požiūriais reikalauja 
rūpestingo ir atviro dialogo, kitaip fenomenologija rizi- 
kuoja tapti paslaptinga ir išsigimstančia disciplina. Tai būtų 
fenomenologijos nelaimė ir visiška Husserlio darbo už- 
mojo priešingybė. 

Pačių fenomenologų diskusijos vis dar sukasi ties dau- 
geliu neišspręstų problemų. Pamatinis dalykas šiose dis- 
kusijose yra klausimas, kiek skirtingos sritys yra atviros 
fenomenologinei analizei ir kokios turi būti tokios analizės 
ribos. Galbūt geriausias pavyzdys būtų ontologijos klau- 
simas. Nors daug mąstytojų, dirbančių fenomenologinės 
tradicijos rėmuose, ėmėsi ontologijos (Heidegger, Merleau- 
Ponty, Landgrebe), kiekvienas prieina prie būties klausimo 
iš skirtingos perspektyvos, ir bent jau šiuo klausimu nė 
vienas iš šių tyrimų nedavė patenkinančio būties aiškini- 
mo. Didžiausias šios srities darbas, atrodo, yra Heideggerio 
pamatinės ontologijos tyrimai. Tačiau pats Heidegger 
sutinka, kad jo būties klausimo tyrimai tėra tiktai preli- 
minarinis būsimųjų tyrimų etapas. O paslaptinga jo užuo- 
mina, kad galbūt būtis dar nėra pasiruošusi atsiskleisti, 
realiai neišsprendžia Heideggerio ontologijos sunkumų. 

Nors pradėtas iš kitos perspektyvos, Merleau-Ponty 
darbas susiduria su panašiu sunkumu. Percepcijoje duota 

“laukinė būtis“ niekuomet nėra aprėpiama jokios apra- 
šymų eilės, ji visuomet veda toliau į neaprėpiamą prasmių 
matricą. Ludwigo Landgrebe's tyrimai byloja apie dvi ga- 
limybes: 1) kad prie ontologijos galima būtų prieiti per 
transcendentalinę subjektyvybę kaip suponuojamą ontolo- 
ginį pagrindą, iš kurio yra konstituotas pasaulis; ir 2) kad 
ontologija gali atsirasti įveikiant subjekto-objekto persky- 
rą remiantis gyvenamuoju pasauliu'!. Pasak Landgrebe's, 
gyvenamasis pasaulis implikuoja neišaiškintą tikėjimą 
pasaulio substanciškumu, ir ontologijos uždavinys yra 
išaiškinti šį tikėjimą, arba tai, ką jis vadina “doksiniais" 
gyvenamojo patyrimo aspektais. Visi šie trys požiūriai į 
ontologiją taiko į tą pačią problemą, bet kuri iš jų įsivyraus, 
lems tolesnė fenomenologijos plėtra. | 

Kita problema, kuri nuolat rūpi fenomenologijai, yra 
įvairių sąmoningo patyrimo sričių apibūdinimas. Husser- 
lio transcendentalinė fenomenologija įvairias sąmoningo 
patyrimo sritis laiko suvienytomis pačių sąmonės struk- 
tūrų, ypač laiko konstitucijos patyrimo. Egzistencinė fe- 
nomenologija, kuri apskritai atmeta transcendentalinį 
požiūrį, skirtingas sąmoningo patyrimo sritis laiko su- 
prantamomis kaip būties-pasaulyje atmainas. Tačiau 
egzistencinė filosofija susiduria su problema, kaip paaiš- 
kinti šių skirtingų sričių vienybę. Jaspers norėjo ją paaiš- 
kinti aprėptimi (das Umgreifende), kuri tačiau sąmonei vi- 
suomet lieka nepasiekiama ir tiktai esti įvairių sąmonės 
atmainų nurodoma. Heideggerio būties samprata yra kitas 
mėginimas paaiškinti šią vienybę, bet jis pats pripažino, 
kad tas aiškinimas galioja tiktai preliminariai. Marcelio 
būties slėpinio samprata pripažįsta gilesnę ontologinę 
vienybę negu ta, kuri yra duota patyrime, tačiau, patal- 
pindamas būtį paslapties srityje, Marcel šią vienybę iškėlė 
anapus fenomenologinės analizės akiračio. 

Kaip minėjome, Husserl mėgino rasti visų patyrimo sričių 

vienybę per transcendentalinę laiko konstituciją. Tačiau 
šis požiūris remiasi prielaida, kad laikas gali tapti feno- 
menologinio tyrimo objektu. Tuo tarpu Husserlio įpėdiniai, 
ypač Eugen Fink ir Maurice Merleau-Ponty parodė, kad ši 
pretenzija yra nepagrįsta. Kadangi kiekvienas patyrimo 
objektas ir subjektas jau yra laike, pats laikas niekaip negali 
būti tarp kitų patyrimo objektų ir negali būti tiriamas kaip 
noeminis sąmonės atitikmuo. Heidegger svarsto laiką kaip 
visuomet ateinančią ateities galimybę, kuri yra būties 
galimybė; taigi laikas identifikuojamas kaip būtis. Tačiau 
Heideggerio interpretacija negali paaiškinti esamo būties- 
pasaulyje vieningumo. Heideggerio nesėkmė aiškiai pasi- 
sakyti apie būties-pasaulyje vienijantį principą sukėlė 
nuolatinį jo veikalų interpretatorių ginčą dėl to, kuri būties- 
pasaulyje atmaina yra pirminė. Kai kurie teigia pirminį 
esant rūpestį (Sorge), kiti sako, kad laikas, būtis-=myriop ar 
atvertis yra fundamentalesni. Panašu, kad tokie nesutari- 
mai tęsis tol, kol Heidegger nepatikslins, ką jis turi ome- 
nyje kalbėdamas apie būtį kaip laiką. 

Fenomenologijai kreipiantis į pamatinius humanitarinių 
mokslų klausimus, priešais iškyla faktas, kad tos kitos 
disciplinos negali būti suprastintos į vienos filosofinės sis- 
temos principus. Reikia tilto tarp fenomenologijos ir įvai- 
rių humanitarinių mokslų metodologijų — tokių kaip an- 
tropologija, sociologija, psichologija, religijų istorija ir kita. 
Tačiau fenomenologija laiko savo uždaviniu nagrinėti 
pamatines prielaidas, glūdinčias anapus šių disciplinų 
taikomų metodų. Bet tam tikslui filosofija pirmiau turi 
parodyti, kaip galima šias prielaidas interpretuoti. Tie 
interpretacijos principai sudaro metodą, vadinamą her- 
meneutika (graikų interpretacija“). Hermeneutika mėgina 
parodyti ikifilosofinį žmogaus pasaulyje supratimą, kuris 
yra visų tų įvairių disciplinų pamatas ir gali tapti filoso- 
finės refleksijos išeities tašku. Todėl hermeneutika tapo 

Martino Heideggerio, Hanso-Georgo Gadamerio ir Paul 
Ricoeuro kūrybos iškiliu aspektu. Heideggerio hermeneu- 
tika pirmiausia sutelkia dėmesį į būties interpretaciją. Ga- 
dameriui labiau rūpi kalbos interpretacija, o Ricoeurui — 
religiniame patyrime ir psichoanalizėje glūdintys simbo- 
lizmai. Hermeneutika pateikia daugybę išraiškų, kurios 
liudija bendrą prasmės, judėjimo, erdvės ir laiko, kaip ir 
kitų Žmogaus patyrimo aspektų supratimą, atsirandantį 
ikifilosofiniame lygmenyje. Tačiau hermeneutika nelieka 
anapus fenomenologinės filosofijos, veikiau ji atskleidžia 
daugybę galimybių išryškinti ypatingą išankstinį pažini- 
mo korpuso supratimą. Pavyzdžiui, estetinėje kritikoje jau 
slypi ikikritinis estetikos srities supratimas, leidžiantis 
kritikui suprasti, kas menininką daro menininku, o tam 
tikrą objektą - meno kūriniu. Šios prielaidos gali būti ne- 
aiškios ir menininkui, ir kritikui, nes ne estetikos uždavi- 
nys yra išryškinti savo pačios prielaidas. Pamatinis šioms 
prielaidoms dalykas yra ir tylomis priimama Žmogaus 
samprata, kurios išaiškinimas yra viena Žmogaus gyve- 
namojo pasaulio interpretacija. Hermeneutika, kaip feno- 
menologinio Metodo praplėtimas, yra būdas nagrinėti 
galimus požiūrius į dalyką. Svarbus hermeneutikos bruo- 
žas yra tai, kad ji grąžina filosofijai tradicinį vaidmenį — 
kelti aikštėn visų Žmogaus pastangų implikuojamas pa- 
matinės sampratas. 

Ši kai kurių ginčytinų fenomenologinės filosofijos as- 
pektų santrauka ir trumpa kai kurių pagrindinių jos rū- 
pesčių apžvalga rodo fenomenologijos gyvybingumą pri- 
einant prie pamatinių filosofinių problemų. O fenome- 
nologinės raštijos atspindimų interesų apimtis kelia mintį, 
kad fenomenologijai pavyko išplėsti filosofijos akiratį taip, 
kad ji apimtų visus Žmogaus rūpesčius. Ar tasai gyvybin- 
gumas išliks, ar tiktai kristalizuosis į dar vieną dogmatiz- 
mą, matysime. Būtų kvaila pranašauti fenomenologijos 

perspektyvas, nes Hegel mums primena, kad filosofija turi 
tylėti apie ateitį: Minervos pelėda, pasak jo, išskrenda tik 
prieblandai atėjus. 


1 Ludwig Landgrebe. Der Weg der Phūnomenologie: Das Problem einer ur- 
sprūnglichen Erfahrung. - Gūtersloh: Gūthersloher Verlagshaus, 1963. 


Ludwig Landgrebe. Philosophie der Gegenwart. - Frankfurt am Main: 
Ullstein, 1957; Phūnomenologie und Metaphysik. - Hamburg: Marion von 
Schroner Verlag, 1949; Phūnomenologie und Geschichte. — Gūtersloh: 
Gūtersloher Verlaghaus, 1968. 


ANTROJO LEIDIMO 
PAPILDYMAS 


Antrasis šios knygos leidimas taip pat kviečia apmąstyti 
“ftenomenologinį sąjūdį“. Kabutės, nurodančios citatą, 
skirtos ne tiktai išreikšti pasitikėjimą tokiu pirmaujančiu 
autoriumi kaip Herbert Spiegelberg, pavartojusiu šį termi- 
ną savo fenomenologijos istorijoje, bet ir nurodyti, kad 
šiandien mes nebe taip optimistiškai, kaip prieš penkioliką 
metų, kalbame apie fenomenologinę filosofiją kaip sąjūdį. 
Tai nereiškia, kad fenomenologija šiandien mažiau paplitusi 
Amerikos universitetuose; greičiau yra priešingai. Tačiau 
per pastaruosius penkiolika metų pasikeitė požiūris į 
metodą. Atrodo, kad šiandien filosofai atviriau žiūri į filo- 
sofinius darbus, nepaisydami jų autorių metodologinių 
pozicijų ir vertindami juos pagal išdavas. Daug filosofų, 
ypač jaunesnių, yra mažiau suinteresuoti vadinti save fe- 
nomenologais, analitikais, kasdienės kalbos filosofais ar 

kaip kitaip. Atrodo, kad filosofai labiau trokšta svarstyti 
filosofines problemas ir mažiau linkę tikrinti filosofo 
metodologijos lyginamuosius privalumus. Tiesa, tai nėra 
visuotinis dalykas, ir tarp varžovėmis laikomų filosofinių 
metodologijų atstovų vis dar gali kilti aštrūs barniai. Tačiau 
atrodo, kad tarp filosofų plinta atvirumo alternatyviems 
filosofavimo būdams dvasia'!. 

Viena šiandien yra aiškiau negu prieš penkioliką metų: 
egzistencializmas kaip filosofija atspindėjo šio šimtmečio 
vidurio Zeitgeist, laiko dvasią, ir išreiškė rūpesčius, kurie 
dabarties filosofiniame mąstyme nebeviešpatauja. Atsirado 
naujų knygų, nagrinėjančių svarbius egzistencinius filo- 
sofus, tačiau tvirtai galima pasakyti, kad labai nedaugelis 
dabarties filosofų apibūdintų save kaip egzistencialistus, 
lygiai kaip nedaugelis mielai sutiktų vadinami pozity- 
vistais“. Knygos, nagrinėjančios egzistencinę filosofiją, 
šiandien egzistencialistais domisi istoriškai ir paprastai 
talpina juos jų laikotarpio temų svarstymo kontekste. Iš 
dalies taip yra dėl to, kad svarbiausieji egzistencialistai: 
Sartre, Marcel, Heidegger, paminint tik tris, mirė netrukus 
po to, kai pasirodė pirmoji šios knygos laida. 

Dvi temos, jau buvusios fenomenologijoie ir prieš 
penkioliką metų, šiandien daug labiau vyrauja raštijoje — 
tai hermeneutika, kaip filosofavimo būdas, ir santykis tarp 
filosofijos bei visuomeninių mokslų. Abi šios temos turi 
fenomenologines šaknis ir atveria filosofijai naujus kelius 
aprėpti platesnį rūpesčių spektrą. 

Kadangi fenomenologinė filosofija Europos intelektua- 
liniame klimate įsiviešpatavo po Antrojo pasaulinio karo, 
lengva suklysti, laikant fenomenologiją visų europinės 
filosofijos pakraipų šaknimis, o pastarąsias - fenomenolo- 
gijos tęsiniais. Šį pavojų nelengva įveikti ypač dėl to, kad 
daugelis atstovų tokių judėjimų kaip postmodernizmas ar 
dekonstrukcija pradinį įkvėpimą didele dalimi gavo iš 

fenomenologinės filosofijos. Kitas keblumas — kad tokie 
dabartiniai filosofai kaip Jacgues Derrida anksčiau rašė 
fenomenologinėmis temomis. Taigi šie mąstytojai dažnai 
suplakami su tradiciškesniais fenomenologais, patalpinant 
juos bendroje “kontinentinės filosofijos“ rubrikoje. Tačiau 
pavadinti tokias šalutinės atšakas fenomenologinėmis — 
reiškia užtemdyti skirtumą tarp fenomenologijos ir nefe- 
nomenologinių požiūrių taip, kad geriausiu atveju atsiran- 
da painiava, o blogiausiu - klaida. Tokie neseni ar dabar- 
tiniai prancūzų mąstytojai kaip Foucault ir Derrida daro 
kažką labai skirtinga nuo fenomenologinės filosofijos, nors 
ir galima atsekti jų filosofinius ramsčius esant Husserlį ir 
Heideggerį?. Progai pasitaikius, jie vartoja tokius feno- 
menologinius posakius kaip “suskliautimas“, tačiau, iš- 
skyrus šias žodines paraleles, jų darbuose nedaug tėra 
dalykų, kuriuos galima apibūdinti kaip fenomenologinius. 

Priešingai negu hermeneutika tokio filosofo kaip Paul 
Ricoeur, dekonstruktyvistų judėjimo siūloma teksto 
interpretacija sunaikina bet kokios vienos teksto reikšmės 
galimybę. Pats tekstas turi būti dekonstruotas, išardytas, 
kad jo komponentai galėtų būti laikomi platesnės ženklų 
visumos dalimi. Tekstas neturi privilegijuotos reikšmės ir 
turi ištirpti didžiuliame ženklų tinkle. Nereikia teikti 
svarbos teksto autoriui ar jo skaitytojo interesams, tekstas, 
bet koks tekstas, neturi privilegijuotos reikšmės. Aišku, kad 
tai patrauklus žaidimas literatūros kritikai, nes visas 
literatūros korpusas pasidaro prieinamas pakartotinei 
analizei ir dekonstrukcijai, ir taip ištisa nauja mokslininkų 
karta gauna įdirbti našią dirvą. Tačiau svarbu pažymėti, 
kad dekonstruktyvizmas yra daug populiaresnis ir įta- 
kingesnis Jungtinėse Valstijose negu Europoje. Bet ir tuose 
Amerikos universitetuose, kur dekonstrukcija yra prakti- 
kuojama kaip kritika, jos praktikai linksta būti literatūros, 
o ne filosofijos skyriuose. 

HERMENEUTIKA 


Tema, jau prieš penkioliką metų buvusi fenomenoiogi- 
nėje filosofijoje ir ypač iškilusi ryšium su fenomenologinių 
požiūrių taikymu, yra hermeneutikos kaip filosofavimo 
būdo tema. Pirmajame šios knygos leidime hermeneutika 
buvo probėgšmai minima (žr. p. 163-164), tačiau dabar šios 
stiprėjančios srities raštiją reikia aptarti bent kiek plačiau. 

Hermeneutikos terminas yra beveik toks pat senas kaip 
pati Vakarų filosofija, pradedant Aristotelio traktatu Apie 
interpretaciją, dažniausiai žinomu lotynišku pavadinimu 
De interpretatione , kuris yra ne kas kita kaip graikiško Peri 
hermeneias vertimas. Aristotelio hermeneutika atitinka 
tekstų interpretavimo taisykles ir principus. Patsai Žodis 
yra kilęs iš graikų dievo Hermio, pasiuntinio, interpre- 
tuojančio dievų pranešimus žmonėms, vardo. Kaip nurodo 
Richard Palmer, “skirtingos šio žodžio formos nurodo 
daikto ar situacijos perkėlimą iš nesupratimo į supratimą. 
Graikai priskyrė Hermiui išradimą kalbos ir rašto - įrankių, 
kuriuos Žmogiškasis supratimas naudoja prasmei sučiuop- 
ti ir perduoti ją kitiems“ *. Be to, kaip šį terminą vartojo 
Aristotelis, hermeneutika pirmiausia buvo taikoma reli- 
giniams tekstams interpretuoti. 

Iki devynioliktojo amžiaus hermeneutika žymiu mastu 
liko šventųjų tekstų interpretavimo disciplina. Tuomet vo- 
kiečių filosofas Wilhelm Dilthey išplėtė hermeneutikos 
sampratą, šalia rašto tekstų įtraukdamas kaip jos tikrąjį 
objektą kitas tikrovės sritis. Dilthey teigė, kad kultūra turi 
būti tiriama hermeneutiškai. Kultūros kūriniai — jos pa- 
minklai, įrašai, dokumentai ir kita - duoda medžiagą is- 
torikams, tačiau Dilthey iškėlė klausimą, kaip su šia me- 
džiaga turi būti elgiamasi. Vienas būdas būtų tvarkyti isto- 
rinį tyrimą pagal gamtos mokslų modelį, tai yra ieškoti tie- 
sų, sudarančių istorinės interpretacijos mokslo pagrindą 

panašiai, kaip gamtamokslininkas ieško amžinų gamtos 
dėsnių. Tačiau Dilthey gerai matė, kad istorijos mokslas 
turi būti paremtas kitu pamatu negu gamtos mokslai, nes 
jis nagrinėja kultūrinį gyvenimą, arba tai, kaip individua- 
lios žmogiškosios būtybės skirtingais būdais reaguoja į 
paskirą istorinę epochą, kurioje save aptinka. Dilthey sky- 
rė paaiškinimą (Erklaren) ir supratimą (Verstehen), pirmąjį 
siedamas su gamtos mokslų sritimi, jų empiriniais meto- 
dais ir indukcine logika, o antrąjį - su dvasios karalyste. 

Dar išplėsti hermeneutiką kaip būdą nagrinėti filosofi- 
nes temas pasiūlė Martin Heidegger, teigęs, kad interpreta- 
cijos laukas yra bet kokia žmogaus veikla. Tačiau interpre- 
tuoti reikia ne tiktai Žmogaus veiklą, bet ir būties galimy- 
bes. Kaip kad nemažai kitų Heideggerio minčių, ir ši yra 
kiek tamsi, tačiau idant suprastume jo išplėstą hermeneu- 
tikos sampratą, įsivaizduokime ratą, vaizduojantį rašytinį, 
sakykime, šventąjį, tekstą. Šis ratas telpa didesniame rate, 
kuris vaizduoja visus kultūros kūrinius. Pagaliau abu jie 
telpa dar didesniame rate - pačioje Žmogaus egzistencijoje, 
kurios interpretavimas atveria mūsų būties galimybes. 

Hermeneutinis požiūris į tekstą ar į kultūrą liudija savo 
fenomenologines šaknis, atsisakydamas laikyti interpre- 
tacijos tikslu visumą prielaidų apie patį tekstą. Tekstas 
kreipiasi į mus iš svetimo laiko, kartais svetima kalba ar iš 
svetimos kultūros, tačiau mes skaitome jį tikėdamiesi, kad 
galime šiuos plyšius užgrįsti. Tačiau interpretavimo už- 
davinys - ne mėginti rekonstruoti teksto pasaulį, bet leisti 
tekstui byloti skaitytojo interesams. Vėlgi galime justi 
fenomenologinio požiūrio atgarsius: neįmanoma ir nepa- 
geidautina laikyti tekstą objektyvia duotybe, o skaitytoją — 
nepriklausomu subjektu. Interpretavimo tikslas apima 
dialektinį procesą, aprėpiantį skaitytojo interesus ir teksto 
savarankiškumą. Paaukoti kurį nors iš šio kontinuumo 
polių —- reiškia nesuprasti teksto. 

Per pastaruosius penkioliką metų labai išsiplėtė filosofo 
Paul Ricoero hermeneutikos darbai?. Ricoeur pradėjo sa- 
vo darbus apie interpretacijos teoriją nagrinėdamas rašti- 
ją, turinčią simbolinių elementų: pradžioje religijos kalbą“, 
paskui sapnų aiškinimo kalbą, kurią vartoja psichoanalizė ?. 
Vėlesniuose savo darbuose jis susitelkė ties tuo, kaip kal- 
boje per metaforinį procesą atsiranda nauja prasmė“, ir ties 
laiko vaidmeniu naratyvinėje tekstų struktūroje?. 


Filosofinė hermeneutika 


Hermeneutikos išplėtimas nuo rašytinių tekstų kitiems 
žmogaus kūriniams davė pradžią dviems hermeneutinėms 
mokykloms. Pirmoji, žinoma kaip filosofinė hermeneutika, 
buria tuos, kurie laiko save puristais. Antroji mokykla, 
žinoma kaip metodologinė hermeneutika, yra labiau istoriškai 
orientuota. Šių hermeneutikos krypčių skirtis nėra galu- 
tinė, nes abi jas atstovaujantys mąstytojai ir dabar kritiškai 
rašo ir nuolat keičia savo pozicijas. Tačiau abi galima 
apibūdinti bendrai, žiūrint jų bendrų išeities taškų. 

Filosofinėje hermeneutikoje ryški Heideggerio įtaka. Jos 
vedantieji mąstytojai yra Hans-Georg Gadamer, Otto Pog- 
geler, Karl Heinz Volkmann-Schluck ir iš dalies Ernst Wol- 
fgang Orth, Karl-Otto Apel, Hugh J. Silverman, Thomas 
Sheehan ir John Sallis. Pamatinis hermeneutinės filosofijos 
siekimas yra atskleisti ir paaiškinti prietarus, slypinčius 
įvairiose filosofinėse sistemose ir kalbose, kuriomis jos yra 
išreikštos. Šie prietarai konstituoja mūsų istorinį akiratį ir 
apima išankstinį supratimą, kuriuo yra nesvarstant pasi- 
tikima visame kame, ką žmonės daro ir galvoja. Neįmanoma 
atsiriboti nuo tokių prietarų, nes be jų negalime nei mąstyti, 
nei veikti. Toks požiūris reiškia griežtą fenomenologijos, 
kuri iš pradžių stengėsi būti laisva nuo prielaidų, kritiką. 

Imkime, pavyždžiui, kokį paskirą mokslą. Jo supratimas 
apie savo paties veiklą yra susijęs su tokiais išankstiniais 
sprendimais kaip požiūris, kad esama duoto, objektyvaus 
veiksnio, kuris gali būti aprašytas ir išdėstytas remiantis jo 
esme. Tačiau filosofinė hermeneutika įrodinėtų, kad net 
terminas “esmė" yra interpretacija ir atspindi tam tikrą 
istorinį akiratį, įnešantį daugiau reikšmės, negu gali aprėpti 
bet kuris individas. Fenomenologija negali teigti, kad ji 
pilnai ir išsamiai atsižvelgia į bet kokį sąmoningumą. Beje, 
tai neįmanoma dėl to, kad neįmanoma atsiriboti nuo tam 
tikros tradicijos. Mohanty yra nurodęs keblumą, su kuriuo 
susiduria filosofinė hermeneutika šitaip teigdama, nes pa- 
sakyti, kad “neįmanoma atskirti savęs nuo savo istorinės 
tradicijos“ — reiškia teigti "esminį" dalyką. 

Filosofinė hermeneutika susiduria ir su kitomis proble- 
momis. Sunku interpretuoti praeities tekstus neatsisakant 
teiginio, jog esi susijęs su savo istorine tradicija. Tai reiškia, 
kad bet koks tekstas turi būti interpretuojamas remiantis 
mūsų dabartiniu istoriniu kontekstu. Tačiau netgi jei mes 
teigiame supratę tam tikrą tekstą, tai reiškia, kad mes in- 
terpretuojame tekstą gamindami kitą tekstą, o tai veda į 
nuolatinę tekstų gamybą, kuri mums nieko nesako apie 
nagrinėjamus tekstus. Iš principo turi teigti arba tai, kad 
naujas tekstas yra tam tikros tradicijos išankstinio supra- 
timo pakartojimas, arba kad tai yra tiesiog dauginimasis 
skirtingų tekstų, iš kurių nė vienas neturi jokios vidinės 
jungties su kitais, nes visi jie — kūriniai, atspindintys 
interpretatoriaus istorinį akiratį. 

Kai kurie noriai pasirinko antrąją alternatyvą, vedančią 
prie procedūros, vadinamos dekonstrukcija. Kaip jau mi- 
nėta aukščiau, dekonstrukcija yra tolygi visiškam atmetimui 
požiūrio, kad tekstas turi esminę reikšmę, kuri gali būti 
perduota ir atskirta nuo jos kalbinio, istorinio ir kultūrinio 
konteksto. Pamatinis teiginys yra tai, jog kadangi visas 

mąstymas yra kalbinis, nėra kalbų, kurios ką nors reikštų, 
ženklintų; kiekviena kalba yra tiesiog metaforų Žaismas 
metaforomis, ir tekstas turi būti laikomas platesnės ženklų 
visumos dalimi. Metaforos net negali būti laikomos me- 
taforomis, nes tam, kad būtų metafora, turi būti tiesioginė 
prasmė, kurią metafora sunaikina. Kaip minėjome, de- 
konstrukcijos negalima laikyti tam tikra fenomenologijos 
rūšimi, net jei kai kurie dekonstruktyvistai teigtų, jog jų 
šaknys yra fenomenologinės. 


Metodologinė hermeneutika 


Filosofinė hermeneutika sakosi nesanti metodas, pritai- 
komas kitoms disciplinoms, tuo tarpu metodologinė her- 
meneutika suteikia pirmenybę metodologinėms procedū- 
roms, idant pasiektų teisingą istorinių "tekstų" skaitymą. 
Kaip minėjome, terminas "tekstas" čia reiškia daugiau ne- 
gu tik kalbinį dokumentą. Moksliniai veikalai, visuomenės 
sistemos, estetiniai kūriniai, mitologinės: morfologijos ir 
kita yra žmogaus veiklos objektyvacijos. Šios objektyva- 
cijos yra pasiekiamos interpretacijoms, kuomet yra taiko- 
mos griežtos taisyklės. Pirmoji taisyklė reikalauja atmesti 
savo paties istorinį ir situacinį kontekstą kaip interpretacijos 
priemonę. Antroji taisyklė paprastai formuluojama kaip 
reikalaujanti “skaityti tekstą jo paties kontekste“. Kiekvieno 
savito termino ar veiksnio reikšmė turi prasmę ir gali būti 
-sučiuopta, kartu nagrinėjant ir teksto kontekstą. 

Metodologinė hermeneutika ne tiktai siūlo vaisingesnę 
alternatyvą filosofinei hermeneutikai, ji taip pat koreguoja 
Husserlio fenomenologiją. Galime prisiminti Husserlio pa- 
stangas nagrinėti kitą, kitas žmogiškąsias būtybes, prade- 
dant nuo to, kad kitas yra įkūnytas, o paskui - kad jis yra 
psichologinių būsenų, mąstymo sugebėjimų, pagaliau 

kultūros bruožų turėtojas. Sunkumai, su kuriais susidūrė 
Husserl, atsirado dėl prigimties srities pranašumo išraiš- 
kos srities atžvilgiu. Metodologinė hermeneutika suteikia 
pirmenybę reikšmėms. Tai reiškia, kad santykis su kitu 
pirmiausia remiasi ne kūniškumu ar perceptualumu, bet 
signifikatyvumu ir kultūriniu intersubjektyvumu. 


Kai kurie fenomenologai, antai Ludwig Landgrebe, įgijo 
autoritetą kaip savo pačių mokyklų kūrėjai. Jo mokykla 
plūkėsi su tokiomis problemomis kaip istorijos konstitu- 
cija ir teologijos problemos!?. Kitas stambus mąstytojas, 
kurio veikalai tačiau nebuvo išversti į anglų kalbą, yra 
Eugen Fink. Jo darbai yra sunkūs ir iš dalies nukrypę nuo 
problemų, svarstomų fenomenologinio judėjimo farvate- 
ryje. Jis padarė unikalų įnašą į klausimą apie pamatinę 
ontologinę Vakarų tradicijos kryptį. Šios tradicijos ontolo- 
ginis rūpestis, tai yra rūpestis dėl būties ir buvinių (Hei- 
deggerio prasme), tepaliko maža vietos tokiems kosmi- 
niams reiškiniams kaip erdvė, laikas ir judėjimas. Kosmi- 
niai reiškiniai neišreiškiami ontologiškai orientuotais 
terminais ir net negali būti laikomi "reiškiniais". Vis dėlto 
Fink atskleidžia visiškai unikalią šių pamatinių problemų 
fenomenologinę hermeneutiką, ir reikia tikėtis, kad jo vei- 
kalai susilauks platesnio dėmesio'"!. 


FILOSOFIJA IR VISUOMENĖS MOKSLAI 


Turbūt viena iš aktyviausių fenomenologinės veiklos 
sričių pastaruosius penkiolika metų buvo visuomenės 
mokslai. Minėjome jungtį tarp hermeneutikos ir visuomenės 
mokslų filosofijos, kaip pradžioje ją vadino Dilthey. Su- 
prasdami terminą beveik raidiškai, sakome, kad kultūrą 


177 


"skaitome" iš jos kūrinių; kalbame apie “žmogaus skaity- 
mą kaip knygos“ arba apie žmonių supratimą, interpre- 
tuojant jų judesius ir gestus. Tai apytikriai paaiškina her- 
meneutinį požiūrį į visuomenės mokslus. 

Visuomenės mokslai, pirmiausia komunikacijų mokslai, 
pasuko nuo rūpinimosi "grynais" sąmonės klausimais į 
dviprasmiškesnes kūniškos, ekspresinės sąveikos sritis. Šis 
judesys buvo laukiamas atokvėpis nuo pernelyg abstrak- 
čių transcendentalinės fenomenologijos “galimybės sąly- 
gų“ ir eidetinės fenomenologijos “būties šviesos“ prie tie- 
siogiai gyvenamų ir tarpusavyje susijusių veiklos rūšių. 
Tai nereiškia, kad fenomenologija nustojo matyti teorines 
problemas, bet veikiau kad teorinės problemos yra įtrau- 
kiamos į jų konkrečius kontekstus. Pavyzdžiui, kai kurie 
hermeneutikos atstovai priekaištavo, kad fenomenologija 
pasidarė pernelyg abstrakti ir rūpinasi tiktai kalbinėmis 
subtilybėmis bei skirtybėmis. Posūkiu į veiklą, pragmatiniu 
užsiangažavimu ir praktika remiasi samprata, kad “aš ga- 
liu“ yra fundamentalesnis dalykas negu “aš mąstau“. Šitaip 
teigiama dėl daugelio priežasčių, bet svarbiausia iš jų yra 
"fakto" sampratos pokytis. Faktas laikomas ne “žalia" 
duotybe, bet veikiau tarpusavyje susijusių reikšmių sis- 
tema. Todėl tenka pripažinti, kad žmogaus kūnas nėra 
tiktai mechaninių faktų suma, bet aktyvus sąmonės orga- 
nizacijos procesas prasmingų reiškinių lauke. 

Kitas poslinkis liečia e90 sampratą. Egzistencinė feno- 
menologija, tokia kaip Sartre'o, seka Husserlio e70 apra- 
šymu ir prieina išvadą, kad asmuo yra niekis, stoka. Bet 
visai nepriklausomai nuo šių logistinių argumentų pripa- 
žįstamas fundamentalesnis patyrimas asmens kaip pri- 
klausančio mano patyrimui. Šis kūnas yra mano kūnas, šie 
jausmai yra mano jausmai, šis vaizdas veidrodyje esu aš. Net 
prieš reflektuodami savąjį eg0, mes jau įgyjame sugebėji- 
mus, besiremiančius judesiais, tyrinėjimais, mėginimais ir 

tikrinimais, siekimais ir koregavimais judesių, kuriais sie- 
kiama uždavinių — sąveikos procesų. Trumpai sakant, in- 
dividuacija nesuponuoja žalio, faktiško, mechaninio kūno 
duotybės ir nėra kaip nors paslaptingai susijusi su asme- 
niu. Individuacija veikiau kyla iš sąmoningo kūniško veik- 
lumo, kuris vyksta tikslų ir prasmingų orientacijų sistemoje. 

Trečiasis elementas, einant nuo grynosios prie taikomo- 
sios fenomenologijos, glūdi paties veiksmo sampratoje. 
Fenomenologija duoda ne tiktai fizinius, bet ir funkcinius 
veiklos modelius. Aktyvi būtybė priešinasi asmens dali- 
jimui į sąmonę ir kūną, ego ir jo valdas, asmenį ir jo savy- 
bes. Visos šios skirtys yra išverčiamos į dinamines veiklas, 
kur kiekvienas sąmoningas projektas kartu yra kreipima- 
sis į kūniškąjį “aš galiu“. Įkūnyta sąmonė laikoma būtinu 
išeities tašku nagrinėjant bet kokį gyvenamojo patyrimo 
pasaulį, ypač praktikos pasaulį !*. 

Šie konceptualiniai fenomenologijos poslinkiai nutiesia 
kelią fenomenologinių metodų taikymui tokioms sritims 
kaip komunikacija ir pedagogika. Abi šios sritys itin 
pabrėžia intersubjektyvumą ir prasiplečia į tokias sritis 
kaip kalba, kultūra, vertybinės tradicijos ir politinės sis- 
temos. Naudodamiesi Husserlio ir Merleau-Ponty įžval- 
gomis, fenomenologai šiose srityse diadinį komunika- 
cijos modelį išplėtojo į triadinį; vienas kalba kitam (dia- 
dika), tačiau turėdamas intenciją, kalbėdamas apie kažką. 
Mokyme yra mokytojas, mokinys ir tai, ko mokoma, da- 
lykas. Šia prasme dialoginė pranešimų siuntimo-gavimo 
sąveika turi būti papildyta įvedant turimo omenyje pasau- 
lio intencinį suvokimą. 

! Apie tai žr. Richard Rorty. “Philosophy in America Today“. In: Con- 

